Hakuru Control kuran beynun nama kaan vee mi meyvaathah!\nމޭވާގެ ސަބަބުން ހަށިގަނޑަށް ނިއުޓްރިއެންޓްސް ލިބިދޭ--\nހަކުރު ކޮންޓުރޯލް ކުރަން ބޭނުންނަމަ ކާންވީ މިމޭވާތައް!\n02 އޯގަސްޓް 2020 - 10:27:30\nހަކުރު ކޮންޓުރޯލް ކުރަން ބޭނުންވާ ބައެއް ފަރާތްތަށް ފިޒީ ޑްރިންކުސް، ޗޮކުލެޓް ފަދަ ކައިބޮއެ ހަދަން ބޭނުންވާ ތަކެތި ހުއްޓާލަ އެވެ. އެހެންނަމަވެސް އޭގެ ބަދަލުގައި މިފަދަ މޭވާއެއްގެ އަޖުމަ ބަލައި ނުލެވެއެވެ. ނޫނީ މިކަންކަން ނޭނގެނީއެވެ.\nޝައްކެއްވެސް ނެތް ގޮތުގައި މެވާއަކީ ފޮނި އެއްޗިއްސަށް ލޯބިކުރާ ފަރާތްތަކަށް ހަކުރު ބޭނުންކުރަން ބޭނުންކަމުގައި ވާނަމަ ކެވިދާނެ ވަރަށް މުހިންމު އެއްޗެކެވެ. މޭވާގެ ސަބަބުން ހަށިގަނޑަށް ނިއުޓްރިއެންޓްސް ލިބިދޭ މިންވަރު އިތުރުކޮށް، ސިއްހީ ގޮތުން ރަނގަޅު ޑައިޓެއްގައި ހުރުމަށް އެހީވެދެއެވެ. އެކަމަކު ބައެއް މޭވާ ތަކުގައި ހަކުރު ގިނަ އަދަދަކަށް އެކުލެވިގެން ވާކަންވެސް ދަންނަންޖެހެއެވެ.\nމިލިއުމުގައި މިބަލާލަނީ ހަކުރުގެ ބާވަތް މަދުން ބޭނުން ކުރަން ބޭނުންވާ ފަރާތްތަކަށް ބޭނުން ކުރެވިދާނެ ބައެއް ފައިދާ ހުރި މޭވާތަކަވެ.\nސްޓްރޯބެރީގައި އެހެން ބެރީސްތަކާއި އެއްގޮތަށް ވަރަށް ބޮޑަށް ފައިބާ ހިމެނެއެވެ. އަދި ސްޓްރޯބެރީގައި ހިމެނެނީ އެންމެ އަށް ގުރާމްގެ ހަކުރެވެ. އެއީ ވިޓަމިން ސީ ވެސް އެކުލެވޭ ކާލަން މީރު މެވާ އެކެވެ.\nމި މޭވާ އަކީ ފޮނި މޭވާއަކަށް ވީނަމަވެސް މީގައި ހިމެނެނީ އެންމެ 13 ގުރާމް ހަކުރެވެ.\nސްޓްރޯބެރީގެ އާއިލާގައި ހިމެނޭ ބުލޫބެރީގައިވެސް ހިމެނެނީ ހަތަރު ގުރާމާއި ފަސް ގުރާމުގެ ހަކުރެވެ. މި މޭވާ ގައި 5.3 ގުރާމު ފައިބާ އާއި 1.39 ގުރާމު ޕޮރެޓިން އެކުލެވެއެވެ. ބުލޫބެރީގައި ރަނގަޅު ވަރަކަށް އެންޓިއޮކްސްޓިޑެންޓް ވެސް ހެމެނެއެވެ.\nކާންލަން ލުނބޮއެއް ބޭނުންކުރާ މީހުން ވަރަށް މަދުވާނެއެެވެ. އެހެންނަމަވެސް މި މޭވާ އަކީ އޭގައި ގިނަ އަދަދަކަށް ވިޓަމިން ސީ ހިމެނޭ މޭވާއެކެވެ. އަދި ލުނބޯ ގައި ހިމެނެނީ އެންމެ ދެ ގުރާމް ހަކުރެވެ. ހެނދުނު ހޭލާފައި ލުބޯހުތް އަޅަގެން ފެން ތަޓެއް ބޯލުމަކީ ވަރަށް ގިނަ ސިއްހީ ފައިދާ އޭގެ ސަބަބުން ހަށިގަނޑަށް ލިއްބާދޭނެ ކަމެކެވެ.\nއޮރެންޖު ޖޫހުގައި ހުންނަ ވިޓަމިން ސީ އަކީ ހަންގަނޑަށް ވަރަށް ގިނަ ފައިދާތަށް ލިއްބައިދޭ މާއްދާއެކެވެ. މި މެވާ ގައި 14 ގުރާމް ޑައިޖެސްޓަބަލް ހަކުރު ހިމެނޭ އިރު އަހަރެމެން އާންމުކޮށް މާރުކޭޓުން މި ގަންނަ ޖޫސްތަކަށް ވުރެ މީގެ މޭވާއެއް ހުހާ ކާލުމުން ލިބިދޭ ފައިދާ ބޮޑުކަމަށް ދިރާސާތަކުން ދައްކައެވެ.\nއިންސާނާ ދުވާލެއްގެ މަައްޗަށް އެމީހެއްގެ ކެއުމުގައި ހިމަނާ މޭވާގެ އަދަދު ގިނަ ކުރުމަކީ އޭގައި ނުހަނު ގިނަ ސިއްހީ ފައިދަ އެކުލެވޭ ކަމެކެވެ. މީގެ ތެރޭގައި މީހާގެ ބަރުދަން އެއްވަރެއްގައި ހިފަހަށްޓާލަދީ ސިއްހަތު ރަނގަޅުވެ ދުޅަހެޔޮކަން އިތުރުކޮށްދިނުން ހިމެނެއެވެ.\nކޮންމެ ދުވަހަކުވެސް މޭވާގެ ބާވަތެއް ކެއުމުގައި ހިމަނާލާށެވެ. އޭގެ ސަބަބުން ހަށިގަނޑަށް ބޭނުންވާ ވިޓަމިންސްގެ އިތުރުން ފައިބާ އާއި ނިއުޓްރިންޓްސް ލިބިގެންދާނެ އެވެ.\nހިތުގެ ބަލިތަކުން ދުރުވުމަށް،3ޖޯޑު ކޮފީ!\nއިމްޕޯޓް ކުރާ މުދަލުން ރެވެނިއު ޗާޖެއް ނެގުމަށް ޓްރޭޑް ޔޫނިއަންގެ ތާއިދު


SunOnline: IOIG ge medalist innah Allied ge himaayaiy\nއައިއޯއައިޖީގެ މެޑަލިސްޓުންނަށް އެލައިޑްގެ ހިމާޔަތް\nއައިޝަތު ފަރީޙާ 07 Aug 2019, 12:14\nއެލައިޑުން އެތުލީޓުންނަށް އިންޝުއަރެންސް ދިނުން -ފޮޓޯ: އެލައިޑް\nއިންޑިއަން އޯޝަން އައިލެންޑް ގޭމްސްގައި ބައިވެރިވި އެތުލީޓުންގެ ކާމިޔާބީ ފާހަގަކުރުމުގެ ގޮތުން އެމުބާރާތުން ވަނަ ވަނައަށް މެޑަލް ހޯދި ކޮންމެ އެތުލީޓުންނަށް އެލައިޑް އިންޝުއަރަންސްގެ ފަރާތުން 300،000 ރުފިޔާގެ ހޯމް ކޮންޓެންޓް ވައުޗަރެއް ހަދިޔާކޮށްފިއެވެ.\nމިހާރު އެވޯޑްސް ހަފްލާގައި 25 މެޑަލިސްޓަކަށް ވަނީ އެލައިޑްގެ ހިމާޔަތް ދިންކަމުގެ ލިޔުން ހަވާލުކޮށްފައެވެ. އެލައިޑް އިންޝުއަރަންސްގެ ފަރާތުން އިނާމު ހަވާލުކޮށްދެއްވީ ކުންފުނީގެ މެނޭޖިން ޑިރެކްޓަރު މުހައްމަދު ޝަފާޒެވެ.\nހޯމް ކޮންޓެންޓް ވައުޗަރަކީީ ގޭތެރޭގައި ހިފާގެންގުޅޭ އަގުހުރި ތަކެތީގެ ރައްކާތެރިކަން ޔަގީންކުރުމަށްޓަކައި ފޯރުކޮށްދެވޭ އިންޝުއަރަންސް ހިދުމަތެކެވެ. މިޕޮލިސީ މެދުވެރިކޮށް ބަދަލު ލިބޭ މުހިންމު ކަންތައްތަކުގެ ތެރޭގައި ވައްކަމާއި ފެންބޮޑުވުން ފަދަ ގުދުރަތީ ހާދިސާތަކުގެ ސަބަބުން ތަކެއްޗަށް ލިބޭ ގެއްލުން ހިމެނެއެވެ.\nއެލައިޑް އިން ބުނީ އެކި ރޮނގު ރޮނގުން ގައުމަށް ރީތި ނަން ހޯދައިދޭ ފަރާތްތަކުގެ މަސައްކަތް އަގުވަޒަންކޮށް ހިތްވަރު ދިނުމަކީ އެލައިޑުން އިސްކަންދޭ ކަމެއް ކަމަށެވެ.


Dhiraagu Maldives Road Race 2019 Ge Registration Mirey Fashaifi - Vaguthu\nދިރާގު މޯލްޑިވްސް ރޯޑް ރޭސް 2019 ގެ ރެޖިސްޓްރޭޝަން މިރޭ ފަށައިފި\nމި ފަހަރުގެ ރޯޑް ރޭސް ގައި އެހެން އަހަރުތަކާ ހިލާފު ވަރަށް ގިނަ ކަންތައްތަކެއް އެކުލެވިގެންވެއެވެ. އެގޮތުން މި އަހަރުގެ ރޭހުގައި ދުވުންތެރިންނަށް5ކިލޯމީޓަރާއި 10 ކިލޯމީޓަރގައި ދުމުގެ ފުރުސަތު ލިބިގެން ދާނެއެވެ. މިއަހަރު ގެ ރޭހުގައި 10 ކިލޯމިޓަރ ގެ ދުވުންތެރިންގެ ދުވުން އޮންނާނީ ހެނދުނު 6:00 ގައިއެވެ. އަދި5ކިލޯމީޓަރގެ ދުވުން އޮންނާނީ ހަވީރު 4:30 ގައިއެވެ. އަދި ހަމައެހެންމެ، މިފަހަރު ރެޖިސްޓްރޭޝަން ފީ ނުވަތަ ޑޮނޭޝަން ދެއްކޭނީ ހަމައެކަނި އޮންލައިންކޮށް ރެޖިސްޓްރޭޝަން ކުރައްވާ ވަގުތުގައިއެވެ. ދިރާގު ޕޭ ނުވަތަ ބީ. އެމް. އެލް ގޭޓްވޭ މެދުވެރިކޮށް ރެޖިސްޓްރޭޝަން ފީ ނުވަތަ ޑޮނޭޝަން ދެއްކެވޭނެއެވެ.\nދިރާގު ޕޭ އިން ފީ ދައްކަވާ ފުރަތަމަ 01،00 ފަރާތައް %50 ޑިސްކައުންޓު ލިބިވަޑައިގަންނަވާނެއެވެ. މިއަހަރުގެ ރެޖިސްޓްރޭޝަން ފީ އަކީ 100 ރުފިޔާއެވެ. އެހެންނަމަވެސް، ދުވުންތެރިންނަށް 100 ރުފިޔާއަށް ވުރެ އިތުރު ކޮންމެ އަދަދެއްވެސް ޑޮނޭޓްކުރެއްވުމުގެ ފުރުސަތު އޮންނާނެއެވެ. މީގެ އިތުރުން މި އަހަރުގެ ރޭސް ޚާއްސަ ވާ އެނެއް ކަމަކީ، ރެޖިސްޓަރ ކުރައްވާ އިރު ދުވުންތެރިންނަށް ބޭނުން ފުޅުވާ ބިބް ނަންބަރވެސް ހިޔާރު ކުރުމުގެ ފުރުސަތު ލިބިގެންދާނެތީއެވެ. ބޭނުން ފުޅުވާ ބިބް ނަންބަރ ނަންގަވާނަމަ ރެޖިސްޓްރޭޝަން ފީ އަކީ 500 ރުފިޔާއެވެ.


Hithadhoo, Geydhoshu Mas Factory hadhan ehen bayakaa Havaalu Koffi - AO News\nފޮޓޯ: ހިތަދޫ ކައުންސިލް\nއައްޑޫ ސިޓީ ހިތަދޫ ގޭދޮށު މަސް ފެކްޓްރީ ހަދަން އެހެން ކުންފުންޏަކާ ހަވާލު ކޮށްފިއެވެ.\nމި މަސައްކަތް ކުރިން ހަވާލުކޮށްފައި ވަނީ އިންޑިއާގެ އެލްނާތު މޯލްޑިވްސް ކުންފުންޏާއެވެ. އެ ކުންފުންޏާއެކު މިދިޔަ މެއި މަހު ހެދި އެ އެއްބަސްވުމުގައިވާ ގޮތުން، 280 ދުވަހުގެ ތެރޭގައި މަސް ފެކްޓްރީ އަޅައި ނިންމަން ޖެހެއެވެ. ނަމަވެސް، އެކުންފުނިން އެ މަޝްރޫއު ކުރިއަށް ނުގެންދާ ކަމަށް ބުނެ، އައްޑޫ ކައުންސިލުން ވަނީ އެލްނާތާ އެކު ހަދާފައިވާ އެއްބަސްވުން އުވާލައި އެހެން ކުންފުންޏަކާ އެކު އާ އެއްބަސްވުމެއް އެކުލަވާލާފައެވެ.\nއައްޑޫ ސިޓީ ކައުންސިލުން ގޭދޮށު ފެކްޓްރީގެ މަސައްކަތްތައް ކުރުމަށް މިހާރު ހަވާލުކޮށްފައި ވަނީ، ސީ ބޮޓްސް ޕްރައިވެޓް ލިމިޓެޑް ނަމަކަށް ކިޔާ ކުންފުންޏަކާއެވެ. އެ ކުންފުނިން ފެކްޓްރީގެ މަސައްކަތްތައް ހަ މަސްދުވަހުގެ ތެރޭގައި ނިންމަން ޖެހެއެވެ.\n14 މިލިއަން ރުފިޔާގެ މި މަޝްރޫއަށް އިންޑިއާ ސަރުކާރުގެ ހައި އިމްޕެކްޓް ކޮމިއުނިޓީ ޑިވެލޮމްޕަންޓް ޕްރޮޖެކްޓްސް (އެޗްއައިސީޑީޕީ) ގެ ދަށުން 5.8 މިލިއަން ރުފިޔާ ޚަރަދުކުރުމަށް ވަނީ ނިންމާފައެވެ. ބާކީ ޚަރަދުކުރާނީ ސީ ބޮޓްސް އިންނެވެ.\nހިތަދޫގެ އިތުރުން، އައްޑޫގެ މަރަދުއާއި ފޭދޫގައި ވެސް ގޭދޮށު މަސް ފެކްޓްރީ ހަދަން ވަނީ ނިންމާފައެވެ. އައްޑޫގައި ގޭދޮށު މަސް ފެކްޓްރީތައް ހެދުމަށް އިންޑިއާ އާ އެކު އެއްބަސްވީ މިދިޔަ ފެބްރުއަރީގައެވެ.\nގޭދޮށު މަސް ފެކްޓްރީތައް ހެދުމަކީ މި ސަރުކާރުގެ ވައުދުތަކުގެ ތެރެއިން ވައުދެކެވެ.\nހިތަދޫ އިޖުތިމާޢީ މަރުކަޒުގެ ގޯތިތެރޭގައި ކެފޭއެއް ހިންގާނެ ބަޔަކު ހޯދަނީ\nއައްޑޫ ސިޓީ ހިތަދޫ ބަނދަރުގެ 85 އިންސައްތަ މަސައްކަތާއި ހާބަރ ބްރިޖުގެ 76 އިންސައްތަ މަސައްކަތް ނިމިއްޖެ\nހިތަދޫގައި ޕިކްނިކް ޒޯން އެއް ހަދަން ހޭޅިފަށަށް ގެއްލުން ދިން މައްސަލަ އީޕީއޭއިން ބަލަނީ\nއައްޑޫ ޖިންސީ ގޯނާގެ މައްސަލަ: ގިނަ ދުވަސްތަކަކަށް ފަހު، އަންހެންމީހާގެ ބަޔާން ނަގައިފި


750 ހައުސިން ޔުނިޓު ވިއްކައިލި ބަޔަކަށް ހޯދައިދެވޭނެ އިތުރު ބޯހިޔާވަހިކަމެއް ނޯންނާނެ: ނިހާދު - DhiDaily\n750 ހައުސިން ޔުނިޓު ވިއްކައިލި ބަޔަކަށް ހޯދައިދެވޭނެ އިތުރު ބޯހިޔާވަހިކަމެއް ނޯންނާނެ: ނިހާދު\nރައްޔިތުން މަޖިލިހުގެ ފޭދޫ ދާއިރާ މެންބަރު މުޙައްމަދު ނިހާދު\n750 ހައުސިން ޔުނިޓު ވިއްކައިލި ބަޔަކަށް ހޯދައިދެވޭނެ އިތުރު ބޯހިޔާވަހިކަމެއް ނޯންނާނެ އައްޑޫ ފޭދޫ ދާއިރާގެ މެންބަރު މުޙައްމަދު ނިހާދު މިއަދު ވިދާޅުވެއްޖެއެވެ.\nލޯކަލް ކައުންސިލް އިންތިޚާބުގެ ވަގުތު ކުޑަތަންވަމުން އަންނައިރު އިދިކޮޅު ކޯލިޝަނުން ވެސް އަންނަނީ އެކިއެކި ވަޢުދުވަމުންނެވެ. މި ގޮތުން ރާއްޖޭގައި މި ވަގުތު އެންމެ ބޮޑު އެއް މައްސަލަކަމަށްވާ ބޯހިޔާވަހިކަމާއި ގުޅިގެން އިދިކޮޅު ކެންޑިޑޭޓުން ވިދާޅުވަނީ ފްލެޓް އެޅީ ރައީސް ޔާމިން ޢަބްދުލްޤައްޔޫމްގެ ސަރުކާރުން ކަމަށާއި، ކުރިއަށް އޮތްތަނުގައި ވެސް ރައްޔިތުންގެ ޙައްޤުތައް ހޯދައިދޭނީ އެ ކޯލިޝަނުން ކަމަށެވެ. އަދި މި ސަރުކާރުން ވަނީ ބޯހިޔާވަހިކަމުގެ ޙައްޤު ނިގުޅައިގަނެފައިކަމަށް ވެސް ވިދާޅުވެއެވެ.\nމި ގޮތުން މެންބަރު ނިހާދު މިއަދު ވިދާޅުވީ އައްޑޫ ސިޓީގައި އަޅަން ސޮއިކޮށްފައި އޮތް 750 ހައުސިން ޔުނިޓު ވިއްކައިލި ބަޔަކަށް ހޯދައިދެވޭނެ އިތުރު ބޯހިޔާވަހިކަމެއް ނޯންނާނެ ކަމަށެވެ. އެހެންކަމުން އަދިވެސް ހައުސިން ޔުނިޓުތައް އަޅައިދޭނީ ”ފްލެޓް ދޮންބެ“ ގެ އެމްޑީޕީގެ ސަރުކާރުންކަމަށް ނިހާދު ވިދާާޅުވިއެވެ. ހަމައެހެންމެ އައްޑޫ ރައްޔިތުންގެ ބޯހިޔާވަހިކަމަށް ހައްލު ހޯދައިދިނުން އޮތީ ކުރިއަށްކަމަށް ވެސް ނިހާދު ވަނީ ވިދާޅުވެފައެވެ.\nވެރިކަމަށް އައިންސުރެ ފުލެޓްބަހަނީ. ކޮމެޓީން އިންސާފުން ބަހާނިންމީމަ މިހާރު ހައުސިން މިނިސްޓަރު ފެލެޓްބަހަނީ . ރައްޔިތުންނަށް ދީފަހުރިއެއްޗެއް އަތުލައިގެން އެކަން އިންސާފުން ކުރާނެގޮތެއް ނުވިސްނުނު. ރައްޔިތުންގެ އިހްސާސްތައް ވެއްޔާމޮޑެލައިފި.\nfaiy boa nihaadhoo kaley thihadhaa dhoguthakun dhuluga goh nujehi hurikan ragalhu\nޤައުމު އަންދާލި އެމްޑީޕީ ބައިގަނޑަށް ބޯހިޔާވެހި ތަރަށްޤީއެއްކުރަން ނުވެސްއެނގޭނެ ވަރަށްސާފް އިނގޭ


Salman miskithugai program hingan huhdha eh nudhin: PPM\nއިބްރާހިމް ޝުޖާއު މިއަދު ނޫސްވެރިންނަށް މައުލޫމާތު ދެއްވަނީ -- ފޮޓޯ: ޕީޕީއެމް\nދީނީ ދަރުސް ދިނުމުގެ ޕްރޮގްރާމެއް ކިންގް ސަލްމާން މިސްކިތުގައި ހިންގުމަށް އިދިކޮޅު ޕީޕީއެމް / ޕީއެންސީ ކޯލިޝަނުން އިސްލާމިކް މިނިސްޓްރީގައި އެދުމުން ހުއްދަ ދީފައިނުވާ ކަމަށް އެ ކޯލިޝަނުން ބުނެފި އެވެ.\nއިދިކޮޅު ކޯލިޝަނުން މިއަދު ބޭއްވި ނޫސްވެރިންގެ ބައްދަލުވުމެއްގައި ޕީޕީއެމްއަށް ނިސްބާތްވާ ހުޅުމާލެ ކައުންސިލަރު އިބްރާހިމް ޝުޖާއު ވިދާޅުވީ، ސަރުކާރުން ސިޔާސީ ޕާޓީތަކަށް ދަރުސް ޕްރޮގްރާމްތައް ހިންގޭގޮތަށް ހުޅުވައިލުމާއި ގުޅިގެން ސަލްމާން މިސްކިތް ހޯދުމަށް އިއްޔެ އިސްލާމިކް މިނިސްޓްރީއަށް ސިޓީއެއް ފޮނުވި ކަމަށެވެ.\nއެ ސިޓީގެ ޖަވާބު ލަސްވެގެން އިސްލާމިކް މިނިސްޓަރު ޑރ. އަހުމަދު ޒާހިރު އަލީ އަށް ގުޅުއްވުމުން، އެއްވެސް ސިޔާސީ ޕާޓީއަކަށް މިސްކިތްތަކުގައި ދަރުސް ޕްރޮގްރާމް ހިންގުމަށް ހުއްދަ ނުދެވޭނެ ކަމަށް އެންގި ކަމަށް ޝުޖާއު ވިދާޅުވި އެވެ. އަދި އެ ޕާޓީއިން ފޮނުވި ސިޓީއަށް ރަސްމީ ޖަވާބެއް ނުދިނީ، އެއީ ސިޓީ ލިޔާ ގަވާއިދާ ހިލާފަށް ލިޔެފައިވާ ސިޓީއަކަށް ވާތީ ކަމަށް މިނިސްޓަރާ ހަވާލާދީ އޭނާ ވިދާޅުވި އެވެ.\nއެގޮތުން އެ ސިޓީގައި "އިންޑިއާ އައުޓް" ސްޓޭމްޕް ޖަހާފައިވާކަން މިނިސްޓަރު ފާހަގަކުރެއްވި ކަމަށް ޝުޖާއު ވިދާޅުވި އެވެ.\nޝުޖާއު ވިދާޅުވީ މީގެ ކުރިން އަދާލަތު ޕާޓީ އިން މިސްކިތެއްގައި ދަރުސްދީފައިވާ ކަމަށެވެ. އަދި އިސްލާމިކް މިނިސްޓްރީން މިހާރު ސިޔާސީ ޕާޓީތަކަށް ހުއްދަ ނުދޭން ނިންމީ އެ ޕާޓީއިން އެފަދަ ޕްރޮގްރާމެއް ހިންގަން އުޅޭތީ ކަމަށް ވެސް އޭނާ ވިދާޅުވި އެވެ.\nޕީޕީއެމްގައި ދީނީ ގޮތްޕެއް އޮންނަކަން ފާހަގަކުރައްވަމުން ޝުޖާއު ވިދާޅުވީ އެ ޕާޓީއަކީ ރޯދަމަސްތަކާ ދިމާކޮށް އިހުޔާ ޕްރޮގްރާމްތައް ވެސް ހިންގާ ޕާޓީއެއް ކަމަށެވެ.\nސަލްމާން މިސްކިތް ހުޅުވާފައި ވަނީ މިދިޔަ ހުކުރު ދުވަހުގެ ހުކުރު ނަމާދުންނެވެ.\nއިސްލާމިކް މިނިސްޓްރީ ސަލްމާން ރަސްގެފާނު މިސްކިތް އިބްރާހިމް ޝުޖާއު + ޕީޕީއެމް\nސަލްމާނު މިސްކިތުގެ ފުރަތަމަ އިމާމަކީ އިލްޔާސް


އަލީ ވަހީދުގެ މައްޗަށް އުފުލި ޖިންސީ ކުށުގެ އަޑުއެހުން ކެންސަލްކޮށްފި – Dhen.mv\nރައުފާ ރަޝީދު June 10, 2021 - 10:26 am\nކުރީގެ ޓޫރިޒަމް މިނިސްޓަރު އަލީ ވަހީދުގެ މައްޗަށް އުފުލާފައިވާ ޖިންސީ ކުށުގެ، ޖިނާއީ ދައުވާތަކުގެ މިއަދުގެ އަޑުއެހުން ކެންސަލްކޮށްފިއެވެ.\nމިނިސްޓަރު އަލީ ވަހީދުގެ މައްޗަށް އުފުލަައިފައިވާ ޖިންސީ ކުށުގެ، ޖިނާއީ ދައުވާތަކުގެ މިއަދުގެ އަޑުއެހުން ކެންސަލްކޮށްފައިވާ ކަމަށް ޕީޖީ އޮފީހުން ވިދާޅުވި ނަމަވެސް އަޑުއެހުން ކެންސަލް ކުރީ ކީއްވެގެން ކަމެއް އެ އޮފީހަކުން ހާމައެއް ނުކުރައްވައެވެ.\nޓޫރިޒަމް މިނިސްޓަރުގެ މަގާމުން އަލީ ވަހީދު ވަކި ކުރީ އެ މިނިސްޓްރީގެ މުވައްޒަފުންތަކަކަށް ޖިންސީ ގޯނާކުރިކަމުގެ ތުހުމަތުގައެވެ. ޖިންސީ ގޯނާ ކުރުމުގެ މައްސަލަތަކުގައި ހަ ދައުވާއެއް އަލީ ވަހީދުގެ މައްޗަށް އުފުލައިފައި ވެއެވެ.\nއަލީ ވަހީދުގެ މައްޗަށް އުފުލައިފައިވާ ދައުވާތަކުގެ ތެރޭގައި ޖިންސީ އަނިޔާ ކުރުމުގެ ދައުވާއާއި، ރޭޕްކުރަން އުޅުމުގެ ކުށުގެ ދައުވާއާއި ބޭ އަދަބީ ގޮތުގައި ޖިންސީ ގުނަވަން ހާމަކުރުމުގެ ދައުވާވެސް ހިމެނެއެވެ. އަދި ހުއްދަ ނޫން ޖިންސީ މުއާމަލާތެއް ހިންގުމަށް އެދުމުގެ ދެ ދައުވާއެއް ވެސް އަލީ ވަހީދުގެ މައްޗަށް ވަނީ އުފުލައިފައެވެ.\nއަލީ ވަހީދުގެ ޝަރީއަތް ކެންސަލްކުރި އިރު އޭނާ ހުންނެވީ ބޭސްފަރުވާއަށް ރާއްޖޭން ބޭރަށް ވަޑައިގަތުމަށް ދިން ހުއްދައެއްގެ ދަށުން ބޭރުގައެވެ.\nއަލީ ވަހީދަށް ކުރާ ދައުވާ ތަކުގެ އަޑުއެހުމެއް ޖޫން 10ގައި\nރެޑްނޯޓިސް ނެރެގެން ވެސް ޢަލީ ވަހީދުގެ މައްސަލަ ކުރިއަށް ގެންދާނަން: ޕީޖީ ޝަމީމް\nޢަލީ ވަޙީދު އުޅޭ އެޑެރެހެއް ހޯދާ މާދަމާ އަންގަން ޕީޖީއަށް ހައިކޯޓުން އަމުރެއް\nއަލީ ވަހީދުގެ ޕާސްޕޯޓު ދޫކޮށްލި މައްސަލައިގެ އިސްތިއުނާފު މާދަމާ\nއަނެއްކާވެސް ޖޫރިމަނާއެއް، އުފަންވާތާ7ދުވަސް ތެރޭ ރަޖިސްޓަރ ނުކުރާނަމަ 10،000 ރުފިޔާ


Sri Lankagai mihaaru theyo huree5dhuvahah vaa varah – adduLIVE\nލަންކާގައި ހުރީ ފަސް ދުވަހުގެ ތެޔޮ\nJun 17, 2022, 10:52 އަހުމަދު އަދްޝަން\nސްރީ ލަންކާގެ ތެލުގެ ސްޓޮކް މިހާރު ހުރީ ފަސް ދުވަހަށްވާ ވަރަށް ކަމަށް އެ ގައުގެ ހަކަތައާ ބެހޭ މިނިސްޓަރު ގަމިނި ލޮކޫގޭ ވިދާޅުވެއްޖެ އެވެ.\nއިއްޔެ މިނިސްޓަރު ވިދާޅުވީ ތެޔޮ ހޯދާނެ ފައިސާ ހަމަނުޖެހި ދިގުލައިގެން ގޮސްފި ނަމަ ގައުމު ހިންގުމުގެ ވަރަށް ގިނަ ކަންކަމަށް ބުރުއަރާނެ ކަމަށެވެ. އެހެންވެ މިހާރު އެންމެ ފަސް ދުވަހަށްވާ ވަރަށް ތެލުގެ ސްޓޮކް ދަށްވުމަކީ މި ވަގުތު ވަރަށް ބޮޑު ކަންބޮޑުމެއް ކަމަށް ވިދާޅުވި އެވެ.\nލަންކާ އިން ވަނީ ތެޔޮ އެތެރެކުރަން އިންޑިއާގެ އެހީއަށް އެދިފަ އެވެ. އެގޮތުން ކްރެޑިޓް ލައިންގެ ދަށުން 500 މިލިއަން ޑޮލަރު ހޯދަން އެދިފައިވީ ނަމަވެސް އެކަމާ ގުޅޭ ގޮތުން އިންޑިއާ އިން އަދި ރަސްމީކޮށް ގޮތެއް ނުނިންމަ އެވެ. މިދިޔަ ހަފުތާގައި އެ ގައުމުން ލޯނުގެ ގޮތުގައި ލަންކާ އަށް ދަނޑުވެރިކަމުގެ މަސައްކަތްތަކަށް ބޭނުންވާ ތަކެތި ހޯދަން 55 މިލިއަން ޑޮލަރުގެ އެހީއެއް ދީފައިވެ އެވެ.\nމީގެ ހަފުތާއެއް ކުރިން ލަންކާގެ ބޮޑުވަޒީރު ރަނިލް ވިކްރަމަސިންހަ ވިދާޅުވި ގޮތުގައި ރަޝިއާ އިން ތެޔޮ ލިބޭތޯ ވެސް އަންނަނީ މަސައްކަތްތަކެއްކުރެވެމުންނެވެ. އެކަމަކު އިރާން ފަދަ ގައުމަކުން މި ދަނޑުވަޅުގައި ލަންކާ އަށް ޔެތޮ ސަޕްލައިކޮށްދޭން ތައްޔާރަށް އޮތް ނަމަ، ރަޝިއާ އިން ތެޔޮ ހޯދުމާ ގުޅޭ ގޮތުން ދެވަނަ ވިސްނުމަކަށް ވަޑައިގަންނަވާނެ ކަމަށް ވިދާޅުވި އެވެ.\nފާއިތުވި 70 އަހަރުގެ މާޒީގައި ކުރިމަތި ނުވާ ވަރުގެ މާލީ އަދި އިގުތިސާދީ ތަދުމަޑުކަމެއްގެ ތެރެއަށް 22 މިލިއަން މީހުންގެ އާބާދީއެއް އޮތް ލަންކާ މިހާރު އޮތީ ވެއްޓިފަ އެވެ. އެ ގައުމަށް ދިމާވެފައިވާ އެންމެ ބޮޑު އެއް މައްސަލަ އަކީ ގައުމަށް ބޭނުންވާ ތަކެތި އެތެރެކުރާނެ ބޭރު ފައިސާ ނެތުމެވެ.\nއެހެންވެ ވަރަށް ގިނަ ގައުމުތަކާއި ޖަމިއްޔާތަކުގައި އެހޯީ އަށް އެދިފައިވެ އެވެ.


Jhanvige aa filmakee Good Luck Jerry | Mihaaru\nޖާންވީގެ އާ ފިލްމަކީ "ގުޑް ލަކް ޖެރީ"\nބޮލީވުޑްގެ ޒުވާން ބަތަލާ ޖާންވީ ކަޕޫރް "ގުޑް ލަކް ޖެރީ" ކިޔާ އާ ފިލްމަކަށް ސޮއިކޮށް، އޭގެ ޝޫޓިން ހޯމަ ދުވަހު ފަށައިފި އެވެ.\nމި ފިލްމަކީ މިހާރު ސާރާ އަލީ ޚާނާއި އަކްޝޭ ކުމާރުގެ އިތުރުން ދަނޫޝްއާ އެކު "އަތުރަންގީ ރޭ" ގެނެސްދޭން މަސައްކަތްކުރަމުން އަންނަ ޑައިރެކްޓަރު/ޕްރޮޑިއުސަރު އާނަންދު އެލް ރާއީގެ ކަލަ ޔެލޯ ޕްރޮޑަކްޝަންސް އިން ހަދާ ފިލްމެކެވެ.\nމާ މަޝްހޫރު ނޫން ފަންނާނުންތަކެއް ހިމެނޭ ކާސްޓަކާ އެކު ހަދާ "ގުޑް ލަކް ޖެރީ" ގެ ޑައިރެކްޓަރަކީ ސިދާތު ސެންގުޕްތާ އެވެ. ޕަންޖާބްގައި ފިލްމުގެ ޝޫޓިން ކުރިއަށްދާ އިރު ފިލްމުގެ ކާސްޓްގައި ހިމެނޭ ފަންނާނުންގެ ތެރޭގައި ސުޝާންތު ސިންގް، ދީޕަކް ދޮބްރިޔާލް، މިތާ ވަޝިސްތު އަދި ނީރަޖް ސޫދު ހިމެނެ އެވެ.\n#GoodLuckJerry ❤☺ pic.twitter.com/dRzUCAcXfa\n— Janhvi Kapoor (@janhvikapoorr) January 11, 2021\nމީގެ ޝޫޓިން އެއް ވާނެއްގައި ކުރިއަށް ގެންގޮސް މާޗް މަހުގެ ތެރޭގައި ނިންމައިލާނެ އެވެ. އެކަމަކު "ގުޑް ލަކް ޖެރީ" ބެލުންތެރިންނާ ހަމައަށް ގެންނާނެ ދުވަހެއް އަދި އިއުލާނެއްނުކުރެ އެވެ.\nކުރީގެ ބަތަލާ ސްރީދޭވީގެ ދަރިފުޅު ޖާންވީގެ އެންމެ ފަހުގެ ފިލްމަކީ މިދިޔަ އަހަރު ނެޓްފްލިކްސް އިން ޕްރިމިއާކުރި "ގުންޖަން ސަކްސޭނާ: ދަ ކަރްގިލް ގާލް" އެވެ. "ދަޅަކް" އިން 2018 ގައި ފިލްމު ކުޅެން ފެށި ބަތަލާގެ ކުރިއަށް ހުރި ފިލްމުތަކުގެ ތެރޭގައި "ރޫހީ އަފްޒާ" އާއި "ދޯސްތާނާ 2" އާއި "ތަޚުތު" އަދި "ބޮމްބޭ ގާލް" ހިމެނެ އެވެ.\n"ބޮމްބޭ ގާލް" އަކީ ޖާންވީގެ ބައްޕަ ބޯނީ ކަޕޫރް ޕްރޮޑިއުސްކުރާ ފިލްމެކެވެ.


Thoofaanugai jehunu 24 masveriaku kandumathin salaamai koffi | Mihaaru\nތޫފާނުގައި ބަންގްލަދޭޝްގައި އުޅޭ ރޮހިންޖާ ރެފިއުޖީންގެ ޖިފުޓިތަކަށް ވަނީ ގެއްލުން ލިބިފައި. --ފޮޓޯ:އޭއެފްޕީ\nތޫފާނުގެ ޖެހުނު 24 މަސްވެރިއަކު ކަނޑުމަތިން ސަލާމަތްކޮށްފި\n04 ޖޫން 2017 - 11:51\nމޯރާގެ ނަން ދީފައިވާ ތޫފާން ޖެހުނުތާ ތިން ދުވަސް ފަހުން ވަނީ 80 މީހަކު ކަނޑުމަތިން ސަލާމަތްކޮށްފަ އެވެ. ކަނޑުމަތިން 24 މަސްވެރިން ނަގާފައި ވަނީ ބަންގްލަދޭޝްގެ ކަނޑުގެ ސިފައިންގެ ދެ އުޅަނދަކަށެވެ. އެ މީހުން ސަލާމަތް ކުރީ ކޮކްސް ބާޒާރާއި ކުތުބްދިއާ އައިލެންޑް ކައިރިންނެވެ. މަސްވެރިން ސަލާމަތް ކުރީ ކަނޑުމަތީ އޮޔާ ދަނިކޮށެވެ.\nތޫފާނުގައި ޖެހިގެން 70 މަސްވެރިއަކު އަދިވެސް ވަނީ ގެއްލިފަ އެވެ. ތޫފާނުގައި ގެއްލުނު މީހުން ހޯދުމަށް ކަނޑުގެ ސިފައިންގެ 18 އުޅަނދަކުން ދަނީ ހަރަކާތްތެރިވަމުންނެވެ. މީހުން ހޯދުމަށް ވައިގެ މަގުން ވެސް ދަނީ ހެލިކޮޕްޓަރާއި މަތިންދާ ބޯޓެއް ބޭނުން ކުރަމުންނެވެ.\nއިންޑިއާގެ ކަނޑުގެ ސިފައިންގެ އުޅަނދުތަކުން ވެސް މިދިޔަ ހަފުތާގައި ވަނީ 33 މަސްވެރިން ސަލާމަތްކޮށްފަ އެވެ.\nތޫފާން އަރާތީ ބަންގްލަދޭޝްގެ ކަމާބެހޭ ފަރާތްތަކުން ވަނީ މަސްވެރިން މަހަށް ނުނިކުމެ ތިބުމަށް އަންގައިފަ އެވެ. ކޮކްސް ބާޒާރުގެ މަސްވެރިން ތަމްސީލު ކުރާ މެންބަރެއް ކަމަށްވާ މުސްތާގު އަހުމަދު ވިދާޅުވީ މަސްވެރި، އަށް އުޅަނދެއް އަދިވެސް ބަނދަރަށް ނާންނަ ކަމަށެވެ.\nތޫފާން މޯރާގައި ބަންގްލަދޭޝް އިން ވަނީ ހަތް މީހުން މަރުވެ އެތައް ބައެއްގެ ގެދޮރު ގެއްލިފަ އެވެ.


RaajjeTV ge Handhaanaai gulhifaivaa dhaiydhagandu\nރާއްޖެޓީވީގެ ހަނދާނާއި ގުޅިފައިވާ ދަތްދަގަނޑު\nމީ އެތައް ބައެއްގެ ހަނދާންތަކަކާއި ނުރައްކާތެރި ހާދިސާއަކާއި ގުޅިފައިވާ އެއްޗެއް\nދަބަރު ޖަހާފައި ހުރުމަކުން، ދަގަނޑުބުރި އަކަށް ވުމަކުން މީގެ މުހިއްމުކަން ކުޑައެއް ނުވި\nކ. މާލެ |7އޮކްޓޯބަރ 2020 | ބުދަ 17:08 | 19,588\nރާއްޖެޓީވީ ރޯކޮށްލަން ސްޓޭޝަނަށް ވެދެގަތުމަށް ބޭނުންކުރި ދަތްދަނގަޑު - ރާއްޖެއެމްވީ\nބައެއް ފަހަރު އާދައިގެ ދަގަނޑުބުރިއެއް ވެސް މުހިއްމު އެއްޗަކަށް ވެދާނެއެވެ. ރަނުން އުއްތާ ރިހިން ގިރިޓީކޮށްފާ ނެތަކަސް، ދަބަރު ހިލި ހިލި ހުއްޓަކަސް އެއީ އެތައް ބައެއްގެ ސަމާލުކަން ލިބިދާނެ އެއްޗަކަށް ވެދާނެއެވެ. ބައެއްފަހަރު އެ އެއްޗެއްގެ މުހިއްމުކަން ގުޅިފައި ހުންނަނީ އޭގެއިން އަރާ އޮފާ، އަޅާ ދަޅަޔާ، އެ އެއްޗެއް އުފައްދާފާ ހުންނަ މައުދަނެއްގެ އަގުގެ ބޮޑު ކަމުގެ މައްޗަކަށް ނޫނެވެ. އެކަމަކު އެ އެއްޗަކާ ގުޅިފައިވާ ކޮންމެވެސް ބޮޑު ހާދިސާއަކާ ނުވަތަ އެތައް ބައެއްގެ ހަނދާންތަކަކާވެސް އެކަން ގުޅިދާނެއެވެ. ފަހަރުގަ އެ ހާދިސާއަކީ ނުވަތަ އެ ހާނދާންތަކަކީ މާ އުފާވެރި ހާދިސާއަކަށް ނުވަތަ ހަނދާންތަކަކަށް ނުވެދާނެއެވެ. ބަރުދަނުގައި 690ގުރާމް، ދިގުމިނުގައި 15.5އިންޗި، ވަށަމިނުގައި 2އިންޗި ހުރި އެއްކޮޅު ލަންބާފައިވާ މި ދަގަނޑު ގަނޑަކީ މި ދެންނެވިފަދަ މުހިއްމު އެއްޗެކެވެ. މީ އެތައް ބައެއްގެ ހަނދާންތަކަކާއި ނުރައްކާތެރި ހާދިސާއަކާއި ގުޅިފައިވާ އެއްޗެކެވެ.\nއެއީ މީގެ7އަހަރު ކުރިއެވެ. 2013ވަނަ އަހަރުގެ އޮކްޓޫބަރު މަހުގެ7ވަނަ ދުވަހުގެ ރޭގެ ފަތިހުގެ ވަގުތެވެ. ގަޑިން 04:42 ހިނގުމާއެކު ރާއްޖެޓީވީ ހުންނަ ހެންވޭރު ކުއީން އޮފް ދަ ނައިޓް (ބީކޭޓީ ބިލްޑިންގ)ގެ 2ވަނަ ފަންގިފިލާ އަށް މޫނު ނިވާކޮށްގެންތިބި 5މީހަކު އެރިއެވެ. މި 5މީހުން އެރީ ކަތިވަޅިއަކާ ދަނގަނޑުބުރިފަދަ ހަތިޔާރުގެ ގޮތުގައި ހިމެނޭ ބައެއް އާލަތްތައް ހިފައިގެންނެވެ. މިދެންނެވި ބިލްޑިންގެ 2ވަނަ ފަންގިފިލާ އަކީ ރާއްޖެޓީވީގެ ސްޓޭޝަން ހިނގަމުންދިޔަ ފަންގިފިލާ އެވެ. މި ފަންގިފިލާއަށް ވަދެވެން ހުންނަ ލަކުޑި ދޮރުގެ ބޭރުން ތަޅުލާފައި ހުންނަ ދަގަނޑު ގޭޓެއް ހުރެއެވެ. ސިޑިން2ވަނަ ފަންގިފިލާ އަށް އެރި5މީހުން ގޭޓުގެ ކުރިމައްޗަށް ހުއްޓުމާއެކު އެތަނުން އެކެއްގެ އަތުގައި އޮތް ދަގަނޑުގަނޑެއް ގޭޓުގައި ލާފަ ހުރި ތަޅައް ލައްވާ މަތަން ފެށިއެވެ. އެތައް އިރަކު މިގޮތައް ދަގަނޑު ލައްވައިގެން މަސައްކަތްކޮށް ތަޅު ފެލާ ނުލެވުމުން އެމީހުން ދަގަނޑުބުރި ނައްޓާލައެވެ. ދެން އެ ދަގަނޑުބުރިން ތަޅުގަޔާ ތަޅުފަތްގަނޑުގަޔާ އަދި ދަގަނޑު ގޭޓުގައި ވެސް އެތައް ފަހަރަކު ޖަހާތަން ފެނެއެވެ. ބޭނުމަކީ މި ދެންނެވި ދަގަނޑުގަނޑު ބޭނުން ކޮށްގެން ދަނގަޑުގޭޓުގެ ތަޅު ހަލާކު ކޮށްލުމެވެ. އެއަށްފަހު ލަކުޑި ގޭޓު ފުނޑާލުމެވެ. ދެން އެތެރެއަށް ވަދެގަތުމެވެ.\nއެއްވެސް ބިރެއް ފިކުރެއް ހިޔާލެއްނެތި މިދެންނެވި5މީހުން ވެގެން ދަތްދަގަނޑުން ތަޅާ އެންމެ ފަހުން ތަޅު ހަލާކުކޮށްލުމަށްފަހު ހަމަ އެ ދަގަނޑުން ގޭޓު މަތާލުމަށްފަހު ގޭޓު ހުޅުވައިފިއެވެ. ދެން ފެނުނީ ހަމަ އެ ދަގަނޑުބުރި ބޭނުން ކޮށްގެން ދެން ހުރި ލަކުޑި ދޮރުގެ ތަޅު ހަލާކުކޮށްލާ ފައިންޖަހާ ދޮރު ވައްޓާލިތަނެވެ. ބަޔަކު އަތުވެދާނެ ކަމުގެ ބިރެއް، ބަޔަކަށް އަޑު އިވިދާނެކަމުގެ ޖެހިލުމެއްނެތި މިނުބައި އަމަލު ހިންގުމަށްފަހު މިދެންނެވި5މީހުން ވަދެގަތީ ސްޓޭޝަންގެ ތެރެއަށެވެ. އޭރުވެސް މި ދެންނެވި ދަތްދަގަނޑު ހިފައިގެން ހުރި މީހާގެ އަތުގައި އެދަގަނޑު އޮތެވެ.\nދެން ފެނުނީ މުޅި ސްޓޭޝަންގެ ތެރެއަށް ޕެޓްރޯލް އަޅާ ހުޅުޖަހާ ރޯކޮށްލުމަށްފަހު އެމީހުން އެތަނުން ނިކުތް ތަނެވެ. ރައްޔިތުންނަށް ހަބަރާ މައުލޫމާތު ގެނެސްދިނުމުގައި ފަސްޖެހުމެއް، ޖެހިލުންވުމެއް، ބިރުގަތުމެއް އަދި ވަރުބަލިކަމެއް ނެތި ތެދުވެރިކަމާއިއެކު މަސައްކަތް ކުރަމުންދިޔަ އެތައް މުވައްޒަފުންތަކެއް މަސައްކަތް ކުރަމުން ދިޔަ، ރާއްޖޭގެ އެންމެ ގިނަ ބައެއްގެ މަގުބޫލު އަދި އެންމެ ގިނަ ބަޔަކު ލޯބިވާ ރާއްޖެޓީވީގެ ސްޓޭޝަން ރޯކޮށް އަންދާލުމަށްފަހު އެކަންކުރި މީހުން އެތަނުން ނިކުމެގެން ދިޔައިރު އެމީހުން ހަތިޔާރުގެ ގޮތުގައި ބޭނުންކުރި އާލަތްތައް އަލިފާނުގެ ތެރެއަށް ދުކޮށްލާފައި ދިޔައީ އެމީހުންގެ ހިތުން ސްޓޭޝަން އާއި އެކު އެތަކެތިވެސް ނައްތާލާފައެވެ.\nނަމަވެސް އަލިފާނުގެ ހާދިސާއަށްފަހު އަނދާ ދެއްޔަށްވެފައިވާ ސްޓޭޝަންގެ ތެރެއަށް ކަރުނަ އަޅަމުން މުވައްޒަފުންވަދެ ބަލަމުންދިޔައިރު މުވައްޒަފުންގެ ލޮލުގައި އަޅައިގެން އެކައްޗަކީ އަލިފާނުގެ ސަބަބުން ކަޅުވެފައިވާ، އެއްކަނަކަށް އެއްލާލެވިފައި، ބަރުދަނުގައި 690ގުރާމް، ދިގުމިނުގައި 15.5 އިންޗި، ވަށަމިނުގައި2އިންޗި ހުރި ދަތް ދަގަނޑެކެވެ.\nއެއީ ސްޓޭޝަން އަންދާލުމަށް ސްޓޭޝަންގެ ތެރެއަށް ވަދެގަތުމަށް އެ އެއްޗެއްގެ ބޭނުން ހިފައިގެން ދޮރުތައް ހަލާކުކޮށްލި ދަތް ދަގަނޑެވެ. ކުރިން ބުނެވުނު ދަބަރު ހިލި ހިލި ހުރި ދަތް ދަގަނޑެވެ. މި ހާދިސާ އަށް މިހާރު7އަހަރު ވެފައިވާއިރު މި ދަގަނޑުން އަދިވެސް އެ ހަނދާންތައް އާކޮށްދެއެވެ. އެޒަހަމްތައް ތާޒާކޮށްދެއެވެ. ދަބަރު ޖަހާފައި ހުރުމަކުން، ދަގަނޑުބުރިއަކަށް ވުމަކުން މީގެ މުހިއްމުކަން ކުޑައެއް ނުވިއެވެ. މިއީ ރާއްޖެޓީވީ ރޯކޮށްލި ހަނދާންތަކާއި ގުޅިފައިވާ ދަތްދަގަނޑެވެ.


ނަޝީދަށް ދިން ހަމަލާއަށް ފަންޑު ކުރި މީހުން ހޯދޭނެތަ؟\n6 ޖޫން 2021 - 08:46 0\n"ރައްޔިތުންގެ މަޖިލީހުގެ ރައީސް ރައީސް މުހައްމަދު ނަޝީދަށް އަމާޒުކޮށް މިރޭ ދެވުނު ހަމަލާ ހަރުކަށި އިބާރާތުން ކުށްވެރިކުރަން. މި މައްސަލަ އެންމެ މަތީ ދަރަޖައިގެ އަހައްމިއްޔަތުކަން ދީގެން ދިވެހި ފުލުހުން ތަހުގީގު ކުރާކަން ކަށަވަރު ކުރާނަން،"\nއެއީ މީގެ އެއް މަސް ކުރިން މެއި، 6، ގައި ރައީސް ނަޝީދު އަވަހާރަކޮށްލަން ބޮން ގޮއްވާލުމުން ހޯމް މިނިސްޓަރު އިމްރާން އަބްދުﷲ ވިދާޅުވި ވާހަކަ އެވެ.\nމަޖީދީ މަގާއި ނަޝީދު ދިރިއުޅުއްވާ ގ. ކެނެރީގެ ހުންނަ ނީލޯފަރު މަގު ކަންމަތީގައި ސައިކަލެއްގަ ހަރުކޮށްގެން ބޮން ގޮއްވި މައްސަލައިގެ ފުލުހުން ވަނީ އެ ހަމަލާގައި އަމަލީ ގޮތުން ބައިވެރިވި ހަތަރުު މީހުން ހައްޔަރުކޮށްފަ އެވެ.\nއެކަމަކު އެ ހަމަލާއަށް މިއަދު މަހެއް ފުރުނުއިރު ރައްޔިތުންގެ އެންމެ ބޮޑު ސުވާލަކީ ރައީސް ނަޝީދު އަވަހާރަކޮށްލަން ރާވައި އެ ހަމަލާ ފަންޑު ކުރީ ކޮންބައެއްތޯ އެވެ؟\nމީގެ ކުރިން ރާއްޖޭގައި ހިނގާފައި ހުރި ބޮޑެތި ޓެރަރިސްޓު ހަމަލާތަކުގެ އަޑި އެއްވެސް ވަރަކަށް ހޯދިފައެއް ނެވެ. ރައްޔިތުންގެ މަޖިލީހުގެ މެމްބަރު ޑރ. އަފްރާޝީމް އަލީގެ ގަތުލުކުރި މައްސަލައިގެ ފުނަށް ދެވިފައެއް ނެތެވެ. ނޫސްވެރިޔާ އަހުމަދު ރިލްވާން ގެއްލުވާލި މައްސަލައިގެ ހަގީގަތް ހޯދުމަށް އެ އާއިލާއިން އަދިވެސް އާދޭސް ކުރަނީ އެވެ. އަދި ބްލޮގަރު ޔާމީން ރަޝީދު މަރާލި މައްސަލައިގަ ވެސް ހައްޔަރު ކުރީ ހަމައެކަނި ސީދާ އެ އަމަލު ހިންގި މީހުން އެކަންޏެވެ.\nއެފަދަ ބޮޑެތި ޓެރަރިޒަމްގެ މައްސަލަތުގެ އަޑި ނުހޯދެނީ ކީއްވެގެންތޯ އެވެ؟ މިއީ ފުލުހުންގެ މައްސަލައެއްތޯ އެވެ؟ ނުވަތަ އެއީ ނިޒާމުގައި އޮތް ބާގަނޑެއްބާވަ އެވެ؟\nބޮން ގޮއްވާ، މީހުން މަރަނީ އަޑި ފޮރުވަން ދުރާލާ ރާވައިގެން\nއެފަދަ ބޮޑެތި މައްސަލަތަކުގެ އަޑިއާ ހަމައަށް ނުދެވިގެން އުޅެނީ ހަމައެކަނި ރާއްޖެއަކު ނޫނެވެ. ސްރީ ލަންކާގައި މީގެ ދެ އަހަރު ކުރިން ދިން އީސްޓާ ދުވަހު ދިން ބޮމުގެ ހަމަލާތަކަށް ފަންޑު ކުރި ބަޔަކު ވެސް އުޅެނީ ނުހޯދިގެންނެވެ.\nކުރިން ސިފައިންގޭގައި އުޅުއްވި ސެކިއުރިޓީ ދާއިރާގެ ތަޖުރިބާކާރެއް ކަމަށްވާ ނައުޝާދު އަލީ ވިދާޅުވީ ރާއްޖޭގައި ކަން ހިނގާ ގޮތަށް ބަލާއިރު ރައީސް ނަޝީދަށް ދިން ފަދަ ހަމަލާއެއްގެ އަޑީގައި ތިބި ބަޔަކު ހޯދުމަކީ ވަރަށް އުނދަގޫ މަސައްކަތަކަަށް ވެދާނެ ކަމަށެވެ.\n"ފަންޑު ކުރާ މީހަކު ނުވަތަ ބަޔަކު އެ ހޯދަން އެއީ ވަރަށް އުނދަގޫ ކަމެއް. އޮޕަރޭޓް ކުރާ މީހުން ހޯދުން ކަމުގައިވި ނަމަވެސް އެމީހުންނަށް ވެސް ގިނަފަހަރު ނޭނގޭނެ ފަންޑު ކުރި މީހުން. އަދި ކަން ކުރާއިރު މި ވަނީ ކީއްކަން ވެސް އޮޕަރޭޓް ކުރާ މީހުންނަށް ނޭނގޭ. ހާދިސާ ހިނގީމަ އެމީހުންނަށް ވެސް އެނގެނީ މިވީ ކީއްކަން. ވަރަށް ބޮޑަށް ސްޓްރެޓަޖިކަލީ ރާވައިގެން ފަންޑު ކުރާ މީހުން ކުރާނީ،" ނަައުޝާދު ކިޔައިދެއްވި އެވެ.\nރާއްޖޭގައި ކަންތައް ހިނގާ ގޮތަށް ބަލާއިރު ފަންޑެއް ނެތި އަދި އަޑީގައި ބަޔަކު ނެތި ވެސް މިފަދަ ހަމަލާއެއް ދީފާނެ ކަމަށް ނައުޝާދު ދެކިވަޑައިގަންނަވަ އެވެ.\n"ކޮންމެ ކަމަކީ ފަންޑުކޮށްގެން ކުރާ ކަމެކޭ ވެސް ބުނަން އުނދަގޫ. ފަހަރެއްގައި ވެދާނެ ފަންޑުނުކޮށް ހަމަ ޕާސަނަލް ރުޅިވެރިކަމެއްގެ ތެރޭގައި ނޫނީ ނަފްސާނީ ގޮތުން ކުރާ އަސަރަކުން ދެވޭ ހިސާބަކުން އެކަން ކުރަން ބޭނުން ވަނީ ކަމަށް ވެސް ވެދާނެ. އަދި ގްރޫޕެއްގެ ތެރޭގައި ވަރަށް ސިއްރުކޮށް އޮޕަރޭޓްކޮށް މާބޮޑު ފަންޑެއް ނެތި ވެސް ކޮށްފާނެ،" ނައުޝާދު ވިދާޅުވި އެވެ.\nފުލުހުންގެ ތަހުގީގުތަކުގައި މައްސަލައެއް އުޅޭތަ؟\nރާއްޖޭގައި ހިނގާފައި ހުރި ބޮޑެތި މައްސަލަތަކަށް އިންސާފު ނުލިބުމުން ފުލުހުންނަށް ދިމާލަށް ދިއްކުރާ އިނގިލިތައް ވަރަށް ގިނަވެ އެވެ. ސަބަބަކީ އެ މައްސަލައެއް ތަހުގީގު ކުރަނީ ފުލުހުން ކަމަށްވާތީ އެވެ. އެކަމަކު ތަޖުރިބާކާރުން ދެކިވަޑައިގަންނަވާ ގޮތުގައި ރާއްޖޭގެ ފުލުހުންގެ މަސައްކަތް ގޯހެއް ނޫނެވެ.\nތިމަރަފުށީ ދާއިރާގެ މެމްބަރު އަދި ކުރީގެ ޕޮލިސް ކޮމިޝަނަރު އަބްދުﷲ ރިޔާޒް ގަބޫލު ކުރައްވާ ގޮތުގައި ދިވެހި ފުލުހުންނަކީ ކުޅަދާނަ ބަޔެކެވެ. އެމީހުންނަށް ބޭނުންވަނީ އެހީތެރިކަމެވެ.\n"ފުލުހުން ތަހުގީގު ކުރާއިރު ކުރާނީ މައްސަލައެއްގެ ހުރިހާ ބައެއް ވެސް ހޯދަން. އެއީ ފަންޑު ކުރި ބަޔަކުވެއްޖެއްޔާ އެމީހުން ވެސް. އެކަމަކު ބޮޑެތި ކަންކަން ޕްލޭން ކުރާ ލެވެލްގަ ކަންކަން ހޯދޭނީ ފުލުހުންގެ އިންވެސްޓިގޭޝަންގެ ކެޕޭބިލިޓީސްއާ ބޭނުންވާ ވަސީލަތްތަކާއި އިންޓެލިޖެންސާ މިހުރިހާ އެއްޗެއް ވަރަށް ވަރަށް ވަރަށް ވަދުގަދަވެގެން،" ރިޔާޒް އޭނާގެ ތަޖުރިބާގެ އަލީގައި ވިދާޅުވި އެވެ.\nމިހާރު ވެސް ކުރަންޖެހޭ މުހިންމު ހަތަރު ކަމެއް ރިޔާޒް ފާހަގަ ކުރެއްވި އެވެ.\n"ތަހުގީގު ކުރާ މީހުން އެކަށީގެންވާ މިންވަރަށް ތިބުމާއި އެމީހުންނަށް ތަމްރީނު ދިނުމާއި ބޭނުންވާ ވަސީލަތްތަކާއި ބަޖެޓު ދިނުމަކީ ވަރަށް މުހިންމު ކަމެއް ކުރަންޖެހޭ،" ރިޔާޒް ކިޔައިދެއްވި އެވެ.\nފުލުހުންގެ ތަހުގީގަށް ލިބޭނެ އެންމެ ބޮޑު ބާރެއްގެ ގޮތުގައި ރިޔާޒް ފާހަގަ ކުރެއްވީ ރާއްޖޭގެ ޖިނާއީ އަދުލުގެ ނިޒާމުގެ ތެރެެއިން ފެންނަން ނެތް ބައެއް ގާނޫނުތަކެވެ.\n"ރާއްޖޭގައި އެވިޑެންސް އެކްޓެއް ވެސް ނެތް. ހަގީގަތަކީ ހަމަ ވަރަށް އާދައިގެ އެވިޑެންސް އެކްޓެއް މި އޮތީ. ޒަމާނީ ޓެކްނޮލޮޖީ މެދުވެރިކޮށް ހޯދޭ އެއްޗެއްސާއި ޑީއެންއޭއާ މި އެއްޗެއްސަށް ގާނޫނީ ގޮތުން ލިބެންޖެހޭ ބާރުތަކެއް އޮންނަންޖެހޭ. ތަހުޒީބުވެފަ ހުންނަ ގައުމުތަކުގައި ގަރީނާއަކަށް ވުރެ ބޮޑަށް ވަރަށް ސްޓްރޯންގް އެވިޑެންސް ގޮތަށް ފިންގާ ޕްރިންޓްސް ފަދަ ހެކިތަކަކީ،" ރިޔާޒް ވިދާޅުވި އެވެ. "އަދި ވިޓްނަސް ޕްރޮޓެކްޝަން ގާނޫނަކީ ވެސް ވަރަށް މުހިންމު އެއްޗެއް."\nމުޖްރިމުން ވެސް ޓެކްނޮލޮޖީގައި ކުރިއަރަމުންދާއިރު އެއާ ފައިހަމަކުރާނެ ވަރުގެ ކުޅަދާނަކަން ދިވެހި ފުލުހުންނަށް ލިބެންޖެހޭނެ ކަމަށް ރިޔާޒު ވަކާލާތު ކުރެއްވި އެވެ.\n"ފުލުހުން ސީސީޓީވީ ބަލަނީ މެނުއަލްކޮށް. ދުނިޔޭގެ އެހެން ތަންތަނުގައި ހުންނާނެ ސޮފްޓްވެއާ މިސާލަކަށް ވަކި ކުލައެއްގެ ކާރު އެނަލެޓިކަލްކޮށް އައިޑެންޓިފައި ކުރަން. މެނުއަލްކޮށް ކުރާ ނަމަ މިސާލަކަށް 30 މިނެޓުގެ ސީސީޓީވީ ބެލޭނީ 30 މިނެޓުން. ދެން ވިސްނަވާ އަށް ގަޑިއިރު ނުވަ ގަޑިއިރު 24 ގަޑިއިރު ނުވަތަ 48 ގަޑިއިރުގެ ވީޑިއޯ ބަލަން (ހޭދަވާނެ ވަގުތު)/ އެ ކެޕޭސިޓީއެއް ނެތް އަސްލު ފުލުހުންގެ،" ރިޔާޒް ވިދާޅުވި އެވެ.\nދައުލަތުގެ އިދާރާތަކުގެ ވާދަވެރިކަން: ބޮޑު ގޮންޖެހުމެއް\nޖިނާއީ ބޮޑެތި މައްސަލަތައް ކާމިޔާބުނުމުގެ އެންމެ ބޮޑު އެއް މައްސަލައަކީ ދައުލަތުގެ އެކި އިދާރާތައް ގުޅިގެން މަސައްކަތް ކުރަންޖެހޭއިރު އެކަންނުވުން ކަމަށް ރިޔާޒް ވެސް އަދި ކުރިން ކުރިން މި ރިޕޯޓަށް ވާހަކަ ދެއްކެވި ނައުޝާދު ވެސް ދެކިވަޑައިގަންނަވަ އެވެ.\n"ގާނޫނު ބައްޓަންވެފައި އޮންނަ ގޮތާއި ތަހުގީގު ކޮށްފައި ފޮނުވާ މައްސަލަތައް ޝަރީއަތަށް ނުދިއުމާއި ފުލުހުން ކާމިޔާބުކަމާއެކު ހޯދިފައި ހުންނަ ކަމަށް ބުނާ މައްސަލަތައް ޝަރީއަތަށް ދިޔައީމަ ކާމިޔާބު ނުވުމާއި (އަދި) ކްރިމިނަލް ޖަސްޓިސް ސިސްޓަމުގައި އެބަހުރި އިނގޭތޯ ގެޕްސް،" ރިޔާޒު ވިދާޅުވި އެވެ.\nދައުލަތުގެ އިދާރާތަކުގެ މެދުގައި އޮންނަ ގޯސް ގުޅުމުގެ މިސާލެއް ނަޝީދަށް ދިން ހަމަލާގައި ފަސްމަންޒަރުން ފެނުނު ކަމަކުން ނައުޝާދު ފާހަގަ ކުރެއްވި އެވެ.\n"ރައްޔިތުންގެ މަޖިލީހުން މި ބޭނުން ވަނީ އެ ދުވަހުގެ ވަކި ވަކި ސެކިއުރިޓީ މީހާ ހާޒިރުކޮށް ވާހަކަ ދައްކައިގެން ހިންގާ އިންކުއަރީއެއް ހިންގަން. އެމްއެންޑީއެފުން އެގޮތަކަށް ބޭނުމެއް ނުވޭ. އެމްއެންޑީއެފުން ދެން ނެރެނީ އެއާ ދެކޮޅަށް ބަޔާނެއް،" ނައުޝާދު ވިދާޅުވި އެވެ.\n"އެހެންވީމަ ހައްތަހާ ވެސް ހީވަނީ އެއް މުއައްސަސާއެއްގެ މައްޗަށް އަނެއް މުއައްސަސާއެއް ބާރުވެރިވެ، އެއް ބަޔަކު އަނެއް ބަޔަކަށް އާންމުންގެ ކުރިމަތީގައި ބާރު ދައްކަން އުޅޭހެން ހީވަނީ. ގުޅުމެއް ނެތް. އެކަމަކު ސަރުކާރަކީ އެއް ސަރުކާރެއް. މަޖިލީހުގެ މެޖޯރިޓީ ވެސް ސަރުކާރަށް. އެކަމަކު ވެސް އެތަނެއް ނޫންތާ މި ފެންނަނީ."\nރައީސް ނަޝީދަށް ދިން ހަމަލާގައި ހައްޔަރު ކޮށްފައި ވަނީ ވަނީ ބޮން ގޮއްވާލި ކަމަށް ތުހުމަތު ކުރެވޭ އަހުމަދު އަދުހަމް، 25، އާއި މއ. ފޭރުގެ މުޖާޒް އަހްމަދު 21، އާއި ގއ. ކޮނޑޭ، ފޮޅޭމާ، ސައިކަލުގެ ވެރި މީހާ ތަހުމީން އަހްމަދު، 32 އެވެ. އަދި އަހުމަދު ފާތިހު ކިޔާ މީހަކު ވެސް ވަނީ ހައްޔަރުކޮށްފަ އެވެ.\nހައްޔަރު ކޮށްފައިވާ މީހުންގެ ބޭރުން އެ ހަމަލާ ރޭވި ބަޔަކު ތިބޭނެ ކަމަށް ޕޮލިސް ކޮމިޝަނަރު މުހައްމަދު ހަމީދު އޮތީ ވިދާޅުވެފަ އެވެ. ރައީސް ނަޝީދަށް ހަމަލާދިން ރޭ ހޯމް މިނިސްޓަރު އިމްރާން އަބްދުﷲ ވައުދުވެލެއްވީ ފުލުހުންގެ ތަހުގީގަށް ފާރަވެރިވުމަށެވެ. އެކަމަކު ހަގީގަތުގައި ކުރައްވަންޖެހިވަޑައިގަންނަވާ ކަމަކީ ތަހުގީގަށް އެހީތެރިވެދިނުމެވެ. ފަންޑު ކުރި މީހުން ހޯދޭނީ އޭރުންނެވެ.\nއިއުތިރާފުން އަދުހަމަށް ލުއި؛ 23 އަހަރުގެ ހުކުމަކަށް\nabout3hours 0\nނަޝީދުގެ ބަޔާނެއް މުހިންމުކަމަށް ޕީޖީ ވިދާޅުވެއްޖެ\nހަމަލާގައި އަމަލީ ގޮތުން ބައިވެރިވި4މީހަކަށް 13 ދައުވާ


Hiki kessumah geygai dhevidhaane faruvaa – Iru\nޝާޝާ·5މޭ 2021\nކޮވިޑް-19 ގެ އެންމެ ކުރީކޮޅު ފެންނަ އެއް އަލާމާތަކީ ހިކި ކެއްސުމެވެ. ހިކި ކެއްސުމަކީ، އެއްވެސް އަރިދަފުހެއް ނުއުފެދޭއިރު ކެއްސާ ކެއްސުމެވެ. މިއީ އާންމު ދިރިއުޅުމުގައި ވަަރށް އުނދަގޫ ކުރުވާ ކަމެކެވެ. ބައެއް ފަހަރު މިގޮތަށް ކެއްސާވަރުން ނުނިދިގެން ވެސް އުޅެންޖެއެވެ. ކޮވިޑް އަށް ޕޮޒިޓިވް ނުވިޔަސް، އާދައިގެ ރޯގާއެއް ޖެހިފައި ރަނގަޅުވާ ދުވަސްކޮޅު މިގޮތަށް ކެއްސުމަކީ ގިނަ ބަޔަކަށް ދިމާވާ ކަމެކެވެ.\nމިފަހަރު މި ކިޔައިދެނީ، އެއްވެސް ޑޮކްޓަރީ ބޭހަކާ ނުލައި ހިކި ކެއްސުމުން ފަރުވާ ހޯދުމަށް ގޭގައި ކުރެވިދާނެ3ކަމެކެވެ.\nމާމުޔަކީ އެންޓި-ބެކްޓީރިއަލް އަދި އެންޓި-ފަންގަލް މާއްދާތަކުން މުއްސަނދި އެއްޗެކެވެ. އެހެންކަމުން ކަރުގައި ހުންނަ ޖަރާސީމުތައް ނައްތާލައި، ކެއްސުން ހުއްޓުވުމަށް މާމުއި ވަރެއް ނޯންނާނެއެވެ. ހަދަންވީ ގޮތަކީ، ހޫނު ފެންތަށްޓަކަށް ދެ މޭޒުމަތީ ސަމްސާ މާމުއި އަޅާފައި އެއްކޮށްލާނީއެވެ. މި ބުއިން ކޮންމެދުވަހަކު ދެފަހަރު ބުއިމުން ކެއްސުން ވަރަށް އަވަހަށް ފިލާނެއެވެ.\nއިނގުރަކީ ވަރަށް ގިނަ އާންމު ބަލިތަކަށް ފަރުވާއެކެވެ. އޭގެތެރޭގައި ހިކި ކެއްސުންވެސް ހިމެނެއެވެ. އިނގުރާއި ކަރަންފޫ އަޅައިގެން ހޫނު ސައިތަށްޓެއް ތައްޔާރުކޮށްފައި ކޮންމެ ހެނދުނަކާއި ރޭގަނޑު ނިދަން ދިޔުމުގެ ކުރިން ބުއިމުން، ކަރުތެރެ ސާފުކޮށްދޭނެއެވެ. އަދި ވަރަށް އަވަހަށް ކެއްސުން ހުއްޓޭނެއެވެ.\nތާފަނާ ފެނަށް އެއް މޭޒުމަތީ ސަމްސާގެ ލޮނު އަޅާފައި ކޮންމެ ދުވަހަކު3ފަހަރު މި ފެނުން ކަރުތެރެ ދޮވެލާށެވެ. މި ފަރުވާއިން ކުއްލިއަކަށް ކެއްސުން ހުއްޓުމަކަށް ނަޔަސް، ކަރުތެރޭގައި އުފެދިފައި ހުންނަ ބެކްޓީރިއާތައް ނައްތައިލަދޭނެއެވެ. އަދި ކެއްސުންވެސް މަޑުމަޑުން ހަމައަކަށް އެޅޭނެއެވެ. ކަރުތެރެ ދޮންނަންވާނީ މަދުވެގެން 20 ސިކުންތު ވަންދެނެވެ.


Season hulhuvaa match anna aharu atholhu therey gai\nސީޒަން ހުޅުވާ މެޗު އަންނަ އަހަރު އަތޮޅު ތެރޭގައި!\nސީޒަން ހުޅުވާ މެޗު ދެ ލެގަށް ކުޅެން ހަމަޖައްސައި، އަތޮޅު ތެރޭގައިވެސް ލެގް ކުޅޭ ގޮތަށް އެފްއޭއެމުން ހަމަޖައްސައިފި އެވެ.\nއެފްއޭއެމްގެ ރައީސް، ބައްސާމް އަދީލް ޖަލީލް ވިދާޅުވީ ސީޒަން ހުޅުވާ މެޗުގައި އަންނަ އަހަރުން ފެށިގެން ވާދަ ކުރާނީ ދިވެހި ޕްރިމިއާ ލީގްގެ ޗެމްޕިއަން ޓީމާއި މިނިވަން ޗެމްޕިއަންޝިޕްގެ ޗެމްޕިއަން ޓީމެވެ. މިއަހަރު މިނިވަން ޗެމްޕިއަންޝިޕްގެ ޗެމްޕިއަންކަން ހޯދީ ތ. ތިމަރަފުއްޓެވެ. އެހެން ކަމުން އަންނަ އަހަރު ސީޒަން ހުޅުވާ މެޗުގެ އެއް ލެގް ތިމަރަފށީގައި ކުޅެވިގެން ދާނާ އެވެ. އަދި އަނެއް ލެގް ކުޅެވިގެން ދާނީ މާލޭގަ އެވެ.\nއަންނަ އަހަރު ޕްރެޒިޑެންޓް ކަޕުގައި މިނިވަން ޗެމްޕިއަންޝިޕްގެ ޗެމްޕިއަން ޓީމު ވާދަ ކުރާ ގޮތަށްވެސް އެފްއޭއެމުން ވަނީ ހަމަޖައްސާފަ އެވެ. އެފްއޭއެމުގެ ޑެޕިޔުޓީ ޓެކްނިކަލް ޑައިރެކްޓާ އިހްސާން އަބްދުލް ގަނީ 'ސާންތީ' ރާއްޖޭގެ އަށް ޒޯނަށް ބަހާލައިގެން ފުޓްބޯޅަ ޑިވްލަޕްމެންޓްގެ މަސައްކަތް ކުރިއަށް ގެންދާނެ ކަމަށެވެ.\nސާންތީ ބުނީ އަތޮޅު ތެރެއިން ފާހަގަ ކުރެވޭ އެންމެ ހުނަރުވެރި ކުޅުންތެރިން ހުޅުމާލޭގައި ގާއިމު ކުރާ ގައުމީ ފުޓްބޯޅަ އެކެޑެމީ އަށް ގެނެސްގެ ތަމްރީން ކުރާނެ ކަމަށެވެ. އެއީ އަތޮޅު ތެރޭގައި ގާއިމު ކުރާ ސެންޓަރުތައް މެދުވެރިކޮށް ފާހަގަ ކުރެވޭ ކުޅުންތެރިންނަށެވެ.


Bodu ihumaaleh: Kobaa magey certificate !\nބޮޑު އިހުމާލެއް: ކޮބާ މަގޭ ސެޓްފިކެޓް!\nއެޑިއުކޭޝަން މިނިސްޓަރު ޑރ. އައިޝަތު އަލީ: ދަރިވަރުންނާއި ބެލެނިވެރިންގެ ޝަކުބވާތަކަށް ޖަވާބެއް ނުދެއްވާ\nމިދިޔަ އަހަރުގެ އޮކްޓޯބަރު އަދި ނޮވެމްބަރު މަހު އޯލެވެލް އަދި އޭލެވެލް އިމްތިހާނު ހެދި ދަރިވަރުންގެ ސެޓިފިކެޓް އަދިވެސް ދަރިވަރުންނަށް ލިބިފައި ނުވާތީ ބެލެނިވެރިން ކަންބޮޑުވުން ފާޅުކުރަން ފަށައިިފި އެވެ.\nއޯލެވެލް އާއި އޭލެވެލް އިމްތިހާނުގެ ސެޓިފިކެޓަކީ އިމްތިހާނު ނިމޭތާ މަހެއް ނުވަތަ ދޮޅުމަހެއްހާ ދުވަހުގެ ތެރޭގައި ދަރިވަރުނަށް ނަތީޖާ ލިބި އޭގެ މަހެއް ނޫނީ ދެ މަސް ފަހުން ރީ-މާކިން ޕްރޮސެސް ނިންމާ ލިބެމުން އަންނަ ސެޓްފިކެޓްކެވެ.\nނަމަވެސް މިހާތަނަށް ވެސް މިދިޔަ އަހަރުގެ އޮކްޓޯބަރު އަދި ނޮވެމްބަރު މަހު އޯ ލެވެލް އަދި އޭ ލެވެލް އިމްތިހާނުގެ ސެޓިފިކެޓް ލިބިފައި ނުވަނީ ކީއްވެގެންކަން އެޑިއުކޭޝަން މިނިސްޓްރީން ދަރިވަރުންނާއި ސްކޫލްތަކަށް ވެސް އަންގާފައެއް ނުވެއެވެ.\nނަން ޝާއިއު ނުކުރުމަށް އެދި އަވަސްއާ ވާހަކަދެއްކި މާލޭ ސްކޫލްތަކުގެ ބައެއް ވެރިން ވިދާޅުވީ އެ ކަމާ ގުޅިގެން ދަރިވަރުންނާއި ބެލެނިވެރިންގެ ޝަކުވާތައް ވަރަށް ގިނައިން ސުކޫލަށް ލިބެމުން އަންނަ ކަމަށެވެ. އަދި ދަރިވަރުން މިދިޔަ އަހަރު ހެދި އިމްތިހާނުގެ ސެޓްފިކެޓް ލިބިފައި ނުވާ ސަބަބު ހޯދަން އެޑިއުކޭޝަން މިނިސްޓްރީގެ ސަމާލު ކަމަށް އެކަން ގެންގޮސްފައިވާ ކަމަށާއި މިހާތަނަށް ސެޓްފިކެޓާބެހޭ ހަބަރެއް ލިބިފައި ނުވާ ކަމަށެވެ.\n"އިމްތިހާނުގެ ނަތީޖާ ސްޕިލްތައް ދަރިވަރުންނަށް ވަނީ ލިބިފައި. ރީޗެކް ނަތީޖާ ވެސް ވަނީ ލިބިފައި. މިހާރު އޭގެ ފަހުން އެތައް މަހެއް ފާއިތުވެ މިދަނީ. ދަރިވަރުންނާއި ބެެލެނިވެރިންގެ ވަރަށް ބޮޑު ކަންބޮޑުވުމެއް މިއީ. އަދި މިއީ ދަރިވަރުންގެ މުސްތަގްބަލަށް އޮތް ވަރަށް ބޮޑު ހުރަހެއް. އަޅުގަނޑުމެން ވެސް ވާނީ މި ޝަކުވާތަކުގެ ބޮޑުވުން އޮތުމުން އެޑިއުކޭޝަން މެދުވެރިކޮށް އެކަން ސާފު ކުރުމަށް މަސައްކަތްކޮށްފައި، ނަމަވެސް މިހާ ދުވަސްވީއިރު ސެޓިފިކެޓައް ނުުުލިބި ވަނީ ކީއްވެގެންކަން އަދި ސާފެއް ނުވޭ." މަތީ ގްރޭޑްތަކަށް ކިޔަވައިދޭ ސްކޫލެެއްގެ އިސްވެރިއަކު ރޭ ވިދާޅުވި އެވެ.\nބޭރު ޔުނިވާސިޓީތަކަށް ވަންނަ ދަރިވަރުން ކަންބޮޑުވެފައި\nއޯލެވެލާއި އޭލެވެލް ނިންމާ ރާއްޖޭން ބޭރުގެ ޔުނިވާސީޓިތަކުގައި ކިޔަވަން ދާން މަސައްކަތް ކުރާ ދަރިވަރުންނަށް، ސެޓިފިކެޓް ނުލިބުމުގެ ސަބަބުން ޔުނިވާސިޓީ އެޑްމިޝަން ފުރިހަމަ ކުރަން ވަނީ ހުރަސް އެޅިފަ އެވެ. އަދި ވިސާ ލިބުމަށް ހުރަސް އެޅި ބައެއް ދަރިވަރުން އާއިލާ އާއެކު އެކި ގައުމުތަކަށް ގޮސް އެނބުރި އަންނަން ޖެހިފައި ވެސް ވެއެވެ.\nއޭލެވެލް ނިންމި ދަރިވަރުންނަށް ސަރުކާރުން ދޭ ޕްރެޒިޑެންޝަލް ސްކޮލާޝިޕާއި ހައި އެޗީވާޒް ސްކޮލާޝިޕް ލިބޭ މިންވަރަށް ނަތީޖާ ހޯދި ދަރިވަރުންނާއި ބެލެނިވެރިން ވެސް ތިއްބީ ކަންބޮޑު ވެފައެވެ. އެއީ ދަރިވަރުންނަށް ސެޓްފިކެޓްގެ އިތުރުން ޕްރެޒިޑެންޝަލް ސްކޮލާޝިޕް އަދި ހައި އެޗީވާޒް ސްކޮލާޝިޕް ލިބުނު ކަމުގެ ލިޔުން ލިބިފައި ނުވުމާއި ވަގުތު ފާއިތުވަމުން ދާތީ އެވެ.\nދަރިވަރުންނަށް އޯލެވެލް އަދި އޭލެވެލް ސެޓިފިކެޓް ލިބުން ލަސް ވާނަމަ މި އަހަރު ކިޔަވަން ފެށުމުގެ ފުރުސަތު ގެއްލިދާނެ އެވެ.\n"އެންމެ ބޮޑު ކަންބޮޑުވުމަކީ މިއީ. ދަރިވަރުން އެ ތިބީ ޔުނިވާސިޓީ ކިޔެވުން ފެށުމަށް ތައްޔާރު ވެގެން. ކޯސް ލިބުނު ކަމުގެ ޔަގީންކަން ވެސް ލިބިފައި ވަނީ. ނަމަވެސް ސެޓިފިކެޓް ނުލިބުމުގެ ސަބަބުން ޔުނިވާސިޓީ އެޑްމިޝަން ފުރިހަމަ ނުކުރެވި ވަނީ. އެހެންވީމަ މި އަހަރު ކިޔެވުމުގެ ފުރުސަތު ގެއްލި އިތުރު އެއް އަހަރު މަޑުކުރަން ޖެހޭނީ. އެއީ ކިހާ ބޮޑު ގެއްލުމެެއް ދަރިވަރުންނަށް." ބެލެނިވެރިއަކު ބުންޏެވެ.\nހަޔާ އެޑިއުކޭޝަނަށް ފޮނުވަންޖެހޭ ލިޔުން ވެސް ނުފޮނުވާ\nރައީސް އިބްރާހިމް މުހައްމަދު ސޯލިހުގެ ސަރުކާރުން ވަނީ މަތީ ތައުލީމު އުނގެނުމުގެ ވަރަށް ގިނަ ފުރުސަތުތަކެއް ދަރިވަރުންނަށް ފަހި ކޮށްދީފަ އެވެ.\nޕްރެޒިޑެންޝަލް ސްކޮލާޝިޕް އަދި ހައި އެޗީވާޒް ސްކޮލާޝިޕް ލިބޭ އުސޫލު ބަދަލުކޮށް ބޭރުގެ ޔުނިވާސީޓިތަކުގައި ފުލް ފަންޑްގައި ކިޔެވުމުގެ ފުރުސަތު ސަރުކާރުން ވަނީ ފަހި ކޮށްދީފަ އެވެ. ނަމަވެސް މިއަހަރު ޕްރެޒިޑެންޝަލް ސްކޮލާޝިޕާއި ހައި އެޗީވާޒް ސްކޮލާޝިޕް ލިބުނު ދަރިވަރުންނަށް އެކަމުގެ ލިޔުން އަދި ވެސް ދުލެއް ނުކުރެ އެވެ.\nއެ ލިޔުން ދޫކުރަނީ ހަޔާ އެޑިއުކޭޝަން މިނިސްޓްރީންނެވެ. ޕްރެޒިޑެންޝަލް ސްކޮލާޝިޕާއި ހައި އެޗީވާޒް ސްކޮލާޝިޕް ލިބޭ ދަރިވަރުންގެ ލިސްޓް އެ މިނިސްޓްރީއަށް ފޮނުވުމަކީ އެޑިއުކޭޝަން މިނިސްޓްރީން ކުރަންޖެހޭ ކަމެކެވެ.\nއަވަސްއަށް އެނގިފައިވާ ގޮތުގައި މަސްތަކެއް ފާއިތުވެގެން ދިޔައިރު ވެސް އެ ލިސްޓް އެޑިއުކޭޝަނުން ހަޔާ އެޑިއުކޭޝަނަށް ފޮނުވާފައެއް ނުވެއެވެ.\nއެ މައުލޫމާތު އެނގި ވަޑައިގަންންވާ، ތައުލީމީ ދާއިރާގެ އިސް ބޭފުޅަކު ވިދާޅުވި ގޮތުގައި ވަރަށް ހާއްސަ ރަސްމިއްޔާތެއްގައި ޕްރެޒިޑެންޝަލް ސްކޮލާޝިޕް އަދި ހައި އެޗީވާޒް ސްކޮލާޝިޕް ލިބޭ ދަރިވަރުންނަށް ލިޔުން ދޭން ހަޔާ އެޑިއުކޭޝަން މިނިސްޓްރީން ތައްޔާރީތަކެއްވި އެވެ. ނަމަވެސް އެޑިއުކޭޝަން މިނިސްޓްރީން ކުރަންޖެހޭ ކަމެއް ނުކޮށް އޮތުމުން އެކަން ނުކުރެވި އޮތީ އެވެ.\n"މިދިޔަ ޖަނަވަރީގައި ދަރިވަރުންނަށް ސްކޫލްތަކުން ވަނީ ނަތީޖާ ސްލިޕް ދޫކޮށްފައި. އަދި ރީ ޗެކަށް ހުށައެޅި ދަރިވަރުންނަށް ވެސް ފެބްރުއަރީގައި ސްލިޕް ދޫކޮށްފައިވޭ. އެހެންވީމަ ޕްރެޒިޑެންޝަލް ސްކޮލާޝިޕާއި ހައި އެޗީވާޒް ސްކޮލާޝިޕް ލިބޭ ދަރިވަރުންގެ ލިސްޓް އެޑިއުކޭޝަން މިނިސްޓްރީއަށް ތައްޔާރުކޮށް ހަޔާ އެޑިއުކޭޝަނަށް ފޮނުވަން ވަރަށް ދިގު މުއްދަތެއް ލިބިއްޖެ. އަދިވެސް އެކަން ނުކުރެވި މި އޮތީ. މިއީ ކިތައް ދަރިވަރުންގެ ހައްގު. އެ ދަރިވަރުންނަށް މަހުރޫމް އެވަނީ ކިހާ ބޮޑު ހައްގަކުން." އޭނާ ވިދާޅުވި އެވެ.\nބައެއް ބެލެނިވެރިންނާއި ސުކޫލްތަކުގެ އިސްވެރިން ވިދާޅުވީ ދަރިވަރުންނާއި ގުޅިފައިވާ މިހާ ބޮޑު ކަމެއްގައި އެޑިއުކޭޝަން މިނިސްޓްރީން އިހުމާލުވުމަކީ ވަރަށް ބޮޑު ކަންބޮޑުވުމެއް ކަމަށެވެ. އަދި މިހާ ދުވަސްވީއިރު ވެސް އެޑިއުކޭޝަން މިނިސްޓްރީން އެކަމުގައި ޖަވާބެއް ދީފައިނުވުމަކީ ވަރަށް ބޮޑު އިހުމާލެކެވެ.\n"މިއީ ކޮވިޑްގެ ބަލިމަޑުކަން ރާއްޖެއަށް އައުމުގެ ކުރިން ނިމިފައި ހުންނަންޖެހޭ ކަންކަން. މި ހާލަތުގައި ބައެއް މީހުން ބުނެފާނެ ކޮވިޑްގެ ބަލިމަޑުކަމާއި ގުޅިގެން ލަސް ވަނީއޭ. ނަމަވެސް މިއީ އެޑިއުކޭޝަންގެ އިހުމާލެއް، ފަރުވާ ކުޑަކަމުގެ އަމަލެއް. އުޒުރަކަށް ކޮވިޑް ދެއްކޭކަށް ނެތް."\nމިނިސްޓްރީ އޮފް އެޑިއުކޭޝަން ހަޔާ އެޑިއުކޭޝަން މިނިސްޓްރީ ކޮވިޑް-19 + ޑރ. އައިޝަތު އަލީ ޖީސީއީ އޯ ލެވެލް


މޯލްޑިވްސް ކަރެކްޝަނަލް ސަރވިސްގެ އަސާސީ ތަމްރީން ކޯސް ކަމުގައިވާ އެންޓްރީ ލެވެލް ޓްރޭނިން ޕްރޮގްރާމުގެ (އީ.އެލް.ޓީ.ޕީ) 18 ވަނަ ބެޗުން ފާސްވި އޮފިސަރުންނަށް ސެޓްފިކެޓް ދިނުމުގެ ރަސްމިއްޔާތު މާފުށި ޖަލުގައި މިރޭ ބާއްވައިފިއެވެ.\nކޮމިޝަނަރ އޮފް ޕޮލިސް ޙުސައިން ވަހީދު ޝަރަފުވެރިކޮށްދެއްވި މި ރަސްމިއްޔާތުގައި މި ކޯހުން ފާސްވި އޮފިސަރުންނަށް ސެޓްފިކެޓް ހަވާލުކޮށްދެއްވާފައިވަނީ ޝަރަފުވެރި މެހެމާނު ކޮމިޝަނަރ އޮފް ޕޮލިސް ޙުސައިން ވަހީދެވެ. އީ.އެލް.ޓީ.ޕީ 18 ވަނަ ބެޗުގައި ބައިވެރިވި 23 އޮފިސަރުން ވަނީ ކޯސް ފުރިހަމަކޮށް ސެޓްފިކެޓް ޙާޞިލްކޮށްފައެވެ.\nއެންޓްރީ ލެވެލް ޓްރެއިނިންގ ޕްރޮގްރާމް (އީ.އެލް.ޓީ.ޕީ) އަކީ މޯލްޑިވްސް ކަރެކްޝަނަލް ސަރވިސްގެ ޚިދުމަތާއި އަލަށް ގުޅޭ ކޮންމެ ޕްރިޒަން އޮފިސަރަކުމެ ފުރިހަމަކުރަންޖެހޭ ކޯހެކެވެ. މި ކޯހުގައި ކިޔަވައިދެވުނުބައިތަކުގެ ތެރޭގައި ފަސްޓް އެއިޑް، ސަރޗް ޕީޕަލް އެންޑް ޕްރޮޕަރޓީސް، އޮބްޒަވޭޝަން ޓެކްނިކްސް، ފަޔަރ ފައިޓިންގ، ލޮކްސް އެންޑް ކީ، ރެސްޓްރައިން ޓެކްނިކްސް، އެތިކްސްއާއި ޕްރިޒަނަރ އެސްކޮޓް ފަދަ މާއްދާތައް ހިމެނެއެވެ. މި ކޯހަކީ 04 މަސްދުވަހުގެ ކޯހެކެވެ.\nއީ.އެލް.ޓީ.ޕީ 18 ވަނަ ބެޗުގެ އެންމެ ދުޅަހެޔޮ އޮފިސަރަކަށް ޕްރިޒަންސް ޕްރައިވެޓް ޖައިލަމް އުސްމާން ހޮވިފައިވާ އިރު މުޅި ކޯހުގެ އެންމެ މޮޅު އޮފިސަރަކަށް ހޮވިފައިވަނީ ޕްރައިވެޓް އަޙްމަދު ޝިފާންއެވެ.\nމޯލްޑިވްސް ކަރެކްޝަނަލް ސަރވިސްގައި މިވަގުތު މަސައްކަތްކުރާ ހުރިހާ އޮފިސަރުންނަކީވެސް އީ.އެލް.ޓީ.ޕީ ފުރިހަމަކޮށްފައިވާ އޮފިސަރުންކަމުގައި ފާހަގަކުރަމެވެ.


އިސްރާޢީލުން އިންސާނުންގެ ގުނަވަންތައް ވަގަށްނަގާ ކަމަށް އެއްބަސްވެއްޖެ | Dhiislam | Dhiislam\nލިޔުނީ: އިބްރާހިމް ނާޒިމް\nޔަހުދީ ދައުލަތުން މަރުވެފައި ތިބޭ ފަލަސްޠީނު މީހުންގެ ގުނަވަންތައް ވަގަށްނަގާކަމަށް އެއްބަސްވެއްޖެ އެވެ. މިކަންތައް އެބައިމީހުން ކުރަނީ މަރުވެފައިވާ މީހާގެ އާއިލާގެ އެއްވެސް ހުއްދައެއް ނެތި އެވެ. މިކަމެއް އިސްރާޢީލުން ކުރަމުން އަންނަތާ މިހާރު 19 ވަރަކަށް އަހަރު ފާއިތުވެފައި ވެއެވެ. ޠަލްއަބީބުގެ އަބޫ ކާބިރު ފޮރެންޒިކް އިންސްޓިޓިއުޓްގެ ވެރިޔަކަށް ހުރި ޖެހޫދާ ހިސް އެއްބަސްވެފައިވާ ގޮތުގައި އެތަނުގައި މަސައްކަތްކުރާ މީހުން ފަލަސްޠީނު މީހުންގެ ހަށިތަކުން ހަމާއި، ލޮލުގެ ކޯނިޔާ އާއި، ހިތުގެ ލޭހޮޅިތަކާއި، ކަށިތައް ވެސް ވަގަށްނަގާފައި ވެއެވެ. ފަލަސްޠީނު މީހުންގެ އިތުރުން ޔަހޫދީ ޤައުމަށް މަސައްކަތު މީހުންގެ ގޮތުގައި ގެނެސްގެން އުޅޭ ބިދޭސީންގެ ހަށިތަކުން ވެސް ގުނަވަންތައް ވަގަށްނަގާފައި ވެއެވެ.\nއަލްޖަޒީރާ ނިއުސް ޗެނަލް އިން ކުރި ސުވާލެއްގެ ޖަވާބުގައި ނޭންސީ ޝެޕާ ހިޔުސް ބުނެފައި ވަނީ މިގޮތުން ވަގަށްނެގޭ ގުނަވަންތައް ބޭނުންކުރެވެނީ ހޮސްޕިޓަލްތަކުގައި ހިންގާ ގުނަވަންތައް ބަދަލުކުރުމުގެ މަސައްކަތަށް ކަމަށެވެ. މިގޮތުން އިސްރާޢީލުގެ ޢަސްކަރިއްޔާގައި ހިމެނޭ ސިފައިންނަށް ލިބޭ ޒަޚަމްތަކާއި، އަނިޔާތަކަށް ފަރުވާކުރުމަށް އިސްކަންދެވެ އެވެ. މި އިންޓަވިޔު ވަނީ އިސްރާޢީލްގެ ޗެނަލް2ޓެލެވިޜަނުން ވެސް ދުރަށް ދައްކާފަ އެވެ. އިންޓަވިޔު ނިންމާލަމުން ދުނިޔޭގެ މީސްތަކުންނަށް އޮޅުވާލުމަށްޓައި ޔަހޫދީ ދައުލަތުގެ ޢަސްކަރިއްޔާ އާއި ހަވާލާދީ ބުނެފައިވަނީ މި ކަންތައް މީގެ ދިހަ އަހަރު ކުރިން ވަނީ ހުއްޓާލާފައި ކަމަށެވެ.\nކެލިފޯނިޔާ-ބާރކްލޭ ޔުނިވަރސިޓީގެ ޕްރޮފެސަރެއް ކަމުގައިވާ ނޭންސީ ޝެޕާ ހިޔުސް ބުނެފައި ވަނީ އޭނާ ހެސް އާއި ކުރި އިންޓަވިޔު ދުނިޔެއަށް ހާމަކުރީ ސަބަބުތަކެއް ހުރެގެންނެވެ. އެއްކަމަކީ ދާދި ފަހުން ސްވީޑުންގެ ނޫހަކުން ވަނީ އިސްރާޢީލުން އިންސާނުންގެ ގުނަވަންތައް ވަގަށްނަގާކަމަށް ބުނެ އެތައް ތުހުމަތުތަކެއްކޮށްފަ އެވެ. ސްވީޑުންގެ Aftonbladet ނަމަކަށް ކިޔުނު ނޫހުގައި ލިޔެފައިވާގޮތުން އިސްރާޢީލުގެ ސިފައިން ވަނީ ފަލަސްޠީނު މީހުން މެރުމަށްފަހު އެމީހުންގެ ގުނަވަންތައް ވަގަށްނަގާފަ އެވެ. މިކަމާއި ގުޅިގެން އިސްރާޢީލުން އައި ރުޅީގައި ބުނެފައި ވަނީ ސްވީޑުން އިން ޔަހޫދީންނާއި ޖައްސާލައިގެން އުޅެނީ ކަމުގަ އެވެ. އެ ނޫހުގައި މި ވާހަކަތައް ލިޔުނު ޑޮނަލްޑް ބޮސްޓްރަމް އަލްޖަޒީރާ އަށް ޚަބަރުދެމުން ބުނެފައިވަނީ، ވާނުވާއެއް ނޭނގި ފަލަސްޠީނު މީހުން ގެއްލޭ ކަމަށާއި އެއަށްފަހު ދެން އެމީހުން ފެންނަނީ މަރުވެގެން 'ޕޯސްޓްމޯޓަމް' ހަދާފައި އޮއްވާ ކަމަށެވެ.\nނޭންސީ ޝެޕާ ހިޔުސް ބުނާގޮތުން ގުނަވަންތައް ވަގަށްނެގުމުގައި އިސްރާޢީލުން ބޭނުންކުރާ މީހުންނަކީ ޔަހޫދީ ސިފައިންގެ ކުއްލި ހަމަލާތަކުގައި މަރުވާ ފަލަސްޠީނު މީހުންނެވެ. އަދި މިކަން ކުރަނީ ސިފައިންގެ ޑޮކްޓަރުންނެވެ. މިކަން ޔަޤީންކޮށް ބުނަން އެނގޭކަމަށް ވެސް ޝެޕާ ހިޔުސް ބުނެފައި ވެއެވެ. އާދައިގެ ޒަޚަމެއްވެގެން ފަރުވާއަށް ގެންދެވޭ މީހުން ދެން ފެންނަނީ ގެނެސް އާއިލާ އާއި ވަޅުލަން ހަވާލުކުރެވޭތަނެވެ. އޭރު މީހާގެ ގައިގެ އެތަންމިތަން ހުންނަނީ ފަހާފަ އެވެ. ބެލޭވޭގޮތުން ކިޑްނީ އާއި ހިތާއި އަދި ދެ ލޯ ވެސް އޮންނަނީ ނަގާފަ އެވެ. ދެ ލޯ ނެގިކަން ސިއްރުކުރުމުގެ ގޮތުން ލޯ ނުހުޅުވޭނެގޮތަށް އޮންނަނީ ބާރުގަދަ ތެރަސްފަދަ އެއްޗެއް ލައިގެން ތަތްކޮށްފަ އެވެ.


Covid-19: Adhadhuthah dhah nukurevey nama othee dhathi dhuvasthakeh: Mabrook | Mihaaru\nޑރ. މުހައްމަދު އަލީ ވިދާޅުވީ، ރާއްޖެ އަށް މިހާރު އުޅެނީ އާ ސާޖެއް އައިސްގެން ކަމަށް. އެހެންވެ، ކޮވިޑްގައި ނާޒުކް ހާލަތަކަށް ދާ މީހުން ވެސް ވަނީ އިތުރު ވެފައި ކަމަށް އޭނާ ވިދާޅުވި.\nއެޗްއީއޯސީން ރޭ ބޭއްވި މީޑިއާ ބްރީފިންގައި މަބްރޫކް އަދި ޑރ. މުހައްމަދު އަލީ ބައިވެރިވެވަޑައިގަންނަވަނީ. މަބްރޫކް ވިދާޅުވީ އަދަދުތައް ދަށް ނުކުރެވޭ ނަމަ ދަތި ދުވަސްތަކެއް ކުރިމަތިވެދާ ނެކަމަށް.\n05 މެއި 2021 - 01:10\nރާއްްޖޭގައި ކޮވިޑް-19 އަށް ޕޮޒިޓިވްވާ މީހުންގެ އަދަދު އެއް ދުވަހުން އަނެއް ދުވަހަށް އާދަޔާ ހިލާފަށް މައްޗަށް ގޮސް، އަދަދު 600 އަށް މިހާރު އަރާފައިވާއިރު، އެ އަދަދު ދަށް ނުކުރެވޭ ނަމަ އުނދަގޫ ދުވަސްތަކަކާ ކުރިމަތިލާން ޖެހިދާނެ ކަމުގެ އިންޒާރު ސަރުކާރުން ރޭ ދީފި އެވެ.\nހާލު ބޮޑުވާ މީހުން އިތުރުވެއްޖެ، ޖާގަ ދަނީ ފުލްވަމުން\nސިއްހަތު ހެލްތު ޕްރޮޓެކްޝަން އެޖެންސީ މުހައްމަދު މަބްރޫކް އަޒީޒް (ރައީސް އޮފީސް) އެޗުއީއޯސީ\n51 ކޮމެންޓް, 30 ރިއެކްޝަންސް\nލޮލާ ލޯ ދިމާވާ ގައުމާ މިގައުމާ އެހާ ބޮޑަށް ގުޅިފަ އޮތީ. އެ ގުޅުން އެއްވެސް ވަރަކަށް ކުޑަދުވަސްކޮޅަކަށްވެސް ކަނޑާލެވޭކަށް ނެތް. އެ ގައުމަށް ވާ ގޮތެއް މިގައުމަށްވެސް ވާނެ. ޗައިނާ ކަހަލަ ގައުމަކާއެކު މިގައުމު އޮތްނަމަ އެގައުމުގަ ބަލި ކޮންޓްރޯލްކުރާ ސްޓައިލަށް އެ ފެންވަރަށް މިތަނުގަވެސް ކޮށްދޭނެ އުތުރާ ދެކުނުގެ ފަޅުތައް ނުދިނަސް. އެކަމު ރައްޔިތުން ހޮވީ ވަކި ބައެއް. އެކަމާއެކު ވަކި ގައުމެއްގެ އަޅުވެތިކަމުގަ މިތިބީ. ދެން އޮންނާނީ ކެތްކޮށްލުން.\nއަދިވެސް އިންޑިއާ ޓީމު ގެނެސް ކުޅިވަރު ކުޅެވޭތޯ ބަލާ!\nކަލޭމެންގެ ތާއީދު އޮތްވަރު ބަލަން އިންތިހާބު ބޭއްވިއިރު މިތާ ނެތް ކޮވިޑެއް. ކަލޭމެންގެ ރައީސްއާ ބޮޑުވަޒީރު ރީނދޫ ޖުއްބާ ލައިގެން ސަފާރީތަކުގައާ މަސްދޯނިތަކުގަ ލަވަކިޔާ ނެށިއިރު މިތާ ނެތް ކޮވިޑެއް. ނުވިތަނަކަށް އިންޑިއާއިން ބަލި އިމްޕޯޓްކޮށްގެނ ބޮންސުންލީމަ ނުކުމެ ރައްޔިތުން ބޮލަށް ކަނޑާ. އާން ކަލޭމެންގެ ނޯންނާނެ އެއްވެސް ޒިންމާއެއް.\nމީ މީހަކު ބޮޑުވަޒީރުކަން ބޭނުންވެގެން އަވަސްއަރުވާލާފަ ކައުންސިލް ވޯޓްލާން ރަށްރަށައް މީހުން ފޮނުވީމަ ބުއި ބޮނޑިއެއް ވޯޓްލާން ކޮވިޑް ފްރީޓެގްތައް ބޮޑުވަޒީރު އަތުގަވާނެ ޓެގްތައް ރަށްޔިތުންނައްބާހާބަ ދެންވެސް\nސައްހާފުމެން މޫނުގަ ހުދުފުށް ޖަހައިގެން ނުކުމެ އަލިފްލައިލާ ވާހަކަ ކިޔައިދިނަސް ކަމަކު ނުދާނެ. ކޮބާ ވެންޓިލޭޓަރުތައް. ކޮބާ ލިބުނ ހިލޭ އެހީތައް. ކޮބާ ފްލޯޓިން ހޮސްޕިޓަލް. ކޮބާ ޖުރުމައިނާގެ ނަމުގަ ރައްޔިތުން ފެލައިގެން ނެގި ބިލިއަން. ނުވަންޏާ އިސްތިއުފާދީފަ ގެއަށް ދާން ސާލިހު ކައިރި ބުނޭ. އިންޑިއަން ވޭރިއަންޓް މިތަނަށް ފަތުރާފަ އަނެއްކާވެސް ރައްޔިތުން ބަންދުކޮށްގެން އެމީހުން ފެލައިގެން ގޮހޮރުވެސް ދަމައިގަންނަން. ލަދުހަޔާތް ކުޑަކަން\nކޮބައިތޯ އެއްކަލަ ފްލޯޓިންގ ހޮސްޕިޓަލް. ހޮސްޕިޓަލާއެކީގައި އެކަލޭގެވެސް ފިލީތަ! ނޫނީ ހޮސްޕިޓަލް ބަލާ ފޮނުވީތަ!\nގެނެއްސަ އެބަހުރި ކޮންމެ ރައްޔިތަކަށް ވެންޓިލޭޓަރަކާ ފްލޯޓިން ހޮސްޕިޓަލަކާ ދެކޮންޓެއިނަރުގެ މާސްކާ ތިން ކޮންޓެއިނަރުގެ ވެކްސިން ކޮންމެ ވައްތަރަކުން. ހަމަ ވަކިވަކިން ކޮންމެ ރައްޔިތަކަށް. އެކަމަކު އެއީ ޖާދުގެ އެއްޗެހި ވީމަ ލޮލަށް ނުފެންނާނެ.\nރެހެންދު ހަދީޖާ ތި ލިސްޓަށް އަދި އިތުރުކޮށްލާ ކޮންމެ އާއިލާ އަކަށް ކުރިން ވެރިކަމުގަ ދީފަ ހުރި ފެމެލީ ޑޮކްޓަރވެސް ... ހެހެހެހެ\nއިންތިޚާބު ބޭއްވުމަށް މިހާރުވެސް ދެފައި އެއްތަނެއްގައި ނުޖެހި ދުވާ ޕާޓީކުދިން ދުވަމުން ދަނީ. ކޮވިޑްވެސް ބާރަށް އެއާ އެކީގައި ދުވަމުން ބަހަމުން ދަނީ. އަދި އަހަރެމެންތަ މިކަމާ ޒިންމާވާންވީ.\nއިންޑިޔާގަ ހާލު ބޮޑުވީމަ އާއްމުން އަދި ހޮސްޕިޓަލުން އޮކްސިޖަން ސިލިންޑަރު ވެސް ބޭނުން ކުރެ އެވެ. އޭ ގެ މައުލޫމާތު ދީބަލާށެވެ.\nޢަދަދުތައް ދަށްކުރަން މިޤައުމުގަ އުޅޭ ބަންގްލަދޭޝް މީހުންގެ ޙަރަކާތްތަކަށް ސަމާލުވާން ޖެހޭ، ގައިތެރެއަށް އައިސް ވަދެގަނެވޭއިރުވެސް މިކުރެވެނީ ކީއްކަންވެސް އެމީހުންނަކަށް އިޙްސާސްވެސް ނުވޭ!\nޓެސްޓް ކިޓް ހުސްވެއްޖެޢޭ ކިޔާފަ ސާމްޕަލް ނެގުން ހުއްޓާލަބަލަ ކޭސްތައް އެއްފަހަރުން މަދުވީ ނިމުނީނު ރައްޔަތު މީހާ ހަނާވިއަކަސް ކަލޭމެންނަކަށް މަސްއަލަައެއް ނޫނެންނު ކަލޭމެން ކަމެއް ބޭނުންވީމަ އެކަމެއްކޮށްފަ ކަމެއްގޯސްވީމަ ރައްޔަތުން ކޮޅަށް ބޯޅަޖެހީމަ ނިމުނީނު


United In Mirey Nikunnaany City Bali Kuran - Mourinho - Vaguthu\nޔުނައިޓެޑުން މިރޭ ނިކުންނާނީ ސިޓީ ބަލިކުރަން - މޮރީނިއޯ\nޕްރިމިއަރ ލީގުގައި މިރޭ މެންޗެސްޓަރ ސިޓީ ބަލިކޮށް ތިން ޕޮއިންޓު ހޯދަން މަސައްކަތް ކުރާނެ ކަމަށް މެންޗެސްޓަރ ޔުނައިޓެޑްގެ ކޯޗު ހޯޒޭ މޮރީނިއޯ ބުނެފިއެވެ.\nލީގުގެ އެއްވަނައިގައި އޮތް މެންޗެސްޓަރ ސިޓީއާ ޔުނައިޓެޑާ ދެމެދު 16 ޕޮއިންޓުގެ ފަރަގެއް މިވަގުތު ހުރިއިރު މިރޭގެ މެޗުން ސިޓީ މޮޅުވެއްޖެނަމަ އެޓީމަށް ލީގު ލިބޭނެއެވެ.\nޔުނައިޓެޑް ބަލިކުރުމަށްފަހު ސިޓީ އިން މިރޭ ލީގު ހޯދައިފިނަމަ، އެ ކްލަބު ވެގެންދާނީ ޕްރިމިއަރ ލީގުގެ ތާރީހުގައި ވެސް އެންމެ އަވަހަށް ލީގު ޗެމްޕިއަންކަން ހޯދާ ކްލަބަށެވެ. މި ރެކޯޑު މިހާރު އޮތީ މެންޗެސްޓަރ ޔުނައިޓެޑްގެ އަތުގައެވެ.\nމިރޭގެ މެޗުގެކުރިން ނޫސްވެރިންނާއި ވާހަކަދައްކަމުން މޮރީނިއޯ ބުނީ ޔުނައިޓެޑް މިރޭ ނިކުންނާނީ ސީދާ ތިން ޕޮއިންޓު ހޯދުމަށް ކަމަށާއި އެކަން ނުވެއްޖެނަމަ ދެން މަސައްކަތް ކުރާނީ އެއް ޕޮއިންޓު ހޯދަން ކަމަށެވެ.\n"މި މެޗަކީ ޔުނައިޓެޑަށް ވެސް މުހިއްމު މެޗެއް. އަހަރުމެންގެ މިހާރުގެ އަމާޒަކީ ލީގުގެ ދެވަނަ މަގާމު ކަށަވަރުކުރުން. ލީގުގެ ހަތަރުވަނަ އަށް ވުރެ އަހަރުމެންނަށް މާ މުހިއްމު ދެވަނަ. އެކަން ހާސިލުކުރެވޭނީ ވެސް ޕޮއިންޓުތަކެއް ލިބިގެން. އެހެންވީމަ މިރޭ އަހަރުމެން މަސައްކަތް ކުރާނަން ތިން ޕޮއިންޓު ހޯދުމަށް. އެކަން ކުރުމަށް އަހަރުމެން ޓީމުގަ އެބަތިބި އެކަށީގެންވާ ވަރަށް އެޓޭކިން ކުޅުންތެރިން ވެސް" މޮރީނިއޯ ބުންޏެވެ.\nލީގު ހޯދުމުގެ ފުރުސަތު ސިޓީ އަށް މިރޭ އޮތްއިރު މޮރީނިއޯ ބުނީ ސިޓީ އަށް ލީގު ހައްގު ކަމަށާއި އެކަން ލީގު ތާވަލަށް ބަލާލުމުން ވެސް ހާމަވާނެ ކަމަށެވެ. ނަމަވެސް މިރޭ ސިޓީ ބަލިކޮށް ލީގު ހޯދުމަށް އިތުރު އިންޒާރެއްގައި އެޓީމު ބައިތިއްބަން ބޭނުންވާ ކަމަށްވެސް މޮރީނިއޯ ބުންޏެވެ.\n"މިރޭ އަހަރުމެން ބޭނުން ސިޓީ ބަލިކޮށް ލީގު ހޯދުމަށް އިތުރު އިންތިޒާރެއްގަ އެޓީމު ބައިތިއްބަން. އަންނަ ހަފްތާގަ ޓޮޓެންހަމް އިން ވެސް ބޭނުން ވާނީ ހަމަ މިގޮތް. އަހަރުމެންނެކޭ އެއްގޮތަށް ޓޮޓެންހަމް އިން ވެސް ޕޮއިންޓުތަކެއް ހޯދަން ބޭނުންވޭ. އޭރުން އެޓީމަށް ވެސް ލީގުގެ ގަދަ ހަތަރެއްގައި އޮވެ ނިންމާލެވޭނީ" މޮރީނިއޯ ބުންޏެވެ.\nލީގުގައި ސިޓީ އާއި ޔުނައިޓެޑް މިހާތަނަށް ވަނީ އެއް ފަހަރު ބައްދަލުކޮށްފައެވެ. ޔުނައިޓެޑްގެ ދަނޑުގައި ކުޅުނު އެ މެޗު 1-2 އިން ކާމިޔާބުކޮށްފައިވަނީ ސިޓީ އިންނެވެ.\nސިޓީގެ ދަނޑުގައި ކުޅޭ މި މެޗު ފަށާނީ މިރޭ ރާއްޖެގަޑިން 9:30 ގައެވެ.


ދެވަނަ ކުއާޓަރގައި އެސްޓީއޯގެ ސާފު ފައިދާ ދަށަށް ހިނގައްޖެ\nހިއްސާއަކަށް ބަހަން ނިންމާފައިވަނީ 51 ރުފިޔާ\nމިދިޔަ އަހަރުގެ ސާފު ފައިދާ 301.5 މިލިޔަން ރުފިޔާ\nމިދިޔަ އަހަރުގެ ފަހު ކުއާޓަރާ އަޅައިބަލާއިރު 15 ޕަސެންޓު އިތުރު\n2 އޯގަސްޓް 2017 | ބުދަ 11:58\nއެސްޓީއޯގެ އަހަރީ އާންމު ޖަލްސާގެ ތެރެއިން\nސަރުކާރާއި ރައްޔިތުން ހިއްސާވާ މައި ކުންފުނި، ސްޓޭޓް ޓްރޭޑިން އޮގަނައިޒޭޝަން (އެސްޓީއޯ)އަށް މިއަހަރުގެ ދެވަނަ ކުއާޓަރގައި ލިބުނު ސާފު ފާއިދާ ދަށަށް ހިނގައްޖެއެވެ.\nއެކުންފުނިން އާންމުކޮށްފައިވާ ކުއާޓަލީ ރިޕޯޓު ދައްކާ ގޮތުން ނިމިދިޔަ ކުއާޓަރުގައި ލިބުނު ސާފު ފައިދާ ވަނީ 11 ޕަސެންޓް ދަށަށް ގޮސްފަ އެވެ.\nތަފާސް ހިސާބުތައް ދައްކާ ގޮތުން މި އަހަރުގެ ފުރަތަމަ ކުއާޓަރުގައި އެ ކުންފުންޏަށް ސާފު ފައިދާގެ ގޮތުގައި 61 މިލިއަން ރުފިޔާ ލިބިފައިވާއިރު ނިމިދިޔަ ކުއާޓަރުގައި އެކުންފުންޏަށް ލިބިފައިވަނީ 54 މިލިއަން ރުފިޔާ އެވެ. މިއީ 11 ޕަސެންޓް ދަށްވުމެކެވެ.\nދެވަނަ ކުއާޓަރުގައި އާމްދަނީ ވަނީ 1.9 ބިލިއަން ރުފިޔާ އަށް އިތުރުވެފަ އެވެ. ގިނަ އަދަދެއްގެ ދިވެހި ރައްޔިތުން ހިއްސާވާ ކުންފުންޏަށް މި އަހަރުގެ ފުރަތަމަ ކުއާޓަރުގައި ފައިދާ އިން ހިއްސާއަކަށް ޖެހިފައިވަނީ 54.46ރ. އެވެ.\nމިދިޔަ އަހަރުގެ ފަހު ކުއާޓަރުގައި ލިބުނު ފައިދާއަށްވުރެ މިއަހަރުގެ ފުރަތަމަ ކުއާޓަރުގައި ލިބުނު ފައިދާގެ އަދަދު ވަނީ 15 ޕަސެންޓު އިތުރުވެފައެވެ.\n2004 އިން ފެށިގެން 2013 ވަނަ އަހަރުގެ ނިޔަލަށް ބަލާއިރުވެސް ސާފު ފައިދާގެ ގޮތުގައި ކުންފުންޏަށް ލިބެމުން އައީ 114 މިލިއަން ރުފިޔާ ލިބިފައިވާ ކަމަށާއި ނަމަވެސް 2014 ވަނަ އަހަރުން ފެށިގެން މިވީ ދެ އަހަރު ދުވަހުގެ ތެރޭގައި ކުންފުނީގެ ފައިދާ އަހަރުން އަހަރަށް ބަލާއިރު އުޅެނީ 400 މިލިއަނަށްވުރެ މަތީގައެވެ.\n2012 ވަނަ އަހަރު އެސްޓީއޯގެ ކަރަންޓް ޑެފިސިޓް ހުރީ 463 މިލިއަން ރުފިޔާގައެވެ. 2013 ވަނަ އަހަރު އެ ފިގާ ހުރީ 567 މިލިއަން ރުފިޔާގައެވެ.\nއެސްޓީއޯއަށް ނިމިދިޔަ 2016 ވަނަ އަހަރު ސާފު ފައިދާގެ ގޮތުގައި ލިބިފައި ވަނީ 301.5 މިލިޔަން ރުފިޔާ އެވެ. މިދިޔަ އަހަރު ބޭއްވި އެސްޓީއޯގެ 2015 ވަނަ އަހަރުގެ އާންމު ޖަލްސާގައި، ހިއްސާއަކަށް 57 ރުފިޔާ ބަހަން ނިންމި އިރު ނިމިދިޔަ 2016 ވަނަ އަހަރުގެ ފައިދާއިން ހިއްސާއަކަށް ބަހަން ނިންމާފައިވަނީ 51 ރުފިޔާއެވެ.\nއެސްޓީއޯއަކީ ދައުލަތުގެ 81.63 ޕަސަންޓު ހިއްސާ، އަދި އާންމުންގެ 18.37 ޕަސަންޓު ހިއްސާ އޮންނަ، ދައުލަތުގެ ވިޔަފާރި ކުންފުންޏެވެ.\nހަ ރަށެއްގެ ސްކޫލުގައި ކްލާސްރޫމުގެ މަސައްކަތާއި މަލްޓި ޕަރޕަސް ހޯލްގެ މަސައްކަތް ކޮށްދޭނެ ފަރާތެއް ހޯދަނީ!\nރާއްޖެއިން ޓްރެވަލް ތުރުކީ އިޒްމީރް ޑިޖިޓަލް ފެއާގައި ބައިވެރިވެއްޖެ\nދިރާގު ޓީވީއިން "ފީ ފްރީ" ފްރޮމޯޝަނެއް!\nއައްޑޫ ސިޓީން މިހާތަނަށް 88 މީހަކު ޕޮޒިޓިވް


Iran othee komme fadha nurakkalakaa ves kurimathi leveyne haalatheh gai\nދުޝްމަނުން އީރާނަށް ދީފާނެ ކޮންމެ ހަމަލާއަކުން ނުވަތަ ކުރިމަތިކޮށްފާނެ ކޮންމެ ނުރައްކަލަކުން އެ ޤައުމު ދިފާއުކުރެވޭނެ ފަދަ ބާރުވެރިކަން އީރާނުގައި އެބަހުރިކަމަށް އެ ޤައުމުގެ ޑިފެންސް މިނިސްޓަރު ބްރިގޭޑިޔާ ޖެނެރަލް އާމިރު ހާތަމީ ވިދާޅުވެއްޖެ އެވެ. ކޮންމެ ފަދަ ނުރައްކަލަކުން ވެސް އީރާން ދިފާއުކުރާނެކަމުގެ އަޒުމް އެ ޤައުމުގައި ހުރިކަން ދޭހަވާކަމަކީ އިނގިރޭސިވިލާތުގެ ތެޔޮ ޓޭންކަރު އީރާނުން ހުއްޓުވައި އެ އުލަނދުގެ ކޮންޓްރޯލް އީރާނުގެ ސަލާމަތީ ބާރުތަކުގެ ދަށަށް ގެންދިޔަލެއް ފަސޭހަކަން ކަމުގައި ޖެނެރަލް ހާތަމީ ވިދާޅުވި އެވެ.\nހާތަމީ ވިދާޅުވިގޮތުގައި އީރާނުގެ ތެޔޮ ހިފައިގެން ދަތުރުކުރި ތެޔޮ ޓޭންކަރު މެދުތެރޭކަނޑުން ޤާނޫނާ ޤަވާޢިދާ ޚިލާފަށް އިނގިރޭސިން ހުއްޓުވައި ކަނޑުފޭރުމުގެ އަމަލެއް ހިންގާފައި ވާތީ އީރާނުން އެ ކަމުގެ ރައްދުގައި އިނގިރޭސިން ގަލްފު ކަނޑުގައި ހިންގަމުންދާ މެރިޓައިމް ޤާނޫނާ ޚިލާފު ކަންތައްތަކާމެދު ފިޔަވަޅުއެޅީ އެވެ. މިކަމުން ދޭހަވަނީ ނުރައްކަލާ ކުރިމަތިލުމަށް އީރާނުގެ ކިބައިގައި އޮތް ޢަޒުމުގެ ވަރުގަދަކަން ކަމުގައި ހާތަމީ އިތުރަށް ވިދާޅުވި އެވެ.\nއީރާނުގެ "އަލްޙަރަސުލް ޘައުރިލް އިސްލާމީ" ނުވަތަ އިސްލާމިކް ރެވޮލިޔުޝަނަރީ ގާރޑްސް ކޯޕްސްގެ ފަރާތުން މިދިޔަ ހުކުރު ދުވަހު ވަނީ އިނގިރޭސިންގެ ތެޔޮ ޓޭންކަރު ބައިނަލްއަޤްވާނީ މެރިޓައިމް ޤާނޫނުތަކާއި ޚިލާފަށް ހޮރުމޫޒް ކަނޑުއޮޅި ހުރަސްކުރަނިކޮށް ހިފަހައްޓާފަ އެވެ. އިނގިރޭސި ދިދަ ނަގައިގެން ދަތުރުކުރި ސްޓެނާ އިމްޕާނޯ ނަމަކަށް ކިޔުނު ތެޔޮ ޓޭންކަރު ވަނީ އީރާނުގެ ރަށެއް ކަމަށްވާ ބަނދަރު ޢައްބާސްގެ އައްސޭރިފަށަށް ގެންދެވިފަ އެވެ. އެއަށްފަހު އެ އުޅަނދުން މެރިޓައިމް ޤާނޫނާ ޚިލާފުވި މައްސަލައިގެ ތަޙުޤީޤު ވަނީ ފަށާފަ އެވެ. ތުހުމަތު ކުރެވޭ މައްސަލައަކީ އީރާނުގެ މަސްބޯޓަކަށް ގެންލުންވާނެފަދަ އަމަލެއް ހިންގުމަށް ފަހު އެ ބޯޓު ހާލުގައި ޖެހުނުކަން އެންގުމުން ވެސް އަޅާނުލާ ދިޔަ މައްސަލަ އެވެ.\nމި ޖުލައިމަހުގެ 4ވަނަ ދުވަހު އީރާނުގެ "ގްރޭސް 1" ނަމަކަށް ކިޔުނު ތެޔޮ ޓޭންކަރު ވަނީ މެދުތެރޭކަނޑުގައި އަލް ޖަބަލުއްޠޯރިޤު ކަނޑުއޮޅި ހުރަސްކުރަނިކޮށް އިނގިރޭސިންގެ ކަނޑުގެ ބާރުތަކުން ހިފަހައްޓާފަ އެވެ. އޭރު އެ އުޅަނދުގައި 2.1 މިލިޔަން ފީފާގެ ތެޔޮ ހުއްޓެވެ. އެކަންކުރި ސަބަބެއް ކަމަށް އިނގިރޭސިން ބުނެފައި ވަނީ ޔޫރަޕިޔަން ޔޫނިއަންގެ އަމިއްލަ ނިންމުމާއި ޚިލާފަށް ސީރިޔާއަށް ސާފުނުކުރާ ތެޔޮ ފޯރުކޮށްދޭކަމަށް ޝައްކުވާތީ އެވެ. ސީރިޔާއާއި އެތަކެއް ހާސް މޭލު ދުރުން ހަމައެކަނި ޝައްކަކަށް މިފަދަ އަމަލެއް އިނގިރޭސިން ހިންގާފައި ވާތީ އެއީ ކޮންފަދަ އަމަލެއްތޯ ބުނެ ސުވާލު އުފައްދާ އެތައް ބަޔަކު އެބަތިއްބެވެ. ސީރިޔާގައި ހުޅަނގުގެ ޤައުމުތަކުން ނުރުހޭ ސަރުކާރެއް އޮތުމުން އެ ޤައުމުގެ ރައްޔިތުންގެ އަސާސީ ބޭނުންތައް ފުއްދުމަށް އެހެން ޤައުމަކާއި ވިޔަފާރިކުރުން ސީރިޔާއަށް މަނާކުރަންޖެހޭ ހެއްޔެވެ؟\nއީރާނުގެ ފޮރިން މިނިސްޓަރު މުޙަންމަދު ޖަވާދު ޒަރީފް ވިދާޅުވާގޮތުގައި އިސްރާއީލުގެ އެދުމުގެ މަތިން އެމެރިކާގެ ނެޝަނަލް ސެކިޔުރިޓީ އެޑްވައިޒަރ ޖޯން ބޯލްޓަން ވަނީ އެމެރިކާ އާއި އީރާނާ ދެމެދު ހަނގުރާމަ ފެއްޓުވުމަށް މަސައްކަތްކޮށްފަ އެވެ. ނަމަވެސް އެކަން ނާކާމިޔާބުވުމުން ބޯލްޓަން އާއީ އޭނާގެ ޓީމުން ވަނީ އިނގިރޭސިން ހަނގުރާމައިގެ ދަންތުރައެއްގެ ތެރެއަށް ވައްދަން މަސައްކަތް ފަށާފަ އެވެ. އެކަމުގެ ނަތީޖާއެއްގެ ގޮތުން އިނގިރޭސިން އީރާނުގެ ތެޔޮ ގުރާބުތަކުން ތެލުގެ ވިޔަފާރިކުރުން ހުއްޓުވަން ފެށީ އެވެ. މިކަމުގެ ބޭނުމަކީ އީރާނުގެ ތެލުގެ އެކްސްޕޯޓް ސުން ޕަސެންޓަށް ތިރިކޮށްލުމެވެ. އޭރުން އީރާނުގެ އިޤްތިޞޯދަށް އަގު ނުކުރެވޭވަރުގެ ބޮޑު ގެއްލުމެއް ލިބިގެންދާނެ އެވެ. ދެން އެފަދަ މައްސަލަތައް ހޫނުވެ އެންމެ ފަހުން އީރާނާ އިނގިރޭސިންގެ ދެމެދުގައި ކުރިމަތިލުންތަކެއް ފެށިގެން ހިނގައިދާނެ އެވެ. އެއަށްފަހު އެކަމުގެ ތެރެއަށް އެމެރިކާ އާއި ސައުދީ ޢަރަބިއްޔާ އަދި އިސްރާއީލު ވެސް އެންމެފަހުން ވަދެ ގަލްފުގައި ބޮޑު ހަނގުރާމައެއް ފެށުމަކީ ޖޯން ބޯލްޓަން ބޭނުންވާ ގޮތެވެ.


EURO 2020: Belgium fahathun Denmark ves gadha 16 ah\nޔޫރޯ 2020: ބެލްޖިއަމް ފަހަތުން ޑެންމާކް ވެސް ގަދަ 16 އަށް\nޝާއިޢުކުރީ: ޙަންނާން ޖޫން 22, 2021, 09:13\nޔޫރޯ ފުޓުބޯޅަ މުބާރާތުގެ ގްރޫޕް ބީގެ އެއްވަނަ މަގާމާއެކު ބެލްޖިއަމް ދެވަނަބުރަށް ދަތުރުކުރި އިރު ދެވެނަ ޓީމެއްގެ ގޮތުގައި ޑެންމާކް ދެވަނަބުރަށް ދަތުރުކޮށްފިއެވެ.\nޑެންމާކް އާއި ރަޝިޔާ ބައްދަލުކުރި މެޗު ނިމުނީ 4-1 ގެ ނަތީޖާއަކުންނެވެ. އަދި ފިންލޭންޑް އަތުން ބެލްޖިއަމް މޮޅުވީ 2-0 ގެ ނަތީޖާއަކުންނެވެ.\nމި ނަތީޖާތަކާއެކު ބެެލްޖިއަމް ދެވަނަބުރަށް ދިޔައީ ކުޅުނު ތިންމެޗުން ވެސް މޮޅުވެ9ޕޮއިންޓާއި އެކު ގްރޫޕުގެ އެއްވަނަ ހޯދައިގެންނެވެ. ދެވަނަ މަޤާމާއެކު ޑެންމާކް ދެވަނަބުރަށް ދިޔައީ ކުޅުނު ތިން މެޗުގެތެރެއިން އެންމެ މެޗަކުން މޮޅުވެ ލިބުނު ތިން ޕޮއިންޓާއެކު އެވެ. ތިންވަނައިގައި ފިންލޭންޑުވެސް އޮތީ ހަމަ މިއަދަދަށް ޕޮއިންޓް ހޯދައިގެންނެވެ. ޑެންމާކް އަށް ކުރި ލިބެނީ ފައިދާ ލަނޑުގެ ތަފާތުންނެވެ.ރގެ ބައްޔާއެކު ރަޝިޔާ ވަނީ މުބާރާތުން ކަޓާފައެވެ.\nބެލްޖިއަމް އާއި ފިންލޭންޑް ބައްދަލުކުރި މެޗުގެ ފުރަތަމަ ހާފުގައި ދެ ޓީމުގެ ފަރާތުންވެސް ފެނުނީ ދާދި ހަމަހަމަ ކުޅުމެކެވެ. އެގޮތުން މިހާފުގައި ދެޓީމުން ކުރެވ އެއްވެސް ޓީމަކަށް ގޯލެއް ނުޖެހެއެވެ.\nދެވަނަ ހާފުގެ 74 ވަނަ މިނެޓުގައި ބެލްޖިއަމްއިން ފުރަތަމަ ގޯލުޖަހާ މެޗުގެ ލީޑުނެގިއެވެ. މި ލަނޑަކީ ޑިބްރައިނާ ނެގި ކޯނަރެއް ހޯދާ ވާމެލަން ބޮލުން ފޮނުވާލި ހަމަލާ ދަނޑީގައި ޖެހިފައި ކީޕަރުގެ އަތުގައި ޖެހި ބައިކޮޅަށް ވަން ލަނޑެކެވެ.\nބެލްޖިއަމް އިން ލީޑު ފުޅާކުރި ލަނޑު 81 ވަނަ މިނެޓުގައި ރޮމެލޫ ލުކާކޫ ކާމިޔާބު ކޮށްދިން ގޯލުންނެއެވެ.\nޑެންމާކް އަދި ރަޝިޔާއާ ބައްދަލުކުރި މެޗަށް ބަލާއިރު، މިއީވެސް ވަރަށް ފޯރިގަދަ މެޗެކެވެ. މި މެޗުގައި ޑެންމާކުން ތަފާތު ދެއްކިއިރު، މެޗުގެ 37 ވަނަ މިނެޓުގައި ޑެންމާކުން ވަނީ ގޯލުޖަހާ މެޗުގެ ލީޑު ނަގާފައެވެ. މި ގޯލު އެޓީމަށް ކާމިޔާބު ކޮށްދިނީ ޑަމްސްގާޑްއެވެ. ޑެންމާކްއިން ލީޑު ފުޅާކުރި ގޯލު މެޗުގެ 59 ވަނަ މިނެޓުގައި ކާމިޔާބު ކޮށްދިނީ ޕައުލްސަން އެވެ. މި މެޗުގައި ރަޝިޔާއަށް ސުން ކަނޑުވާލަދިން ލަނޑަކީ ލިބުނު ޕެނަލްޓީއަކުން ކާމިޔާބުކުރި ލަނޑެކެވެ. މި ލަނޑު ޖެހީ ކެޕްޓަން ޒޫބާ އެވެ. ޑެންމާކްގެ ތިންވަނަ ގޯލު މެޗުގެ 79 ވަނަ މިނެޓުގައި ކާމިޔާބު ކޮށްދިނީ ކްރިސްޓިއަންސަންއެވެ.ޑެންމާކުގެ ހަތަރު ވަނަ ގޯލު ޖަހައިދިނީ މައެލޭއެވެ.\nހައިރާން ކުރުވަނިވި ނަތީޖާއެއް ނެރެ ޑެންމާކް ދެވަނަ ބުރުން ޖާގަ ހޯދިއިރު، މުބާރާތުގައި ޑެންމާކް ބައްދަލުކުރަން ޖެހޭނީ ވޭލްސްއާއެވެ.


Medhu irumathin America ge fai buri kollaanan: Rouhani - vNews.mv\nއީރާނުގެ ރައީސް ހަސަން ރޫހާނީ ޓީވީ މެދުވެރިކޮށް ވާހަކަފުޅު ދައްކަވަނީ:\nމެދުއިރުމަތިން "އެމެރިކާގެ ފައި ބުރިކޮށްލާނަން": އީރާނުގެ ރައީސް ހަސަން ރޫހާނީ\nސައިފް އަޒްހަރު 08 January 2020, 18:39\nއީރާނުގެ ގުދުސް ފޯރސްގެ ކޮމާންޑަރ މޭޖަރ ޖެނެރަލް ގާސިމް ސުލައިމާނީ އަވަހާރަ ކޮށްލައިގެން އެމެރިކާއިން "ސުލައިމާނީގެ އަތް ބުރިކޮށްލީކަމަށް" ވެދާނެ ކަމަށާއި، އެހެން ނަމަވެސް، އޭގެ ރައްދުގައި ސަރަހައްދުން އެމެރިކާގެ "ފައި ބުރިކޮށްލާނެކަމަށް" ވިދާޅުވެ، އީރާނުގެ ރައީސް ހަސަން ރޫހާނީ އެމެރިކާއަށް ވަރުގަދަ އިންޒާރެއް ދެއްވައިފިއެވެ.\nއީރާނުގެ ރައީސްގެ މިއިންޒާރު އައީ، އީރާނުގެ ގައުމީ ޓީވީއަށް ދެއްވި އިންޓަރވިއުއެއްގައެވެ.\nރޫހާނީ ވިދާޅުވީ، އީރާނުގެ ކޮމާންޑަރު އަވަހާރަ ކޮށްލި މައްސަލައަށް އީރާނުން އެމެރިކާއަށް ދޭނޭ އެންމެފަހު ޖަވާބަކަށްވާނީ، ސައްޕެއްޖަހައި އެމެރިކާ ސިފައިން މެދުއިރުމަތިން ބޭރުކޮށް ފައްސާ ނަގާލުން ކަމަށެވެ.\nއީރާނުން ރޭ މެންދަމުވަނީ، އިރާގުގައި އެމެރިކާ ސިފައިންނާއި، ކޯލިޝަންގެ ބައިވެރިން ތިބޭ އަސްކަރީ ދެ ބޭހަކަށް ވަރުގަދަ މިސައިލް ހަމަލާތަކެއް ދީފައެވެ. މި ހަމަލާތަކުގައި އެމެރިކާ ސިފައިންގެ މީހަކަށް އެއްވެސް ކަމެއް ވީކަމަށް ރަސްމީގޮތެއްގައި އެއްވެސް ފަރާތަކުން އަދި ހާމަކޮށްފައި ނުވާއިރު، ނަން ހާމަނުކުރާ އެމެރިކާގެ އޮފިޝަލަކު ވަނީ، ހަމަލާތަކުގައި ބައެއް ސިފައިން މަރުވިކަން ކަށަވަރުކޮށް ދީފައެވެ.\nހަމަލާތަކާ ގުޅިގެން އީރާނުގެ ރޫހީ ލީޑަރު އާޔަތުﷲ އަލީ ޚާމަނާއީ ވަނީ، ސަރަހައްދުން ވަގުތުން ފައިބައިގެން ދިއުމަށް އެމެރިކާއަށް ގޮވާލައްވާފައެވެ. އޭނާ ވިދާޅުވީ، އީރާނުން ދިން މިސައިލް ހަމަލާތަކަކީ އެމެރިކާގެ މޫނުމަތީގައި އީރާނުންޖެހި ތަފާލެއް ކަމަށެވެ.\n"މިބާވަތުގެ އަސްކަރީ ފިޔަވަޅުތަކަކީ ފުދޭނޭ މިންވަރެއްނޫން. މުހިންމު ކަމަކީ ސަރަހައްދުގައި އެމެރިކާ ސިފައިން ތިބޭ ތިބުމަށް ނިމުމެއް ގެނައުން"\nއީރާނުގެ ރޫހީ ލީޑަރު މިމޭރުމުން ވާހަކަފުޅު ދެއްކެވީ، އީރާނުގެ ގައުމީ ޓީވީ މެދުވެރިކޮށް ގައުމާ މުޚާތަބު ކުރައްވާ ވާހަކަފުޅު ދައްކަވަމުންނެވެ.\nޚާމަނާއީގެ ވާހަކަފުޅުގައި، އީރާނުގެ ނިއުކްލިއަރ ޕްރޮގްރާމްގެ މައްސަލާގައި 2015 ވަނަ އަހަރު ހަދާފައިވާ އެއްބަސްވުމާ ގުޅޭގޮތުން އެމެރިކާއާ އީރާނުން އެއްވެސް މަޝްވަރާއެއް ނުކުރާނޭ ކަމުގެ ޔަގީންކަން ދެއްވިއެވެ.\nޚާމަނާއީގެ ވާހަކަފުޅުގައި، އެމެރިކާއިން ލުބުނާނުގެ ހިޒްބުﷲ ނައްތާލަން މަސައްކަތް ކުރަމުންދާ ކަމަށްވެސް ވިދާޅުވިއެވެ. އެއީ، އިސްރާއީލަށް އެހީތެރިވުމުގެ ގޮތުން އެމެރިކާއިން ކުރާ ކަމެއް ކަމަށްވެސް، އީރާނުގެ ކަންކަމުގައި އެންމެފަހުބަސް ވިދާޅުވާ ރޫހީ ލީޑަރ އާޔަތުﷲ އަލީ ޚާމަނާއީ ވިދާޅުވިއެވެ.\nއަނެއްކޮޅުން، އީރާނުގެ ނުފޫޒުގަދަ އިންގިލާބީ ކޮމާންޑް، އީރާން ރިވޮލިއުޝަނަރީ ގާރޑްސް ކޮމާންޑްގެ ކޮމާންޑަރ ވިދާޅުވީ، އިރާގަށް ދެވުނު ހަމަލާތަކަކީ ފެށުން ކަމަށާއި، ސަރަހައްދުން އެމެރިކާ ސިފައިންގެ އެކަކުވެސް ސަލާމަތުން ދޫކޮށް ނުލާނޭ ކަމަށެވެ.\n"މިއަދުގެ މިސައިލް ހަމަލާތަކަކީ ފުރަތަމަ ފިޔަވަޅު. ސަރަހައްދުގައި ތިބި އެމެރިކާ ސިފައިން އަނބުރާ ގެންދިއުމާމެދު ޑޮނަލްޑް ޓްރަމްޕް ވިސްނަންޖެހޭ. އަހަރެމެންގެ އަތުޖެހޭ ހިސާބުގައި އެމީހުން ނުބޭތިއްބުން ބުއްދިވެރި"\nއީރާނުގެ ރައީސް ހަސަން ރޫހާނީގެ މުޝީރެއް ކަމަށްވާ ހިސާމުއްދީން އަޝީނާ ކުރައްވާފައިވާ ޓްވީޓެއްގައި ވިދާޅުވެފައިވަނީ، އީރާނުން ދިން މިސައިލް ހަމަލާއަށް އެމެރިކާއިން ރައްދު ދީފިނަމަ ނުވަތަ ބަދަލުހިފުމުގެ ގޮތުން ހަމަލާ ދީފިނަމަ މުޅި މެދުއިރުމަތި ހަނގުރާމައަށް ނުކުންނާނޭ ކަމަށެވެ.\nއެހެން ނަމަވެސް، އޭނާގެ އިންޒާރު ސައުދީ އަރަބިއްޔާއަށް އަމާޒުވީ އެހެން ގޮތަކަށެވެ. ހިސާމުއްދީން ވިދާޅުވީ، މުޅި މެދުއިރުމަތި ހަނގުރާމައަށް ނުކުތް ނަމަވެސް ސައުދީ އަރަބިއްޔާއަށް އެހެންގޮތެއް އިޚްތިޔާރު ކުރެވިދާނެ ކަމަށެވެ. ސައުދީއަށް ސުލްހައިގައި އޮވެވިދާނެ ކަމަށެވެ.


Pakistan5thareege hotel akah hathiyaaru elhi bayaku hamalaa dhenee - vNews.mv\nޕާކިސްތާނުގެ5ތަރީގެ ހޮޓަލަކަށް ހަތިޔާރުއެޅި ބަޔަކު ހަމަލާދެނީ\nސައިފް އަޒްހަރު 11 May 2019, 20:18\nޕާކިސްތާނުގެ އައްސޭރިފަށުގެ ސިޓީއެއް ކަމަށްވާ ގްވާދަރުގައި ހުންނަ ފަސްތަރީގެ ހޮޓަލަކަށް ހަތިޔާރުއެޅި ބަޔަކު ބަޑީގެ ހަމަލާތަކެއް ދެމުން އެބަގެންދެއެވެ.\nހޮޓަލަށް ބަޑީގެ ހަމަލާ ދެމުންގެންދަނީ ތިންމީހުންގެ ގްރޫޕަކުން ކަމަށް ވެއެވެ.\nއެމީހުންނާއި، ސަލާމަތީ ބާރުތަކާ ދެމެދު އެ ހިސާބުގައި މިހާރު ބަޑީގެ ހަމަލާތައް ބަދަލުކުރަމުންދާ ކަމަށް މީޑިއާއިން ރިޕޯޓް ކުރެއެވެ.\nހަތިޔާރު އެޅި ގްރޫޕުން ހަމަލާދިނުމުގެ ސަބަބުން ހޮޓަލުގެ ސަލާމަތީ ގާޑަކު މަރުވެފައިވާ ކަމަށްވެސް މީޑިއާއިން ރިޕޯޓް ކޮށްފައި ވެއެވެ.\nހަތިޔާރުއެޅި ގްރޫޕުން ހަމަލާ ދެމުންގެންދާ ހޮޓަލަކީ ޕާރލް ކޮންޓިނެންޓަލް ހޮޓެލް ނަމަކަށްކިޔާ ހޮޓަލެކެވެ.\nބަލޫޗިސްތާންގެ ހޯމް މިނިސްޓަރ ޒިއާއުލް ލަންގޫވް ވިދާޅުވީ، ހޮޓަލުގައި ތިބި ގިނަ ގެސްޓުން މިހާރު ހޮޓަލުން ނެރެ ރައްކާތެރި ތަނަކަށް ގެންދެވިފައިވާ ކަމަށެވެ. ގެސްޓުން ނެރުނީ ކިހިނެއްކަމެއް ސާފެއް ނުވެއެވެ.\nހަތިޔާރު އެޅި ގްރޫޕްގެ މީހުން ބަޑީގެ ހަމަލާތައް ދެމުންގެންދާއިރު، ޕާކިސްތާނު އަސްކަރިއްޔާގެ ހެލިކޮޕްޓަރުތައް މިހާރުވެސް ގެންދަނީ ހޮޓަލުގެ ވަށައިގެން ހޯރައަޅަމުންނެވެ.\nޕާކިސްތާނު ސިފައިން ބުނެފައިވަނީ، ހަތިޔާރުއެޅި ތިންމީހުން ސަލާމަތީ ގާޑު މަރާލާފައިވަނީ ހޮޓަލުންގެ މައި ގޭޓުން އެތެރެއަށް ވަންނަމުން ކަމަށެވެ.\nއެތިންމީހުންވެސް މިހާރު ތިބީ ހޮޓަލުގެ އެންމެ މަތީ ބުރީގެ ސިޑިމަތީގައި ކަމަށާއި، ސަލާމަތީ ބާރުތަކުން އެމީހުން ވަށާލާފައިވާ ކަމަށްވެސް އަސްކަރިއްޔާއިން ނެރުނު ބަޔާނެއްގައި ބުނެފައި ވެއެވެ. ސަލާމަތީ ބާރުތަކުން މިހާރުވަނީ ހޮޓާ ހުންނަ ސަރަހައްދު ވަށައިގެން ބަންދުވެސް ކޮށްފައެވެ.\nގްވާދަރަކީ އަރަބި ކަނޑަށް ވާގޮތަށް އޮންނަ ޕާކިސްތާނުގެ ވަރަށް މުހިންމު ބަނދަރެކެވެ. ޗައިނާ ޕާކިސްތާން އިކޮނޮމިކް ކޮރިޑޯގެ 60 ބިލިއަން އެމެރިކާ ޑޮލަރުގެ މަޝްރޫއެއްގެ ދަށުން އެ ބަނދަރު މިހާރުދަނީ ތަރައްގީވެސް ކުރަމުންނެވެ.\nބަޑީގެ ހަމަލާތައް ދެމުންގެންދާ ޕާރލް ކޮންޓިނެންޓަލް ހޮޓެލް ހުންނަނީ ބަނދަރުގެ ފަރުބަދަތައް ހުންނަ ސަރަހައްދުގައެވެ. އެތަނުގައި ބޭރުގެ ގިނަ ގެސްޓުން ތިބޭއިރު، އޭގެ ތެރޭގައިވެސް ގިނައީ ޗައިނާއިން ކުރިއަށްގެންދާ މަޝްރޫއުގެ ސްޓާފުން ކަމަށް ވެއެވެ.\nހޮޓަލަށް ހަމަލާދޭން ފެށިއިރު އެތަނުގައި ތިބީ ކިތައްމީހުން ކަމެއް ސާފެއް ނުވެއެވެ.


39 aharah fahu Wolves Europe ge mubaaraathakah | Mihaaru\nFriday December 04, 2020\n39 އަހަރަށް ފަހު ވުލްވްސް ޔޫރަޕުގެ މުބާރާތަކަށް\n30 އޯގަސްޓް 2019 - 13:49\nލަންޑަން (އޮގަސްޓް 30) - ޔޫރޮޕާ ލީގުގެ ކޮލިފައިން ބުރުގެ ފަހު މެޗުގައި ރޭ 2-1 އިން އިޓަލީގެ ޓޮރީނޯ ބަލިކޮށް 39 އަހަރަށް ފަހު ވުލްވްސް ފުރަތަމަ ފަހަރަށް ޔޫރަޕްގެ މުބާރާތަކަށް ކޮލިފައިވެއްޖެ އެވެ.\nއިޓަލީގެ ޓޮރިނޯގެ މައްޗަށް ވުލްވްސް އިން ކުރިހޯދީ 5-3 ގެ އެގްރިގޭޓް ނަތީޖާ އަކުންނެވެ. ވުލްވްސް މުބާރާތުގެ ގްރޫޕް ސްޓޭޖަށް ކޮލިފައިވީ ކޮލިފައިން ބުރުގެ ތިން މެޗުން ވެސް މޮޅުވެގެންނެވެ. ވުލްވްސް އެންމެ ފަހުން ޔޫރަޕްގައި ކުޅުނީ 1980 ވަނަ އަހަރު އެވެ.\nވުލްވްސްގެ މޮލިނެއުކްސް ސްޓޭޑިއަމްގައި ކުޅުނު މެޗުގެ 30 ވަނަ މިނިޓްގައި ވުލްވްސް އަށް ލީޑުނަގައިދިނީ އެ ޓީމަށް ކުޅޭ މެކްސިކޯގެ ފޯވާޑް ރައުލް ހިމެނޭޒް އެވެ. ދެ ވަނަ ހާފްގެ ކުޅުން ފަށައިގެން މެޗުގެ 57 ވަނަ މިނިޓްގައި ޓޮރިނޯގެ އަންޑްރެއާ ބެލޮއްޓީ ވަނީ ލަނޑެއް ޖަހައި އެ ޓީމަށް އުއްމީދުއާ ކޮށްދީފަ އެވެ. އެކަމަކު އެ ލަނޑު ޖެހިތާ މިނިޓެއް ފަހުން ބެލްޖިއަމްގެ ޒުވާން ކުޅުންތެރިޔާ ލެއޮންޑާ ޑެންޑޮންކާ ވަނީ އަލުން ވުލްވްސް އަށް ލީޑުނަގައިދީފަ އެވެ.\nއިނގިރޭސި ޗެމްޕިއަންކަން 1950 ގެ އަހަރުތެރޭގައި ތިން ފަހަރެއްގެ މަތިން ހޯދި ވުލްވްސް އަލުން ޕްރިމިއާ ލީގަށް ކޮލިފައިވީ މީގެ އެއް އަހަރު ކުރިންނެވެ. އެ ޓީމުން އަންނަނީ ލީގުގައި ވާދަކުރަން ފެށި ފަހުން ބޮޑެތި ޓީމުތަކާ ދެކޮޅަށް ރަނގަޅު ނަތީޖާތަކެއް ނެރެމުންނެވެ. މި ފަަހަރުގެ ސީޒަނުގައި އެ ޓީމުން ވަނީ މެންޗެސްޓާ ޔުނައިޓެޑާ އެއްވަރުކޮށްފަ އެވެ.\nވުލްވްސްގެ ކޯޗު ނޫނޯ އެސްޕިރީޓޯ ސަންޓޯ ބުނީ މިއީ އެ ކްލަބުން ކުރިއަށް އެޅި ވަރަށް ބޮޑު ފިޔަވަޅެއް ކަމަށާއި އެ ޓީމު ޔޫރަޕްގައި ވާދަކުރުމަކީ މުސްތަގުބަލަށް ބަލާއިރު އެ ޓީމުގެ ނަން އިތުރަށް ފުޓްބޯޅައިގައި އުޅޭ ފަރާތްތަކުން ދިރާސާކުރާނެ ކަމެއް ކަމަށެވެ.\nޗައިނާގެ ވަރުގަދަ ފޮސުން ގްރޫޕުން ހިންގަމުން އަންނަ ވުލްވްސްގެ އެންމެ ބޮޑު އެހީތެރިޔަކީ މަޝްހޫރު ފުޓްބޯޅަ އޭޖެންޓް ޖޯޖް މެންޑޭސް އެވެ. މެންޑޭސްގެ އޭޖެންޓް ކަމުގައި ކުޅެމުން އަންނަ ގިނަ ކުޅުންތެރިންތަކެއް ކުޑަ އަގެއްގައި ވުލްވްސް އަށް ވަނީ ބަދަލުވެފަ އެވެ.\nޔޫރަޕްގެ ދެ ވަނަ ފަންތީގެ ކްލަބް މުބާރާތް ކަމަށްވާ ޔޫރޮޕާ ލީގުގެ ގްރޫޕް ސްޓޭޖުގެ ގުރުއަތުލުން އޮންނާނީ މިއަދު ހަވީރު އެވެ. ވުލްވްސްގެ އިތުރުން މި ފަހަރު ޔޫރޮޕާ ލީގުގައި ކުޅޭ އަނެއް އިނގިރޭސި ދެ ޓީމަކީ މިދިޔަ އަހަރުގެ ފައިނަލުން ބަލިވި އާސެނަލް އާއި މެންޗެސްޓާ ޔުނައިޓެޑް އެވެެ. ޔުނައިޓެޑަކީ 2017 ވަނަ އަހަރު މި މުބާރާތުގެ ތަށި އުފުލާލި ޓީމެވެ.\nއިތުރު ލިޔުންތައް ޔޫރޮޕާ ލީގް ވޫލްވްސް


Fathuruverinna Aanmmun Ulhey Rahrashuge Guest House Thakah Dhevey Hen Badhalu Genesfi ފަތުރުވެރިންނަށް އާންމުން އުޅޭ ރަށް ރަށުގެ ގެސްޓު ހައުސް ތަކަށް ދެވޭ ހެން ބަދަލު ގެނެސްފި – Huvadhoo News Fathuruverinna Aanmmun Ulhey Rahrashuge Guest House Thakah Dhevey Hen Badhalu Genesfi Huvadhoo News\nފަތުރުވެރިންނަށް އާންމުން އުޅޭ ރަށް ރަށުގެ ގެސްޓު ހައުސް ތަކަށް ދެވޭ ހެން ބަދަލު ގެނެސްފި\nވެކްސިން ގެ ދެ ޑޯޒް ހަމަކޮށް 14 ދުވަސްވެފައިވާ ފަތުރުވެރިންނަށް އާންމު އުޅޭ ރަށް ރަށުގެ ގެސްޓު ހައުސް އަށް ދެވޭ ގޮތް ހަދައިފިއެވެ.\nމި މަހު 26 ވަނަ ދުވަހުން ފެށިގެން މި އުސޫލަށް އަަމަލު ކުރަން ފަށާނެ ކަމަށްވެސް އެޗްޕީއޭގެ އިއުލާނުގައި ވެއެވެ. މި އުސޫލުގެ ދަށުން ރަށަކަށް ދާނަމަަ 72 ގަޑިއިރު ހަމަނުވާ ނެގަޓިވް ޕީސީއާރް ޓެސްޓުގެ ނަތީޖާ ބޭނުންވާނެއެވެ. މި ގޮތަށް ދާ ފަތުރުވެރިންނާއެކު ވެކްސިން ނުޖެހޭ އުމުރުފުރާގެ ކުދިންނަށްވެސް ދެވޭނެ ކަމަށް އެޗްޕީއޭ އިން ވަނީ ބުނެފައެވެ.\nމީގެ އިތުރުން އެރަށެއްގެ ދިރިއުޅޭ އާބާދީގެ 60 އިންސައްތައަށް ވެކްސިން ޑޯޒް ފުރިހަމަކޮށްފައި ވާނަމަ ވެކްސިން ނުޖަހާ ފަތުރުވެރިންނަށް އެ ރަށަށް ދެވޭނެއެވެ. އަދި އެރަށުގައި ފަތުރުވެރިންނަށް ހިދުމަތް ދިނުމުގައި މަސައްކަތް ކުރާ ހުރިހާ ފަރާތްތައް ހިމެނޭ ގޮތަށް 95 އިންސައްތަ މީހުންނަށް ވެކްސިންގެ ޑޯޒް ފުރިހަމަވެފައިވާން ޖެހޭނެއެވެ. އަދި ހަމައެއާއެކު ރަށުގައި ދިރިއުޅޭ 65 އަހަރުން މަތީގެ އާބާދީގެ 90 އިންސައްތަ މީހުން ވެކްސިން ޑޯޒް ފުރިހަމަކޮށްފައިވުން ވެސް ވަނީ ހިމަނާފަ އެވެ.\nރާއްޖޭ ގައި ކޮވިޑް ފެތުރުން މަޑުޖެހިފައި އޮތުމާއީ، އާބާދީގެ ބޮޑު ބައެއް ވެކްސިން ފުރިހަމަ ކޮށްފައިވާތީވެ، އެޗްޕީއޭއިން ދަނީ ގިނަ ލުއި ތަކެއް ދެމުންނެވެ.


Zakariyya ves inquiry ah haaziru kohfi\nޒަކަރިއްޔާ ވެސް އިންކުއަރީއަށް ހާޒިރުކޮށްފި\nބްރިގޭޑިއާ ޖެނެރަލް ޒަކަރިއްޔާ މަންސޫރު 241 ކޮމިޓީއަށް މިއަދު ހާޒިރުވެވަޑައިގެން މައުލޫމާތު ދެއްވަނީ -- ފޮޓޯ: މަޖިލިސް\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާއާ ގުޅިގެން މަޖިލީހުން ކުރިއަށް ގެންދާ "ޕާލިމެންޓް އިންކްއަރީ" އަށް މައުލޫމާތު ހޯދަން ނެޝަނަލް ކައުންޓާ ޓެރަރިޒަމް ސެންޓަރު (އެންސީޓީސީ)ގެ ވެރިޔާ ބްރިގޭޑިއާ ޖެނެރަލް ޒަކަރިއްޔާ މަންސޫރު މިއަދު 241 ކޮމިޓީއަށް ހާޒިރު ކޮށްފި އެވެ.\nޒަކަރިއްޔާ ކޮމިޓީއަށް ހާޒިރުވެފައި ވަނީ މިއަދު މެންދުރުފަހު 2:00 ޖަހާއިރު ކުރިއަށް ގެންދިއުމަށް ޝެޑިއުލް ކޮށްފައި އޮތް ކަމަށެވެ. ކޮމިޓީގެ ބައްދަލުވުންތައް ކުރިއަށް ގެންދަނީ ސިއްރު ކޮށްގެނެވެ.\nކޮމިޓީގެ އިއްޔެގެ ބައްދަލުވުމަށް ވަނީ ޗީފް އޮފް ޑިފެންސް ފޯސް މޭޖާ ޖެނަރަލް އަބްދުﷲ ޝަމާލާއި ވައިސް ޗީފް އޮފް ޑިފެންސް ފޯސް ބްރިގޭޑިއާ ޖެނަރަލް އަބްދުއްރަހީމް އަބްދުއްލަތީފް ވެސް ހާޒިރުކޮށްފަ އެވެ. އަދި ކުރީގެ ހައުސިން މިނިސްޓަރު މުހައްމަދު އަސްލަމާއި މާލޭގެ ކުރީގެ މޭޔަރު ޝިފާ މުހައްމަދު ވެސް ވަނީ އިއްޔެގެ ކޮމިޓީގެ ބައްދަލުވުމަށް ހާޒިރުކޮށްފަ އެވެ.\nމަޖިލީހުގެ އިންކުއަރީއަށް 241 ކޮމިޓީއަށް ކޮމިޝަނާ އޮފް ޕޮލިސް މުހައްމަދު ހަމީދާއި ކައުންޓަ ޓެރަރިޒަމްގެ ޑިރެކްޓަރު ސުޕްރިންޓެންޑެންޓް އޮފް ޕޮލިސް ފަރީދު އިސްމާއީލާއި ޗީފް ސްޕްރިންޓެންޑެންޓް އޮފް ޕޮލިސް މޫސާ އަލީއާ ވެސް ކޮމިޓީން ވަނީ ހޮނިހިރު ދުވަހު ސުވާލުކޮށްފަ އެވެ.\nމަޖިލިސް އިންކުއަރީއަށް ޑިފެންސް މިނިސްޓަރު މާރިޔާ އަހްމަދު ދީދީއާ ހޯމް މިނިސްޓަރު އިމްރާން އަބްދުﷲ ވެސް ހާޒިރުކުރާނެ ކަމުގެ އިޝާރާތެއް ކޮމިޓީގެ މުގައްރިރު މުހައްމަދު އަސްލަމް މިއަދު ވަނީ ދެއްވާފަ އެވެ.\nމަޖިލީހުގެ 241 އަށް ކޮމިޓީއަށް ސަލާމަތީ ހިދުމަތްތަކުގެ އިސްވެރިން ހާޒިރުކުރަމުން މިދަނީ މިދިޔަ މެއި މަހުގެ ހަވަނަ ދުވަހުގެ ރޭ ރައީސް ނަޝީދަށް އަމާޒުކޮށް ދިން ބޮމުގެ ހަމަލާއާއި ގުޅިގެން އެމަނިކުފާނުގެ ސެކިއުރިޓީ ބްރީޗްވި ގޮތް ބެލުމަށެވެ.\nޕާލިމެންޓް އިންކްއަރީ ނިންމާ މިމަހުގެ ފަހު ހަފްތާގެ ތެރޭގައި މަޖިލީހަށް ފޮނުވާނެ ކަމަށް ކޮމިޓީގެ މުގައްރިރު މުހައްމަދު އަސްލަމް މިއަދު ވަނީ ވިދާޅުވެފަ އެވެ.\nރައްޔިތުންގެ މަޖިލިސް އެމްއެންޑީއެފް ޕޮލިޓިކްސް + ޕާލިމެންޓް އިންކުއަރީ\nހުށައެޅުން ބޭރުވުމުން ގިނި އަނދައިގެންފި\nއިންކުއަރީގެ ހޯދުންތައް ތަންފީޒު ކުރުމާ ގުޅޭ މަޝްވަރާ ކޮށްފި\nއިންކުއަރީގެ ހުށަހެޅުމަށް ފިޔަވަޅު އެޅުން ލަހެއް ނޫން


މަސައްކަތްކުރާ ސަރަހައްދުން އަމިއްލަ ވަޒަނަށް ދިޔުމަށް އިންޑިއާ ސަރުކާރުން އިންތިޒާމްކުރި ރޭލް ދަތުރުތަކުގައި 21 ކުއްޖަކު އުފަންވި – Dhen.mv\nމަސައްކަތްކުރާ ސަރަހައްދުން އަމިއްލަ ވަޒަނަށް ދިޔުމަށް އިންޑިއާ ސަރުކާރުން އިންތިޒާމްކުރި ރޭލް ދަތުރުތަކުގައި 21 ކުއްޖަކު އުފަންވި\nMay 22, 2020 - 1:40 pm\nމާރޗް 25 ގައި އިންޑިޔާގައި އިޢުލާންކުރި ލޮކްޑައުންގެ ސަބަބުން، އާންމު ދަތުރުފަތުރުގެ ނިޒާމް ހުއްޓާލުމުން އެކި ސްޓޭޓްތަކުގައި މަސައްކަތްކުރަން ތިބި އެތައް ލައްކަ މީހުން ހިނގާފައި އެމީހުންގެ އާއިލާ ގާތަށް ދިއުމަށް ދަތުރު ފެށިއެވެ.\nބައެއް މީހުނަށް މިއީ 1900 މޭލު ގެ ދަތުރު ތަކަށްވެސް ވެފައި އެބަހުއްޓެވެ. މިހެން ހިނގާފައި ނިކުތް މީހުންގެ ތެރެއިން މަގުމަތީގެ އެކި އެކްސިޑެންޓްތަކުގައި އަދި އެހެނިހެން ހާދިސާތަކުގައި 100 އަށް ވުރެ ގިނަ މީހުން މަރުވުމުން ސަރުކާރަށް ބޮޑެތި ފާޑުކިޔުންތައް އަމާޒު ވުމަށް ފަހު އިންޑިޔާ ސަރުކާރުން އިންތިޒާމް ކުރަން ފެށި ޚާއްޞަ ރޭލްތަކުގައި މިމަހުގެ އެއްވަނަ ދުވަހުން ފެށިގެން މިއަދާ ހަމައަށް 21 ތުއްތު ކުއްޖަކު ވިހާފައިވާ ކަމަށް ރޭލްވޭ އިން ހާމަ ކޮށްފިއެވެ.\nމިގޮތަށް ހިނގާފައި އެތައް މޭލެއްގެ ދަތުރަށް ނިކުތް މީހުންގެ ތެރެއިން ސަރުކާރުން އިންތިޒާމްކުރި ރޭލްތަކަށް އެރުމުގެ ނަސީބު ލިބުނު އެކަކީ ވިހަން ކައިރިވެފައި އިން މަމްތާއެވެ. މޭ 8 ވަނަ ދުވަހު ގުޖުރާތުގެ ޖާމް ނަގަރުން ނައްޓާލައިގެން ބިހާރަށް ދެވުނުއިރު އޭނާގެ އުރުގައި ތުއްތު ދަރިފުޅު އޮތެވެ.\nމަމްތާގެ ބަނޑުގައި ރިއްސަން ފެށުމުން އޭނާ އިން ކޮމްޕާޓްމަންޓް ބަންދުކޮށް ވިހާ ކޮޓަރިއަކަށް ހަދައިގެން، ޑޮކްޓަރުންގެ ޓީމަކާ ރޭލްވޭގެ މުވައްޒަފުންގެ އެހީތެރިކަމާއެކު މަމްތާވަނީ ސިއްޙަތު ރަނގަޅު ފިރިހެން ކުއްޖަކު ވިހާފައެވެ. އިތުރު ތަނަކަށް މަޑު ކުރާ ގޮތަށް ހަމަޖެހިފައި ނެތް ނަމަވެސް މި ރޭލު، މަމްތާގެ ދެމައިންނަށް އިތުރުފަރުވާ ބޭނުންވެދާނެ ކަމަށް އާގްރާ ސްޓޭޝަންގައި މަޑުކުރިއެވެ. ނަމަވެސް ދޭންވާ އިތުރު ފަރުވާ އެއް ނެތުމުން ހަމަ އެ ރޭލްގައި މަމްތާ ދަތުރުކޮށް އާއިލާގެ ގާތަށް ދިޔައެވެ.\nމަމްތާފަދަ އެތައް ބަޔަކު މިގޮތަށް މި ރޭލްގެ ދަތުރުތަކުގައި ވަނީ ވިހާފައެވެ. ވިހޭ ކުދިންނަށް އެހީވުމަށް ސިއްޙީ އެހީތެރިންނާއި ރޭލްވޭގެ މުވައްޒަފުން ހަރަކާތްތެރި ވިއެވެ. އިތުރު ފަރުވާ ދޭން ޖެހުނު މީހުން ވަނީ ހޮސްޕިޓަލްތަކަށް ބަދަލު ކުރެވި ފަރުވާ ދެވިފައެވެ. މާބަނޑު އަންހެނުންނާއި ދަރިން ގޮވައިގެން ދަތުރުކުރާ މައިންނާ، ނުކުޅެދޭ މީހުންގެ އިތުރުން ދުވަސްވީ މީހުންނަށް އިސްކަންދީގެން ބާއްވާ މި ރޭލް ދަތުރުތަކުގައި މޭ 16 އަދި 17 ވަނަ ދުވަހު ވިހޭ ދެކުއްޖަކު އޮތީ ވިހޭއިރުވެސް އޮތީ މަރުވެފައެވެ. އަދި 17 މޭގައި ވިހޭ އެހެން ކުއްޖަކު ވަނީ ވިހޭތާ2ގަޑިއިރު ފަހުން މަރުވެފައެވެ.


REPORT: Apollo ge bodu vakkamun ithuru haaskan!\nއެޕޯލޯގެ ބޮޑު ވައްކަމުން އިތުރު ހާސްކަން!\nލޮލަށް ނުފެންނަ ކުޑަ ކުޑަ ވައިރަހަކާ ހެދި ދުނިޔެ މި އޮތީ "ހުއްޓިފަ" އެވެ. ދުނިޔޭގެ ބޮޑު އާބާދީ ބިރުން ވިރެނީ އެވެ. ރާއްޖެ ވެސް އޮތީ ހަމަ އެ ހާލަތުގެ ތެރޭގައި ހުރިހާ ކަމެއް ސުމަކަށް ވެެއްޓި ރޫރޫ ލައިލަ އެވެ. ކޮވިޑް-19 އިގެ ބިރަށް ރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާނުކޮށް، އެންމެހެން މިތިބީ ގޭގައި ވެސް ބަންދު ވެގެނެވެ. ސަރުކާރާއި އޮފީސް ބަންދުކޮށް މަސައްކަތްތައް ވެސް ގެންގޮސް ގެއަށްލައިގެނެވެ. ކެފޭ / ރެސްޓޯރެންޓުތައް ބަންދު ކުރުމުން މަގުމަތީގައި "ވައިވެގެން އުޅޭ" މީހުނަކ،ީ ވެސް ހާލުން ހާލުން ފެންނަ ބައެކެވެ.\nގައުމު ބަންދުކޮށް، ކޮރޯނާ ވައިރަހުން ސަލާމަތުގެ އައްސޭރިއަށްދާން އެންމެހެން ފިކުރު ކުރާއިރި ދަނޑިވަޅަކަށް ބަަލައިގެން ތިބި އޯގަނައިޒް ކްރައިމް ހިންގާ ބޮޑެތި ގޭންގްތަކުން ލޯ ހުޅުވާލައިފި އެވެ. އެކަން އެނގިގެން މިދިޔައީ ރާއްޖޭގެ މަޝްހޫރު ކޮންސްޓްރަކްޝަން ކުންފުނި އެޕޯލޯގެ އޮފީސް އިއްޔެ ރޭ ފަޅާފައިގެންގެން ވަދެ އެތާނގެ ތިޖޫރީން ކުރި ބޮޑު ވަައްކަމާ ހަމައިންނެވެ. އެންމެން ކޮވިޑް-19 އަށް ބިރުގަނެ ގޭގައި ތިބައި، މި ވައްކަމުން އިތުރަށް ސިއްސުވާލައިފި އެވެ. -- ބަންދުކޮށްފައި ހުރި އޮފީސްތަކާއި ކުންފުނިތަކާއި ވިޔަފާރި މުދާ ގުދަންތަކުގެ ހާލަތު ކިޔައިދޭކަށް މިހާރު އެކަކަށް ނޭނގެ އެވެ.\nއިއްޔެ ރޭ ކުރި ބޮޑު ވައްކަމާ ގުޅިގެން ފުލުހުންގެ ތަހުގީގަށް އެ އޮފީސް ބަންދުކޮށްފައި ބޭއްވުމަށްފަހު ރޭ ދޫކޮށްލުމާއެކު، އަވަސް ގެ ނޫސްވެރިން މިއަދު ވަނީ އެ އޮފީހަށް ވަދެ މަންޒަރު ބަލާލާފަ އެވެ.\nއެޕޯލޯގެ ބޮޑު އެ ވައްކަމުގައި 1.7 މިލިއަނަށް ވުރެ ގިނަ ރުފިޔާ ވަގުން ގެންދިޔަ އެވެ. މި ވައްކަން ކޮށްފައިވަނީ ފަސް ތިޖޫރީއެއް ފަޅާލާއިގެން އެ ތިޖުރީތަކުގައި ހުރި ހުރިހާ ފައިސާ ވަގަށް ގެންގޮސްގެނެވެ. އޭގެ ތިޖޫރިއެއްގައި ލޯލާރިއެއް ވެސް ނުބަހައްޓައި ފުލާއެކު ކަހާލައިގެން ގެންދިޔައީ އެވެ. ތިޖޫރިތައް ހަލާކޮށްލުމުގެ "މިޝަން" ހިންގާފައިވާ ކަމަށް ބެލެވެނީ ފުއްކައްޓާއި ދަތް މަރުތެޔޮ ފަދަ އާލަތްތައް ބޭނުންކޮށް މަތާލައިގެނެވެ. އަދި ވަގުތު އޮވެގެން އެއްޗަކުން ތަޅައިގެން ތިޖޫރީގެ ދޮރުތައް ފޫދުއްވާލައިގެނެވެ.\nފަސް ތިޖޫރީގެ ތެރެއިން އެންމެ ގިނަ ފައިސާ ހުރި، އެންމެ ބޮޑު ތިޖޫރީ ހުރީ އެޕޯލޯގެ ފައިނޭންސް ޑިޕާޓްމަންޓުގަ އެވެ. އަދި އެހެން ތިޖޫރީތައް ބަހައްޓާފައި ހުރީ މާކެޓިން އާއި އެޑްމިން ޑިޕާޓްމަންޓުގެ މޭޒުތައް ދޮށުގަ އެވެ. ބެލެވޭ ގޮތުގައި މި ބޮޑު ވައްކަން ކުރުމުގައި އެކަކަށް ވުރެ ގިނަ މީހުން ބައިވެރވެފައިވުން ގާތެވެ. ބެލެވެނީ ތިޖޫރީތައް ފަޅާލާފައި ވަނީ އެ އެއްޗިހި ހުރި ތަންތަނުގައި އެ ހުރި ގޮތަކަށް ބަހައްޓައިގެނެވެ.\nއެޕޯލޯ އޮފީހުން ވައްކަން ކޮށް ފަޅާލާފައި ތިޖޫރީ -- ފޮޓޯ: އެޕޯލޯ\n"އަޅުގަނޑުމެންނަށް ވިސްނޭ ގޮތުގައި މިކަން ކޮށްފައި ވަނީ އެކަކަށް ވުރެ ގިނަ ބަޔަކު އެކުވެގެން. މި [ބޮޑު] ތިޖޫރީ އަޅުގަނޑުމެން އަރުވަން ވެސް ނުވަ މީހުން ބޭނުންވި. ދޮރުވެސް އެހާ ބަރުވާނެ. ވަރަށް ބަރު އެއްޗެއް މިއީ. އެހެންވެ އެކަކަށް ނޫނީ ދެ މީހަކަށް މި ކަމެއް ނުވާނެ،" އެ ޕޯލޯ ހާޑްވެއާ ހިންގާ އިމާރާތުގެ ދެވަނަ ބުރީގައި ހުންނަ އޮފީހުގައި ހުރެ، އަވަސް އަށް ވާހަކަ ދައްކަވަމުން، އެ ކުންފުނީގެ އިސް ވެރިޔަކު ވިދާޅުވި އެވެ.\nބައެއް މީހުނަށް އަޑު އިވުނު\nހިލަ އާއި ކޮންކްރީޓް އަދި ވަރު ގަދަ ދަގަނޑުގެ މައުދަންތަކުން ހަދާފައިވާ "އެކަތަ" އިގެ މި ވަރުގަދަ ތިޖޫރީތައް ވަގުން ހަލާކޮށް ހުޅުވާފައިވާ ކަމަށް ބެލެވެނީ އިއްޔެ ރޭ ގަޑިން 11:45 އާއި ފަތިހު 5:00 އާ ދެމެދުގެ ވަގުތެއްގަ އެވެ. އެ ގަޑީގައި ފަތިސް ނަމާދަށް ހޭލައި އުޅުނު ބައެއް މީހުންނަށް އެ ހިސާބުން އަޑެއް އިވިފައިވާ ކަމަށް ވެ އެވެ.\nއެ އަޑު އިވުނު ބައެއް މީހުން ބުނި ގޮތުގައި އެ މީހުނަށް އިވިފައި ވަނީ ދޮރެއް ލެއްޕޭ ފަދަ އަޑެކެވެ. އެކަމަކު އެއީ އެވަރުގެ ބޮޑު ވައްކަމެއް ކަމަށް ޝައްކު ކުރާ ވަރުގެ އަޑަކާ ގާތް ކުރާވަރުގެ އަޑެއްވެސް ނޫނެވެ.\n"މި ގޭގެ މަތީގައި އުޅުނު މީހަކު އެބަ ބުނޭ މަޑުން އަޑެއް އިވުނު ކަމަށް. އެކަމަކު އޭނާ ހީކުރީ ދޮރެއް ވަޔާ ލެއްޕޭ އަޑު އިވުނީ ކަމަށް،" ނަން ނުޖެހުމަށް އެދި ވާހަކަ ދެއްކި މީހާ ބުންޏެވެ.\nއެޕޯލޯ އޮފީސް ހުންނަ އިމާރާތުގެ ބޭރު -- އަހުމަދު އަޝްހާދު އަބްދުﷲ (ޖެރީ) | އަވަސް\nއިންސައިޑް ޖޮބެއް ތަ؟\nކޮންސްޓްރަކްޝަން ސާމާނު އެތެރެ ކުރުމުގައި ވަރަށް މަޝްހޫރު އެޕޯލޯގެ އޮފީހުގައި ސާޅީހާ ގާތްކުރާ އަދަދަކަށް މުވައްޒަފުން މަސައްކަތް ކުރެ އެވެ. އެ އޮފީހަކީ ސަލާމަތީ ގޮތުން ވަރުގަދަ ފިޔަވަޅު ތަކެއް ވެސް އަޅާފައިވާ ތަނެކެވެ.\nއޮފީހުގެ ތެރޭގައި ގިނަ އަދަދެއްގެ ސެކިއުރިޓީ ކެމެރާ ހަރަކޮށްފައި ހުރެ އެވެ. ކެމެރާތައް ހުރި ގޮތުން ކޮންމެ ދޮރަކުން ވަންނަ އެއްވެސް މީހަކަށް އެ ކެމެރާ ތަކަށް "ފިލައިގެން" ވަދެވޭނެ އަދި ނުކުމެގެން ދެވޭނެ ގޮތެއް ވެސް ނޯންނާނެ އެވެ.\nއެކަމަކު އިއްޔެ ރޭގެ ބޮޑު އެ ވައްކަމުގައި އުޅުނު އެއްވެސް ވަގަކު އެއިން ކެމެރާއެއްގެ ލޮލަށް އަރާފައެއް ނުވެ އެވެ. އޮފީހުގައި ހުރި ހުރިހާ ކެމެރާއެއްގައި ވެސް ހުރީ ޓޭޕް އަޅާ "ލޯ" ފޮރުވާފަ އެވެ. އެކަމަކު ކެމެރާގައި ޓޭޕް އަޅަން އެރި މީހާ ނުފެންނަނީ ކީއް ވެގެން ހެއްޔެވެ؟ ވަގުން ވަނީ ކިހިނެއް ހެއްޔެވެ؟ މައި ދޮރުން ހެއްޔެވެ؟ ނޫނީ ކުޑަ ދޮރަކުން، ފެންލައިޓަކުން ހެއްޔެވެ؟\nއެޕޯލޯ އޮފީހުން ވައްކަން ކޮށް ފަޅާލާފައި ތިޖޫރި -- ފޮޓޯ: އެޕޯލޯ\nކެމެރާތަކުގައި ކަރަންޓު ޓޭޕް އަޅާ ފޮރުވުމުގެ ކުރިން ހުރިހާ ކެމެރާތަކެއްގެ ކަރަންޓު ހުރީ ކަނޑާލާފަ އެވެ. މިކަން ކުރީ ކިހިނެއް ހެއްޔެވެ؟ މި ކަމަކީ އޮފީހުގެ ތެރެއި ން ހިންގި "އިންސައިޑް ޖޮބެއް" ގޮތުގައި ނުބެލޭ ހެއްޔެވެ\nބައެއް މީހުން ބުނާ ގޮތުގައި ސީސީ ޓީވީގެ ފުޓޭޖަކަށް ނާރަ، ކަރަންޓު ދުއްވާލެވޭނެ ފުރުސަތުތައް އެހާ ގިނަ އެއް ނުވާނެ އެވެ. އޭގެ އެއް ގޮތަކީ ސީސީ ޓީވީއާ ގުޅުން ހުރި ސާވާއަކުން ވަދެގެން ދުރާލާ ކެމެރާތަކުން ކަރަންޓު ދުއްވާލުމެވެ. ނޫނީ ރިމޯޓްކޮށްގެން ކެމެރާތައް އޮފް ކޮށްލުމެވެ. ނޫނީ އެ ތަނަކުން ކަރަންޓު ކަނޑާލާފައި ބެހެއްޓުމަށްފަހު ކެމެރާގެ ބެޓެރި ޗާޖް އޮފްވާން ވަގުތު ދީފައި އެތަނަށް ވަނުނެވެ.\nމި ދެ ގޮތުން ކުރެ ގޮތެއް ހެދޭނީ ވެސް ވަރަށް ރަނގަޅަށް އެ ތަނެއް އެނގޭ ބަޔަކަށެވެ. އެ ތަނެއްގައި ކެމެރާތައް ހުންނަތަނާއި ކެމެރާތައް ވޯކް ކުރާ ގޮތް ރަނގަޅަށް "ކިޔަވައިގެން" ތިބި ލޯ ހުޅުވޭ ބަޔަކަށެވެ.\nއެޕޯލޯ އޮފީހުގެ މައި ދޮރު: އަދި މި ދޮރުގެ ބޭރުގައި ހަރުކޮށްފައި އިންނަ ދަގަނޑު ދޮރު -- އަހުމަދު އަޝްހާދު އަބްދުﷲ (ޖެރީ) | އަވަސް\nމައި ދޮރުގެ ސްޓީލް ތަޅެއް ނެތް\nއެ ޕޯލޯގެ އޮފީހުގެ ދޮރަކީ ގިނަ ކުންފުނިތަކުގެ ދޮރާށިތަކާ ހިލާފަށް ވަރުގަދައަށް ހަދާފައިވާ ދޮރެކެވެ. މައި ދޮރުގެ ބޭރުގައި ދަނގަޑު ދޮރެއް ހަރުކޮށްފައި ވެސް ހުރެ އެވެ. އެ ދޮރު ހަދާފައިވަނީ ކޮންކްރީޓުން ރަނގަޅަށް ހަރު ކޮށްގެންނެވެ. އެހެންވެ ކޮންކްރީޓް ގަނޑު ފުޑާލައިން ނޫން ގޮތަކަށް ދޮރެއް ނުހުޅުވޭނެ އެވެ.\nއެ ކޮންރީޓް ގަނޑު ފުނޑާލިއަސް ހުޅުވޭނީ ދަގަނޑު ގޭޓެވެ. އަދި އެތެރޭގައި އެހެން ދޮރެއް ވެސް އިންދެ އެވެ. އެހެންވެ އެވަރުން ވެސް އެ އޮފީހަކަށް ނުވަދެވޭނެ އެވެ. އެ ދޮރު ހަލާކޮށްލިއަސް އެ އޮފީހަކަށް ނުވަދެވޭނެ އެވެ. އޮފީހަށް ވަންނަން މީހަކަށް ރިސެޕްޝަން ކައިރީ ހުންނަ ދޮރު ވެސް ހަލާކޮށްލަން ޖެހޭނެ އެވެ. އޮފީހުގެ މައި ދޮރުގެ ބޭރުގައި ވަރުގަދަ ސްޓީލް ދެ ތަޅު ހަރުކޮށްފައި ހުރެ އެވެ. އެ ތަޅު ތަކަކީ ކީހާލަން ވެސް އުނދަގޫ ތަޅު ތަކެވެ. ސަބަބަކީ ތަޅު އިންނަ ގޮތުން އެ ތަނަށް ކީހެއް ވައްދާލުމަކީ ވެސް ދަތިކަމަށްވާ ނެތީ އެވެ. ދުނި ކީހަކުން ކީހާނަމަ އެ ވާނީ ވަރަށް އުނދަގޫ ބޮޑު ކަމަކަށެވެ.\nއެހެންވެ ދޮރުގެ ތަޅު ނައްޓާލާފައިވާ ގޮތާމެދު ސުވާލު އުފެދެ އެވެ. އޮފީހަށް މީހުން ދިޔައިރު އެ ތަނުގައި ތަޅެއް ނެތެވެ. ތަޅު ހަލާކުކޮށްލީ ކަމެއް ނޫނީ ތަޅު ހުޅުވީ ކަމެއް ވެސް ނޭނގެ އެވެ. ތަޅު "ހަލާކު" ކޮށްލުމަށް ފަހު އެތެރޭގައި އިންނަ ދޮރު ހުޅުވާފައި ވަނީ މަތާލައިގެނެވެ.\nމައި ދޮރުން، އެތެރެއަށް ވަންނަ މީހަކަށް ދިމާވާ، ރިސެޕްޝަންގެ ކައިރީގައި އިތުރު ދެ ދޮރެއް ހުރެ އެވެ. އަދި ރިސެޕްޝަންގެ އަރިމަތީގައި "ސީކްރެޓް ދޮރެއް" ވެސް ހުރެ އެވެ. މި ވައްކަން ކުރި މީހުން އޮފީހަށް ވަނީ ނޫނީ އޮފީހުން ނުކުތީ އެ ދޮރުން ކަމަށް ބެލުމުގެ ފުރުސަތު އެބައޮތެވެ. އެ ސަބަބުތައް އެހެން ހުރުމުން ބެލެވެނީ އެއީ އޮފީސް ރަނގަޅަށް އެނގޭ ބަޔަކު ކޮށްފައިވާ ވައްކަމެއްގެ ގޮތު އެވެ.\nއޮފީހަށް އިތުރު ގެއްލުމެއް ނުދޭ\nއެޕޯލޯ އޮފީސް ފަޅާލައިގެން ވައްކަން ކުރި މީހުން އެ އޮފީހަށް އިތުރު އެއްވެސް ގެއްލުމެއް ދީފައެއް ނެތެވެ. ހަމައެކަނި ގެންގޮސްފައި ވަނީ ތިޖުރީތަކުގައި ހުރި ނަގުދު ފައިސާ އެވެ. އޮފީހުގެ ބޭރުގެ އިމާރާތްތަކުގައި ވަށައިގެން ކެމެރާތައް އެބަހުއްޓެވެ. އެހެންވެ މައި ދޮރުން ވަގުން އެ އިމާރާތަށް އެތެރެވި އެ މީހުން ފެނުމުގެ ފުރުސަތު އޮންނާނެ އެވެ. އެކަމަކު ފުލުހުން މިހާތަނަށް އެއްވެސް މީހަކު އަދި ހައްޔަރު ކޮށްފައެއް ނުވެ އެވެ. ފުލުހުންގެ ތަހުގީގުތައް އަދި ކުރިޔަށް ދަނީ އެވެ.\nމީހުންގެ ވިސްނުން ކޮވިޑު-19 އަށް ދޫކޮށްލާފައި ވަނިކޮށް މާލެ ތެރެއިން މިކުރި ބޮޑު ވައްކަމާއެކު އިތުރު ސުވާލެއް އުފެދެ އެވެ. މިއީ އަނެއްކާ ސިލްސިލާ ވައްކަންތަކެއް ފެށުން ހެއްޔެވެ؟ މީގެ ކުރިން ވެސް މި ފަދަ ބޮޑެތި އޮގަނައިޒް ކްރައިމްތަކުގެ "ސިލްސިލާ"ތައް ފެށިގެން އައީ މިފަދަ ގޮތަކަށެވެ.\nކޮރޯނާ ވައިރަސް ކޮވިޑް-19 ވައްކަން + ކުށްކުރުން މާލޭ ސިޓީ


City oyi level ah Chelsea ah dheveye: Tuchel\nސިޓީ އޮތް ލެވަލަށް ޗެލްސީއަށް ދެވޭނެ: ޓޫހުލް\nއިނގިރޭސި ފުޓްބޯޅައިގައި މި ހަތަރު އަހަރު، މެންޗެސްޓާ ސިޓީ އާއި ލިވަޕޫލުން ދެމެހެއްޓި ފެންވަރަށް ޗެލްސީގެ ޓީމަށް ދެވޭނެ ކަމަށް އެ ޓީމުގެ ކޯޗް ތޯމަސް ޓޫހުލް ބުނެފި އެވެ.\nއެހެން ނަމަވެސް، ޓޫހުލްއަށް ލިބެން ނެތް ޔަގީން ކަމަކީ، ސިޓީ އާއި ލިވަޕޫލްގައި، ޖޯސެފް ގާޑިއޯލާ އާއި ޔާގަން ކްލޮޕްއަށް ދިން ވަގުތު ޗެލްސީގައި ލިބޭނެ ކަމެވެ. އެންޓޯނިއޯ ކޮންޓޭގެ ކޯޗް ކަމުގެ ދަށުން 2017 ވަނަ އަހަރު ޗެލްސީ ލީގް އުފުލާލި ފަހުން، ޗެލްސީ އޮންނަން ޖެހިފައި ވަނީ ސިޓީ އާއި ލިވަޕޫލަށް ވުރެ ފަހަތުގަ އެވެ.\nފްރޭންކް ލަމްޕާޑްގެ ބަދަލުގައި، ކޯޗް ކަމަށް ހަމަޖެއްސި ޓޫހުލްއަށް ޗެލްސީގެ ވެރިޔާ ރޯމަން އަބްރޮމޮވިޗް ދީފައި ވަނީ 18 މަސްދުވަހުގެ އެއްބަސްވުމެކެވެ. އަންނަ ސީޒަންގެ ޕްރިމިއާ ލީގްގެ ތައްޓަށް ޗެލްސީއަށް ވާދަ ކުރެވޭނެ ކަމަށް ޓޫހުލް ގަބޫލު ކުރެ އެވެ. ހަމައެއާއެކު އަންނަ ސީޒަންގެ ލީގް ހޯދުމުގެ ރޭސް މިއަށްވުރެ ވާދަވެރި ވާނެ ކަމަށް ޓުހުލް ބުންޏެވެ.\nޗެލްސީ 2019 ގައި އޮތީ އެ އަހަރުގެ ލީގް ހޯދި ސިޓީއަށްވުރެ 26 ޕޮއިންޓް ފަހަތުގަ އެވެ. އަދި 2018 ވަނަ އަހަރު 30 ޕޮއިންޓް ފަހަތުގަ އެވެ. މިދިޔަ ސީޒަންގައި ޗެލްސީ އޮތީ ޗެމްޕިއަންކަން ހޯދި ލިވަޕޫލަށް ވުރެ 33 ޕޮއިންޓް ފަހަތުގަ އެވެ. ޓޫހުލް ގަބޫލު ކުރާ ގޮތުގައި ކުރިއަށް ތަނުގައި ސިޓީ އާއި ލިވަޕޫލަށް ވުރެ މައްޗަށް ޗެލްސީއަށް ދެވޭނެ އެވެ. މި ސީޒަންގައި އޭނާއަށް އޮތް ޓާގެޓަކީ ގަދަ ހަތަރެއްގެ ތެރޭގައި ހިމެނުމެވެ.\n"އަންނަ ސީޒަން އަހަރެމެން ފަށާނީ ސުން ޕޮއިންޓުން،" ޓޫހުލް ބުންޏެވެ. "ކުޅިވަރުގައި ސާބިތު ވެފއިވާ ކަމެއް އެއީ އާދަޔާހިލާފް ފިޔަވަޅެއް ކުރިއަށް އެޅި ދާނެކަން. އަހަރެމެންގެ ސްޓާފުންގެ ފެންވަރު މަތިކޮށް އަދި އެވަގުތަށް އަހަރެމެން ތަރައްގީ ވެއްޖެއްޔާ އެކަން ކުރެވޭނެ. މިވަގުތު އަހަރެމެން މި މަސައްކަތް ކުރަނީ ގަދަ ހަތަރަކަށް. އެއީ ވެސް ބޮޑު މަސައްކަތެއް އަދި އަންނަ އަހަރުން ފެށިގެން އަހަރެމެން ޗެލެންޖު ކުރާނަން ހުރިހާ ތައްޓަކަށް."\nލިވަޕޫލްގެ ކޯޗް ކަމުގައި ކްލޮޕް ހޭދަ ކުރަމުން ދަނީ ފަސް ވަނަ އަހަރެވެ. ގާޑިއޯލާ އާއެކު ސިޓީގެ ފުރަތަމަ ސީޒަން ނާކާމިޔާބު ވިނަމަވެސް އޭނާއަށް މަގާމުގައި ހުރުމުގެ ފުރުސަތު ސިޓީން ދިނެވެ. ޗެލްސީގައި ރޯމަން އަބްރޮމޮވިޗްގެ ދައުރުގައި ފަސް އަހަރު ވަންދެން އެއްވެސް ކޯޗަކަށް ދެމި ނުހުރެވުނެވެ.\nޓޫހުލް ބުނީ، ކްލޮޕް އާއި ގާޑިއޯލާއަށް، އެ ފުރުސަތު ލިބުނީ ހަދިޔާއެއްގެ ގޮތުން ނޫން ކަމަށެވެ. އެއީ އެ ދެކޯޗުން މަސައްކަތް ސާބިތު ކޮށްދިނުމުން ލިބުނު ފުރުސަތެއް ކަމަށެވެ. ޗެލްސީގައި އޭނާއަށް އެ މަސައްކަތް ސާބިތު ކޮށްދެވިއްޖެނަމަ އެ ފުރުސަތު ލިބޭނެ ކަމަށް ޓޫހުލް އުންމީދު ކުރެ އެވެ.\nޗެލްސީ ތޯމަސް ޓޫހުލް


Covid-19: Balin Rangalhuvi Meehun Ge Adhadhu9Lakka Ah Araifi - Vaguthu\nކޮވިޑް-19: ބަލިން ރަނގަޅުވި މީހުންގެ އަދަދު9ލައްކައަށް އަރައިފި\nހަލުވިކަމާއެކު ދުނިޔޭގެ އެކި ކަންކޮޅުތަކުގައި ފެތުރެމުންދާ ނުރައްކާތެރި ކޮރޯނާވައިރަސް (ކޮވިޑް-19) އަށް ފައްސިވެގެން ފަރުވާދެމުން ދިޔަ މީހުންގެ ތެރެއިން، ބަލިން ރަނގަޅުވި މީހުންގެ އަދަދު9ލައްކައަށް އަރައިފިއެވެ.\nކޮވިޑް-19 އާއި ބެހޭ މަޢުލޫމާތު ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިހާތަނަށް ދުނިޔެއިން މި ބަލި ޖެހުނު މީހުންގެ ތެރެއިން ޖުމްލަ 917432 މީހަކު ވަނީ ބަލިން ރަނގަޅުވެފައެވެ.\nމިދިޔަ އަހަރުގެ ފަހުކޮޅުން ފެށިގެން ދުނިޔެއަށް ނުރައްކާ ކުރިމަތިކުރަމުންދާ ކޮވިޑް-19 މިހާތަނަށް ދުނިޔޭގެ 210 ޤައުމަކުން ނުވަތަ ސަރަޙައްދަކުން ވަނީ ފެނިފައެވެ.\nދުނިޔޭގެ އެކި ކަންކޮޅުތަކުން މި ބައްޔަށް މިހާތަނަށް ޖުމްލަ 3055308 (ތިން މިލިއަން ފަސްލައްކަ ތިންސަތޭކަ އަށެއް) މީހަކު ފައްސިވެފައި ވާއިރު، އޭގެތެރެއިން މިހާތަނަށް 211032 މީހަކު ވަނީ މަރުވެފައެވެ.\nއިދާރާތަކުން ހާމަކުރާ ގޮތުގައި މިވަގުތު ދުނިޔެއިން މި ބައްޔަށް ފަރުވާކުރަމުން ދަނީ ޖުމްލަ 1926844 މީހަކަށެވެ. މިއީ މިހާތަނަށް މި ބަލި ޖެހުނު މީހުންގެ ތެރެއިން ގާތްގަނޑަކަށް ތިންބައިކުޅަ ދެބައި މީހުންނެވެ. އެ އިދާރާތަކުން ބުނާގޮތުން، ބައްޔަށް ފަރުވާކުރަމުންދާ މީހުންގެ ތެރެއިން 56427 މީހަކަށް ފަރުވާދެނީ ސީރިއަސް ހާލުގައެވެ.\nމިހާރު ބަލި ފެތުރެމުންދާ ޤައުމުތަކުގެ ތެރެއިން ނުރައްކާ އެންމެ ބޮޑުވެފައި ވަނީ އެމެރިކާއަށެވެ. އެމެރިކާއިން އެކަނިވެސް މި ބައްޔަށް ފައްސިވީ މީހުންގެ އަދަދު މިހާރު 1004645 އަށް އަރާފައި ވާއިރު، އެޤައުމުން މިހާތަނަށް 56495 މީހަކު ވަނީ ބަލީގައި މަރުވެފައެވެ. އެޤައުމުގައި މި ބަލި ޖެހޭ މީހުންނާއި ބަލީގައި މަރުވާ މީހުންގެ އަދަދު އަންނަނީ ކޮންޓްރޯލް ވުމެއް ނެތި އިތުރުވަމުންނެވެ.\nއެމެރިކާ ފިޔަވައި ކޮވިޑް-19 ގެ ނުރައްކާ ބޮޑު ޤައުމުތަކުގެ ތެރޭގައި ސްޕެއިން، އިޓަލީ، ފްރާންސް، ޖަރުމަންވިލާތް، އިނގިރޭސިވިލާތް އަދި ތުރުކީގެ އިތުރުން އީރާނާއި ރަޝިޔާވެސް ހިމެނެއެވެ. އޭޝިއާ ސަރަޙައްދުން މި ވައިރަސްގެ ނުރައްކާ އެންމެ ބޮޑުވެފައިވާ ޤައުމުތަކުގެ ތެރޭގައި އަވައްޓެރި އިންޑިއާ ހިމެނެއެވެ. އިންޑިއާއިން މިހާތަނަށް 29451 މީހަކަށް މި ބަލި ޖެހި، އޭގެތެރެއިން 939 މީހަކު ވަނީ މަރުވެފައެވެ.\nފަހުގެ ތާރީޚެއްގައިވެސް ދުނިޔެ ދެކެފައިނުވާހައި ނުރައްކާތެރި މި ބަލިމަޑުކަން އެންމެ ފުރަތަމަ ދުނިޔޭފައި ފެތުރެން ފަށާފައި ވަނީ ޗައިނާގެ ހުއާން ސިޓީގެ މަސް މާރުކޭޓަކުންނެވެ. އޭރު މިއީ ދުނިޔެއަށް މިހައި ހަލުވިކަމާއެކު ނުރައްކާ ކުރިމަތިކޮށްފާނެ ވައިރަސްއެއްކަން އޮތީ ނޭނގިއެވެ. ނަމަވެސް އޭގެ ހަފްތާއެއް ފަހުން މި ވައިރަސް އެހެން ޤައުމުތަކުން ފެންނަން ފެށުމާއެކު މަދު ދުވަސްކޮޅެއްގެ ތެރޭގައި ވައިރަސް ވަނީ ފެތުރިފައެވެ.\nމިހާތަނަށް ކޮވިޑް-19 އަށް ފަރުވާކުރާނެ ވެކްސިނެއް ހޯދިފައި ނުވާއިރު، މި ބައްޔަށް ފަރުވާއެއް ހޯދުމަށް އަދި އެތައް ދުވަހެއް ނަގާނެ ކަމަށް ތަޖުރިބާކާރުން ލަފާކުރެއެވެ.


ރައްޔިތުންގެ އުންމީދުތައް ހަގީގަތަކަށް ހެދޭނީ އެމްޑީޕީއަށްކަން އެރައްޔިތުންނަށް އެނގޭ: ރައީސް ނަޝީދު | President Mohamed Nasheed\nރައްޔިތުންގެ އުންމީދުތައް ހަގީގަތަކަށް ހެދޭނީ އެމްޑީޕީއަށްކަން އެރައްޔިތުންނަށް އެނގޭ: ރައީސް ނަޝީދު\nރައްޔިތުންގެ އުންމީދުތައް ހަގީގަތަކަށް ހެދޭނީ ދިވެހި ރައްޔިތުންގެ ޑިމޮކްރަޓިކް ޕާޓީ (އެމްޑީޕީ)ގެ ސަރުކާރެއްގައިކަން ރައްޔިތުންނަށް އެނގޭކަމަށް ޕާޓީގެ ރިޔާސީ ކެނޑިޑޭޓު ރައީސް މުހައްމަދު ނަޝީދު ވިދާޅުވެއްޖެއެވެ. ކ. ގުރައިދޫގައި ބޭއްވުނު ކެމްޕެއިން ޖަލްސާގައި ވާހަކަފުޅު ދައްކަވަމުން އެމަނިކުފާނު ވިދާޅުވެފައިވަނީ 30 އަހަރު ވަމުން ދިޔަ ގޮތާއި، ދެން އައި3އަހަރުގެ ތަރައްގީ ރައްޔިތުން އައީ ބަލަމުން ކަމަށާއި އަދި ބަޣާވާތަށްފަހު އެތަރައްގީ ހުއްޓިގެންދިޔަތަންވެސް ފެނުނުކަމަށެވެ.\n30 އަހަރުގެ ތެރޭގައި އެޅުނީ 38 ބަނދަރުކަން ފާހަގަކުރައްވަމުން އެމަނިކުފާނު ވިދާޅުވީ ރައްޔިތުންނަށް ހައްގު މިންވަރަކީ އެއީ ނޫންކަމަށެވެ. އެމްޑީޕީގެ ވެރިކަމުގައި 57 ބަނދަރު އެޅުނުކަމަށް އެމަނިކުފާނު ވިދާޅުވިއެވެ. ނަރުދަމާ ނިޒާމަށް ބައްލަވައިލައްވަމުން 30 އަހަރު އެޅުނީ އެންމެ ނަރުދަމާގެ ނިޒާމަކާއި މާލޭގެ ފެނުގެ ނިޒާމުކަމަށާއި އެމްޑީޕީއިން 17 ނަރުދަމާ ނިޒާމާއި6ރަށުގެ ފެނުގެ ނިޒާމު ގާއިމްކޮށްދިންކަމަށް ރައީސް ނަޝީދު ވިދާޅުވިއެވެ. ތައުލީމީ ނިޒާމަށް އަލިއަޅުއްވައިލައްވަމުން އިނގިރޭސި މީޑިއަމަށް ކިޔަވައިދޭން މުޅި ރާއްޖޭގައި ފެށުނީ 2000 ގެ ކުރީކޮޅު ކަމަށާއި ގްރޭޑް 10 އަކަށް ރަށްރަށުގައި ކިޔަވައިދޭންފެށީ އެއަށެވުރެވެސް ފަހުންކަމަށް ވިދާޅުވިއެވެ. އެމްޑީޕީއިން އެކަން ބަދަލުކޮށް 243 ކްލާސްރޫމް އަޅައި އެއްދަންފަޅިއަށް ސްކޫލްތައް ބަދަލުކުރުމުގެ މަސައްކަތްފަށައި ވަށައިޖެހޭ ތައުލީމި ނިޒާމެއް ފެށިކަމަށާއި ފަސް މާއްދާއިން އޯލެވެލްގައި ފާސްވާކުދިންގެ ނިސްބަތް %30 އިން %45އަށް މައްޗަށް ޖެއްސިކަން ފާހަގަކުރެއްވިއެވެ. އަދި ހަމައެހެންމެ ޒަކާތް ފިޔަވައި އިތުރު އެހީއެއް މީގެ ކުރީން ނުލިބި އޮއްވާ އެމްޑީޕީ ވެރިކަމަށް އައިސް އެކިއެކި ފަރާތްތަކަށް ހައްގުވާ އިނާޔަތްތައް ދޭންފެށިކަމަށް ރައީސް ނަޝީދު ވިދާޅުވިއެވެ.\nއެމްޑީޕީގެ ވެރިކަމުގައި7ރަށެއްގެ ބިންބޮޑުކުރެއްވި ކަމަށާއި ދިގު 30 އަހަރު ތެރޭގައި ބިން ބޮޑުކުރެވުނީ5ރަށުގައިކަމަށް ރައީސް ނަޝީދު ވިދާޅުވިއެވެ. ހަރަދު ކުޑަކޮށް އަވަހަށް ހިއްކޭނެ ޓެކްނޮލޮޖީ އޭރުވެސް ހުރިކަމަށް އެމަނިކުފާނު ވިދާޅުވިއެވެ. އެމްޑީޕީ ސަރުކާރުގައި ގުރައިދޫ ބިން ބޮޑުކޮށްދެއްވާނޭކަމަށް ރައީސް ނަޝީދު ވައުދުވެވަޑައިގެންނެވިއެވެ. އަދި އެރަށުގައި ފްލެޓް އަޅުއްވާނޭކަމަށް ވިދާޅުވިއެވެ. އިންތިޚާބު އެމްޑީޕީކޮޅަށް އަރިވެގެން ދިޔަ އެއްސަބަބަކީ އެމްޑީޕީއިން ކުރި މަސައްކަތުން އުފެދުނު ލާމަރުކަޒީ އުސޫލުކަމަށް ރައީސް ނަޝީދު ވިދާޅުވިއެވެ. މީގެ ކުރީން މާލޭގައި ތިބޭގައި ވެރީން އައްޔަންކުރާ ކަތީބުންނާއި، އަތޮޅުވެރީން ރަށް ހިންގަން ހަވާލުކުރިކަމަށާއި އެހެންނަމަަވެސް ކަތީބުން އިންތިޚާބުކުރަންޖެހޭނޭ ކިޔައި އަޑުއުފުލީ އެމްޑީޕީކަމަށް އެމަނިކުފާނު ވިދާޅުވިއެވެ. މިއަދު ބަޣާވާތުގެ ސަރުކާރުގައި ކައުންސިލްތަކަށް ބަޖެޓް ނެތްކަމަށް އަލިއަޅުވައިލައްވަމުން ރައީސް ނަޝީދު ވަނީ ކޮންމެ ކައުންސިލަކަށް ފަޅު ރަށެއްދެއްވާނޭަކަމަށް ވިދާޅުވެފައެވެ. އެރަށް ގެސްޓް ހައުސްގެ ސިޔާސަތާއި އެކީ ބޭނުންކުރެވޭނޭކަމަށްވެސް ވިދާޅުވިއެވެ.\nކުރީގެ ސަރުކާރުން މީހުން އުޅޭރަށްރަށުގައި ފަތުރުވެރިކަން ކުރުން މަނާކުރުމުން ރަށްރަށަށް އެސިނާއަތުން ފައިދާ ނުވިކަމަށް ވިދާޅުވަމުން ރައީސް ނަޝީދުވަނީ އެމްޑީޕީގެ ގެސްޓް ހައުސް ސިޔާސަތާއި ވަޒީފާގެ އެކީ ރަށްރަށަށް ވަޒީފާގެ ފުރުސަތާއި އެކަށޭނަ އުމްރާނީ ތަރައްގީ އަންނާނޭަކަން ޔަގީންކޮށްދެއްވާފައެވެ. ރަށުގެ އިގްތިސާދާއި ރައްޔިތުންގެ އާމްދަނީ ކުރިއަށް އޮތް ދެއަހަރުތެރޭ އިތުރުވާނޭކަމަށް އެމަނިކުފާނު ވިދާޅުވިއެވެ. އަދި ހުޅުލެއާއި މާލެއަތޮޅު ރަށްރަށާއި ދެމެދު އިތުބާރާއެކު ދަތުރު ކުރެވޭ ފެރީގެ ނިޒާމެއް ގާއިމްކޮށްދެެއްވާނޭކަމަށް ވިދާޅުވިއެވެ. ބޮޑެތި ރިސޯޓްތަކުގެ އޯނަރުންނާއި ގުޅުން އޮންނަ ކައުންސިލްތަކުން ރައްޔިތުންގެ އެދުމަށް ބެލުމެއްނެތި ގެސްޓް ހައުސް ސިޔާސަތާއި ދެކޮޅު ހަދާކަމަށް ވިދާޅުވިއެވެ. އެހެންނަމަވެސް ރަށުގެ ވަސީލަތްތައް ބޭނުންކޮށްގެން ރަށަށް ތަރައްގީގެނެވޭނޭކަމަށް ރައީސް ނަޝީދު ވިދާޅުވިއެވެ.\nއެމްޑީޕީއިން މީގެ ކުރިން ވެފައިވާ ވައުދުތައް ފުއްދިފައިވާ މިންވަރު ވަޒަންކުރަންޖެހޭ ކަމަށް ރައީސް ނަޝީދު ވިދާޅުވިއެވެ. އިޖުތިމާއީ ރައްކާތެރިކަމުގެ ނިޒާމެއް ގާއިމްކުރުމުގެ ވައުދުވެފައިވާނޭ ކަމަށާއި އެކަންތައް ބުރަ މަސައްކަތުން ފުއްދަފައިވާނޭކަން އެމަނިކުފާނު ފާހާގަކުރެއްވިއެވެ. އެކަން ކާމިޔާބުކުރީ ޓެކްސްގެ ނިޒާމެއް ގާއިމްކޮށްގެންކަމަށާއި ކުރިން4ބިލިއަން ރުފިޔާ އާމްދަނީއަށް ލިބެމުން ދަނިކޮށް ދައުލަތުގެ އާމްދަނީ 12 ބިލިއަން ރުފިޔާއަށް އިތުރުވެގެންދިޔަކަމަށް ރައީސް ނަޝީދު ވިދާޅުވިއެވެ. ގެސްޓް ހައުސް ވިޔަފާރިއާއެކު އިތުރު 25000 އެނދު ރާއްޖޭގައި ބިނާކުރެވޭނޭކަމަށްވެސް ވިދާޅުވިއެވެ.\nވާހަކަފުޅު ކުރިއަށް ގެންދަވަމުން ރައީސް ނަޝީދު ވިދާޅުވީ ކުރިން އިންތިޚާބު ގާތްވެގެން އަންނަ އިރު ރަށް އޮންނާނީ ބިރުވެރިކަމުގެ ތެރޭގައިކަމަށެވެ. އެބިރުވެރިކަމުގައި ތިބީމައި ދިގު 30 އަހަރު %100 އިން އިންތިޚާބުތައް ކާމިޔާބުވީކަމަށާއި އެހެންނަމަވެސް މިއަދު އިންތިޚާބު ކާމިޔާބުވާނީ ރައްޔިތުން ބޭނުންވާ އަދި ގައުމަށް ފައިދާވާނޭ ސިޔާސަތުތަކެއް ހުށައަޅައިގެންކަމަށް އެމަނިކުފާނު ވިދާޅުވިއެވެ. މިއަދު އެއްބުރުން އެމްޑީޕީ ހޮވުމަށް އެތައްޔާރުވަނީ މިޕާޓީގެ ސިޔާސަތުތައް ރަނގަޅުވީމާކަމަށްވެސް އެމަނިކުފާނު ވިދާޅުވިއެވެ. ސަރުކާރު ގަދަބާރުން ވައްޓާލި ހުތުރު ގޮތަށް އަލިއަޅުވައިލައްވަމުން ރައީސް ނަޝީދު ވިދާޅުވީ އަނބުރާ ރައްޔިތުން އެމްޑީޕީ ހޮވަނީ އެގޮތަށް ސަރުކާރު ވައްޓާލުމަށް ރައްޔިތުން ނުރުހޭތީކަމަށެވެ. އެހެންނަމަވެސް މިއިންތިޚާބަކީ ތަރައްގީއަށް ކުރާ މަސައްކަތުގައި މިއީ ކުޑަ މިންވަރެއްކަމަށާއި މިއީ ހަމައެކަނި އެންމެ އޮޅިއެއްކަމަށް ރައީސް ނަޝީދު ވިދާޅުވިއެވެ.\nހަގީގަތާއި ޚިލާފަށް އެމްޑީޕީއޭ ކިޔައިގެން ދީނޭކިޔާ ދައްކާ ވާހަކަތަކަށް ރައްދުދެއްވާ ރައީސް ނަޝީދު ވިދާޅުވީ އެމްޑީޕީގެ ސަރުކާރުގައި އެހެން ދީނަކަށް ފުރުސަތު ދިނުމެއް ނޯންނާނޭކަމަށެވެ. ކުރިން ޝެއިޚުން ދީނީ ނަސޭހަތް ދިނުމުން ޖަލަށް ލަމުންދަނިކޮށްއެޝެއިޚުންނަށް މިނިވަންކަންދީ ހެޔޮލަފާ ދީނީ ނަސޭހަތްދިނުމުގެ ފުރުސަތު ހޯދައިދިނީ އެމްޑީޕީއިން ކަމަށާއި ވަރަށް ގިނަ ބަޔަކު މިއަދު ޝެއިޚުންގެ ފަގުޑި އަޅުއްވައިގެން ދީނޭކިޔައިގެން ހަގީގަތާއި ޚިލާފު ވާހަކަ ދައްކަމުންދާކަމަށް ރައީސް ނަޝީދު ވިދާޅުވިއެވެ.\nAugust 19, 2013 / ހަބަރު


Phelps fahatha jassaalai, Singapore in furathama fahara ran medal eh hoadhaifi | Mihaaru\nސިންގަޕޫރުގެ ޖޯސެފް ސްކޫލިން ރަން މެޑަލް ދައްކާލަނީ. --ފޮޓޯ: އޭއެފްޕީ\nފެލްޕްސް ބަލިކޮށް ސިންގަޕޫރުގެ ސްކޫލިން އެ ގައުމަށް ފުރަތަމަ ރަން މެޑަލް ހޯދައިދީފި\n13 އޯގަސްޓް 2016 - 09:24 1 comment\nމިއީ އޮލިމްޕިކް ގޭމްސްގެ ތާރީހުގައި ސިންގަޕޫރަށް ލިބުނު ފުރަތަމަ ރަން މެޑަލެވެ. އުމުރުން 21 އަހަރުގެ ސްކޫލިން 50.39 ސިކުންތުން ރޭސް ނިންމިއިރު، މިއީ އޮލިމްޕިކްސްގެ ރެކޯޑެކެވެ.\nކުޑަކުޑަ ސިންގަޕޫރަށް މި ލިބުނު ބޮޑު ކާމިޔާބީއާ އެކު އެ ގައުމުގައި އަންނަނީ ވަރަށް ބޮޑަށް އުފާފާޅުކުރަމުންނެވެ. ސިންގަޕޫރަށް އުފަން އަދި އެ ގައުމުގައި އުޅެބޮޑުވި ސްކޫލިންގެ އިވެންޓް ބައްލަވާލެއްވުމަށް އެ ގައުމުގެ ބޮޑުވަޒީރު ލީ ސިއެން އާއި ރައީސް ޓޯނީ ޓޭން ސްޓޭޑިއަމުގައި ތިއްބެވި އެވެ.\nމި ކާމިޔާބީއާ އެކު، ސިންގަޕޫރު ސަރުކާރުން ސްކޫލިން އަށް 743،000 އެމެރިކާ ޑޮލަރު (11.4 މިލިއަން ރުފިޔާ) ގެ އިނާމެއް ދިނުމަށް ވަނީ ނިންމައިފަ އެވެ.\nމި ރޭހުގެ ދެ ވަނަ މަގާމް ހިއްސާކުރަނީ ފެލްޕްސްގެ އިތުރުން ދެކުނު އެފްރިކާގެ ޗަޑް ލެ ކްލޮސް އަދި ހަންގޭރީގެ ލާސްލޯ ޗެހް އެވެ. އެ ތިން ފެތުންތެރިންގެ ޓައިމިން އަކީ 51.14 ސިކުންތެވެ.\n"އާދާޔާހިލާފު އުފަލެއް ލިބިއްޖެ. އަދިވެސް ބޭނުން ފެލްޕްސްއާ ވާދަކުރަން. އޭނާ ގިނަ ދުވަސްތަކެއް ވަންދެއް ވާދަކުރާނެ ކަމަށް އުއްމީދުކުރަން،" އެމެރިކާގައި ތަމްރީން ހަދަމުން އަންނަ ސްކޫލިން ބުންޏެވެ. "އޮލިމްޕިކް ރެކޯޑް މުގުރާލައި، ފެލްޕްސް އާއި ދެން ތިބި މޮޅު ފެތުންތެރިންނާ ވާދަކޮށްލެވުމަކީ ގަބޫލުކުރަން ދަތި ކަމެއް."\nމިދިޔަ އަހަރުގެ ވޯލްޑް ޗެމްޕިއަންޝިޕުން 100 މީޓަރު ބަޓަފްލައި އިވެންޓުން ލޯ މެޑަލް ހޯދި ސްކޫލިން ވަނީ މި އިވެންޓުން 2014 ވަނަ އަހަރުގެ ކޮމަންވެލްތު ގޭމްސް އިން ރިހި މެޑަލް އަދި އޭޝިއަން ގޭމްސް އިން ރަން މެޑަލް ހޯދައިފަ އެވެ.\nއަނެއްކޮޅުން، މިއަދު އޮންނަ ހަތަރެއް ގުނަ 100 މީޓަރުގެ މެޑްލޭ ރިލޭގެ އިވެންޓާ އެކު އުމުރުން 31 އަހަރުގެ ފެލްޕްސް އަށް ކެރިއަރުގެ 23 ވަނަ ރަން މެޑަލް ހޯދުމުގެ ފުރުސަތު އެބައޮތެވެ. އިއްޔެ ހެނދުނު 200 މީޓަރު އިންޑިވިޖުއަލް މެޑްލޭ އިން ހޯދި ރަން މެޑަލަށް ފަހު އިއްޔެ މެންދުރު އޭނާ އަރާމުކުރިއިރު، ހަތަރެއް ގުނަ 100 މީޓަރުގެ މެޑްލޭ ރިލޭގެ ސެމީ ފައިނަލުގައި ވާދަކުރި އެމެރިކާ ޓީމުގައި އޭނާ ނުހިމެނެ އެވެ. ދެ ވަނައިގެ ގޮތުގައި ފައިނަލަށް އެމެރިކާ ހޮވުނުއިރު ފައިނަލުގައި ފެލްޕްސް ވާދަކުރާނެ އެވެ.\nއިތުރު ލިޔުންތައް ފެތުން އޮލިމްޕިކް ގޭމްސް


Bidheyseen ge massala sifavanee " biruveri hoholha" eh...\nބިދޭސީންގެ މައްސަލަ ސިފަވަނީ "ބިރުވެރި ހޮހޮޅަ" އެއް ގޮތަށް، ތުހުމަތު ސިޔާސީ މީހުންނަށް\nބިދޭސީން ރަޖިސްޓްރީ ކުރުމަށް ހުޅުވާލި ފުރުސަތުގައި ސާޅީސް ތިން ހާސް މީހުން ރަޖިސްޓްރީ ކޮށްފައިވޭ\nސިޔާސީ މަގްސަދެއް ހާސިލްކުރުމަށް ބިދޭސިން ބޭނުންކޮށްގެން މުޒާހަރާ ކުރަނީ ކަމަށް މިނިސްޓަރ ވިދާޅުވި\nމައްސަލަ ހައްލުކުރުމަށް ހުރަސް އަޅަމުންދާ ކަމަށް މިނިސްޓަރ ވިދާޅުވި\nކ. މާލެ | 14 ޖުލައި 2020 | އަންގާރަ 08:24 | 2,227\nބިދޭސީންތަކެއް މުޒާހަރާކުރަނީ - ރާއްޖެއެމްވީ\nބިދޭސީންގެ މައްސަލައަކީ ދިވެހިރާއްޖޭގައި ޒަމާނުއްސުރެވެސް އޮތް މައްސަލައެކެވެ. އެތައް ޒަމާނުއްސުރެ ހެދިބޮޑުވަމުން އައި މި މައްސަލަ ވަކިން ޚާއްސަކޮށް ގަވާއިދާ ޚިލާފަށް އުޅޭ ބިދޭސީންގެ މައްސަލަ ބޮޑުވެ ފުޅާވަމުން އައީ އެންމެންގެ ލޯ ކުރިމަތީގައެވެ. ރާއްޖޭގައި އުޅޭ ބިދޭސީންގެ ތެރެއިން ގިނައީ ގަވާއިދާ ޚިލާފަށް އުޅޭ ބިދޭސީން ކަމާއި އެމީހުންގެ ފުށުން ދިމާވާ މައްސަލަތަކާއި އެމީހުންނާ މެދު ދިވެހިން ކަންކުރަމުން އައި ގޮތް އެއީ އެންމެންނަށް އެނގޭ ބޮޑު ސިއްރެކެވެ.\nސަރުކާރުގެ ކަމާބެހޭ ފަރާތްތަކުގެ އިހުމާލުން، ވަކިން ޚާއްސަކޮށް އިންސާނީ މިވަގުފާރި ކޮށްގެން ވަކި ބަޔަކަށް ނާޖާއިޒް ބޮޑެތި ފައިދާތަކެއް ލިބޭތީ މި މައްސަލައަށް ދާއިމީ ހައްލެއް ނާންނަނީ ކަމަށް އެއް ބަޔަކު ދެކެއެވެ. މިކަމުގެ ވަކި މުޅި ރާއްޖޭގައި ހިތްޕާލާފައި އޮތް ފުންމިނާއި ފުޅާމިން ދޭހަވާ އެއްކަމަކީ ސަރުކާރުގެ އެއްވެސް އިދާރާއަކަށް ރާއްޖޭގައި އުޅޭ ބިދޭސީންގެ ޞައްހަ އަދަދު ބުނެދޭން ނޭންގުމެވެ. ހުސް ހުރީ ލަފާކުރެވޭ އަދަދުތަކެކެވެ. ކޮންމެ ބަޔަކު ވެސް މި މައްސަލައަށް އަލިއަޅުވާލަމުން ފުރަތަމަ ވެސް ބުނަނީ މިއީ ވަރަށް ހައްސާސް މައްސަލައެއް ކަމަށެވެ. މައްސަލަ ހައްލުކުރުމަށް ވަގުތު ނަގާނެ ކަމަށެވެ.\nތެދެކެވެ. ތިރީސް އަހަރަށްވުރެ ގިނަ ދުވަސްވެފައިވާ މި މައްސަލަ ހައްލުކުރުމަށް ވަގުތު ނަގާނެއެވެ. މައްސަލަ އުފެދެން ދިމާވިހާ ދުވަސް ވެސް ނަގާފާނެއެވެ. ނަމަވެސް މުޅި މި މައްސަލައަށް ވިސްނާލާނަމަ މީގެން ވަރަށް ގިނަ އެހެން މައްސަލަތައް ފެންމަތިވެއެވެ. އިންސާނީ ވަގުފާރިއާއި އިންސާނިއްޔަތާ ޚިލާފު އެތައް އަމަލުތަކަކާއި، ޤާނޫނާއި ގަވާއިދާއި ޚިލާފު އެތައް ކަންތައްތަކާއި އިގްތިޞާދީ އަދި އިޖުތިމާޢީ އެތައް މައްސަލަތަކެކެވެ. ބައިނަލްއަގްވާމީ އެތައް މުއާހަދާއަކާއި ޚިލާފު ވެސް އެތައް މައްސަލައެކެވެ. މި މައްސަލަތަކުގެ ރަނގަބީލު ޖަހަމުންދާތާ އެތައް ދުވަހެކެވެ. ނަމަވެސް ހައްލެއް ހޯދިފައެއްނުވެ އެވެ. ކޮންމެވެސް އެއްބަޔަކު ޒިންމާވާންޖެހޭ ކަމަށް ބުނެ މައްސަލަ ޕާކުވެފައި އޮންނަނީއެވެ. ހައްލުވާ ތަނެއް ނުފެނެއެވެ.\nރައްޔިތުންގެ މަޖިލީހުގެ ހޯމަ ދުވަހުގެ ޖަލްސާއަށް ވަނީ ބިދޭސީންގެ ގަވާއިދާ ޚިލާފަށް އެތެރެފައިވާ ބިދޭސީން މެދުވެރިކޮށް ރާއްޖޭގެ ގައުމީ ސަލާމަތަށް ނުރައްކާތެރިވާ ގޮތަށް ރާއްޖޭގެ ސަލާމަތީ ބާރުތަކާއި ކުރިމަތިލާ މުދަލަށް ގެއްލުން ދިނުމަށް ހިތްވަރު ލިބޭ ގޮތަށް އަމަލު ކުރަމުންދާތީ އެކަން ކުށްވެރި ކުރުމުގެ ގޮތުން ބިލެތްދޫ ދާއިރާގެ މެމްބަރު އަހުމަދު ހަލީމް ކުއްލި މައްސަލައެއް ހުށަހަޅުއްވާފައެވެ. މިއީ ބިދޭސީންނާއި ގުޅިގެން މަޖިލީހަށް މައްސަލައެއް ހުށަހެޅި ނުވަތަ ތަޅުމުގައި މެމްބަރުން ބިދޭސީންގެ މައްސަލައާ ގުޅިގެން ވާހަކަދެއްކި ފުރަތަމަ ފަހަރެއް ނޫނެވެ. ފާއިތުވެގެންދިޔަ 17 ވަނަ ރައްޔިތުންގެ މަޖިލީހާއި 18 ވަނަ ރައްޔިތުންގެ މަޖިލީހުގައި ވެސް މި މައްސަލައަށް މެމްބަރުން ވަނީ ވާހަކަދައްކަވާފައެވެ.\nމިފަހަރު މި މައްސަލަ ހުށަހެޅިގެން ދިޔައީ މިފަހަކަށް އައިސް ބިދޭސީން ސިލްސިލާކޮށް ކުރިޔަށް ގެންދަން ފެށި މުޒާހަރާތަކުގެ ސަބަބުންނެވެ. އެމީހުން ހަމައެކަނި މުޒާހަރާ ކުރަނީކީ ނޫނެވެ. މުޒާހަރާ ކޮންޓްރޯލް ކުރުމަށްދާ ފުލުހުންނަށް ހަމަލާދީ ދިވެހިން ރަހީނު ވެސް ކުރަނީއެވެ. މައްސަލައިގެ ސީރިއަސްކަން ދިވެހިންގެ ތެރެއިން ގިނަބަޔަކަށް ރަނގަޅަށް އެނގެން ފެށީ އެހިސާބުންކަމަށް ވެސް ވެދާނެއެވެ. އެމީހުންނަށް ދޭންޖެހޭ މުސާރައާއި އެހެނިހެން ޚިދުމަތްތަކުގެ ވާހަކަ ދިވެހިން ކުރިން ނުދައްކާ ވަރަށް ބާރަށް މިވަނީ ދައްކަން ފަށާފައެވެ. ޒަމާނުއްސުރެ ވެސް ދިވެހިންގެ ތެރޭގައި ވަނީ ބިދޭސީންނާމެދު ދަށު ދަރަޖައަކަށް އަމަލުކުރުމުގެ ޘަގާފަތެއް އުފެދިފައެވެ.\nމި މައްސަލައާ ގުޅިގެން މަޖިލީހުގެ ޖަލްސާގައި މެމްބަރުން ބަހުސް ކުރައްވަމުން ގެންދަވަނިކޮށް އިކޮނޮމިކް މިނިސްޓަރ ފައްޔާޒު އިސްމާއީލް ވަނީ މަޖިލީހުގެ ރައީސް، ރައީސް މުހައްމަދު ނަޝީދުގެ އެދިވަޑައިގަތުމަކަށް މި މައްސަލައާ ގުޅޭގޮތުން ޖަލްސާގައި ވާހަކަ ދައްކަވާފައެވެ. އިކޮނޮމިކް މިނިސްޓްރީ އަކީ ބިދޭސީންގެ މައްސަލަ ހައްލުކުރުމަށް ވަކިން ޚާއްސަކޮށް ގަވާއިދާ ޚިލާފަށް އުޅޭ ބިދޭސީންގެ މައްސަލަ ހައްލުކުރުމަށް މަސައްކަތް ކުރަމުންދާ މިނިސްޓްރީއެވެ.\nމިނިސްޓަރ ބިދޭސީންގެ މައްސަލަ ހައްލުކުރުމަށް ފެއްޓެވި މަސައްކަތް ސިފަކުރެއްވީ ބިރުވެރި ހޮހަޅައަކަށް ވަދެއުޅޭއިރު ފެންނަފަދަ ބިރުވެރި ކަމެއްގެ ގޮތުގައެވެ. "އަޅުގަނޑު މިކަމާއި ހަވާލުވެ އަޅުގަނޑަށް ފާހަގަވީ އަޅުގަނޑަށް ހީކުރެވުނީ ކުޑައިރު އަޅުގަނޑުމެން ކާނިވާތަކަށް ވަދެ ބިރުވެރި ހޮހަޅައަށް ވަދެ އުޅޭއިރު އުޅޭ ކަހަލަ ގޮތަކަށް. ދެން ދާނެ ދިމާލަށް ދެންވާނެ ގޮތެއް ނޭންގޭކަހަލަ އަދިރި ކަންތައްގަނޑެއްގެ ތެރެއަށް. " މިނިސްޓަރ ފައްޔާޒު ވިދާޅުވިއެވެ.\nމިނިސްޓަރ ވާހަަކަފުޅު ފައްޓަވަމުން ވިދާޅުވީ މި ކަންތަކަކީ ދިވެހި ތާރީޚުގައި ހިނގާފައިވާ ހަޑި މުޑުދާރު އަމަލެއް ކަމަށެވެ. އެމްއެމްޕީއާރުސީގެ ޚިޔާނާތުގެ ފައިސާއަށްވުރެން ވެސް މި މައްސަލަ މުޑުދާރު ކަމަށް މިނިސްޓަރ ވިދާޅުވިއެވެ. ސަބަބަކީ މިކަމުގެ ތެރޭގައި އިންސާނީ ކަރާމާތަށް އަރައިގަތުމާއި އިންސާނުންގެ ބޭނުން ނަހަމަގޮތުގައި ހިފުމުގެ ބޮޑެތި އަމަލުތަކެއް ހިމެނޭތީއެވެ. އެހެންކަމުން އެ މިނިސްޓްރީން މިހާރު ފަށާފައިވާ މަސައްކަތަކީ ގަވާއިދާ ޚިލާފަށް އުޅޭ ބިދޭސީން ގަވާއިދުގެ ތެރެއަށް ވެއްދުމެވެ. އެ މަސައްކަތުގެ ދަށުން 43،000 ބިދޭސީން މިހާތަނަށް އައިއިރު ވަނީ ރަޖިސްޓްރީކޮށްފައެވެ. މީގެތެރެއިން ހަތަރުހާހެއްހާ ބިދޭސީން ވަނީ އެމީހުންގެ ގައުމަށް ފޮނުވާލާފައެވެ.\nމިހާރު ބިދޭސީން ކުރިޔަށް ގެންދާ މުޒާހަރާތަކަށް އިޝާރާތް ކުރައްވަމުން މިނިސްޓަރ ވިދާޅުވީ އެއީ ބަޔަކު ސިޔާސީ މަގްސަދެއް ހާސިލްކުރުމަށް ކުރާކަމެއް ކަމަށެވެ.\nރައްޔިތުންގެ މަޖިލީހުގެ ޖަލްސާގައި އިކޮނޮމިކް މިނިސްޓަރ ވާހަކަދައްކަވަނީ\nމިއަދުގެ މި ހާލަތުގައި ސިޔާސީ މަގްސަދެއް ހާސިލްކުރުމަށް ބިދޭސިން ބޭނުންކޮށްގެން މުޒާހަރާ ކުރުމާއި މިކަންކަން ކުރާ ކަމަކީ އެއީ އަޅުގަނޑުމެންނަށް އެނގޭ ހަގީގަތެއް. އެކަން ކުރާނީވެސް އެހެން. ސިޔާސީ ކަންކަން ކުރާނީ އެހެން. އެކަމަކު މިކަމުގައި ވިސްނުންތެރިކަމާއެކު ކުރަންޖެހޭ. ރައްޔިތުން މިކަމުގައި ކެތްތެރިކަން ގެންގުޅެންޖެހޭ. މިއީކީ އެއް ދުވަހުން ވެފައިވާ ކަމެއް ނޫން. މިކަން ހައްލުވާތަން ބުއްދި އާ ވިސްނުން ހުރި ކޮންމެ މީހަކަށް އެނގޭނެ މިކަމުގައި ރަނގަޅު ފިޔަވަޅުތަކެއް އުޅެމުންދާކަން. ބޭނުންވާ ސްޕީޑްގައި ބައެއް ފަހަރު ކަންކަން ނުކުރެވޭ. ރަނގަޅު ވާހަކައެއް. އަޅުގަނޑުމެންގެ ރިސޯސަސް ހުރި ވަރަކުން މިކަންކަން ކުރަމުން ދަނީ.\nމިނިސްޓަރ އިތުރަށް ވިދާޅުވީ ސިޔާސީ ފަރާތްތައް ކަމަށް މާނަކުރައްވަނީ ހަމައެކަނި އިދިކޮޅު ފަރާތްތައް ނޫންކަމަށެވެ.\nސިޔާސީ ބޭނުމަކަށްޓަކައި އެއްގޮތަކަށްވެސް މި އިނގިލި ދިއްކުރަނީ އިދިކޮޅު ފަރާތްތަކާ އެއްނޫން. ސިޔަސީ ބޭނުމަށް ވެސް ހުރެދާނެ އަދި އިދިކޮޅު ފަރާތް ނޫންނަމަވެސް މީގައި ބައިވެރިވަރު ކަންކަން އެބަހުރި. އޭގެތެރެއިން ހަލަބޮލިކަން ރާއްޖެއަށް ގެނައުމަށް މަސައްކަތްކުރެވޭ ކަމަށް ޝައްކުކުރެވޭ މި މުޒާހަރާތައް ކުރިޔަށް ގެންދިޔުމަށް. އެހެންވީމާ މިކަމަށް ހައްލެއް ގެނެވޭނެކަމަށް ބެލެވޭ\nމުޒާހަރާ ކުރި އައިލޭންޑް އެކްސްޕާޓްގެ ބިދޭސީން ފުލުހުންގެ ވެހިކަލެއް ހަލާކުކޮށްފައި\nމިނިސްޓަރ ވިދާޅުވީ އުނދަގުލާއެކުވެސް މިކަން ކުރިޔަށް ގެންދަވާނެ ކަމަށެވެ. ނަމަވެސް މިކަމުގައި މެމްބަރުންގެ އެއްބާރުލެއްވުމަށް މިނިސްޓަރ އެދިވަޑައިގެންނެވިއެވެ.\nއަޅުގަނޑުމެން ކުރާ މަސައްކަތުގައި ހުރަސް އަޅާނެ ބައިވަރު މީހުން އެބަތިބި. ހުރަސް އަޅަމުން އެބަދޭ. އެކަން ތިބޭފުޅުންނަށް ވަރަށް ސާފުކޮށް އެނގިވަޑައި ގަންނަވާނެ މިހާރު ސާފުވާނެ. އެހެންވީމާ އެކަންތައްތަކުގައި އަޅުގަނޑަށް އެއްބާރުލުން ދެއްވާށެ. ފުރުސަތު ދެއްވާށޭ މިކަން ކުރުމަށް. އެކަން އަޅުގަނޑަށް ނުވެއްޖެނަމަ ތިބޭފުޅުން އަޅުގަނޑާ ދޭތެރޭ އެޅޭނެ ފިޔަވަޅުތައް ޤާނޫނުގައި އެހުރީ. މިތަނަށް ގެނެސް އަޅުގަނޑު ވަޒީފާއިން ވަކިވެސް ކުރެވޭނެ.\nމިނިސްޓަރ ވިދާޅުވީ މިކަމުގައި މިނިސްޓަރ ހުށަހަޅުއްވާ ހުށަހެޅުންތައް އެއީ ރަނގަޅުކަމެއްގެ ގޮތުގައި މެމްބަރުން ގަބޫލުކުރައްވާ ކަމަށްވާނަމަ އެ ފުރުސަތު ދެއްވުމަށެވެ.\nކޮންމެއަކަސް ގަވާއިދާ ޚިލާފަށް ރާއްޖޭގައި އުޅޭ ބިދޭސީންގެ މައްސަލައަށް ދާއިމީ ހައްލެއް ލިބުން އެއީ ކޮންމެ ދިވެހި ރައްޔިތަކުވެސް ބޭނުންވާނެ ކަމެވެ. އެކަން ހައްލުކުރުމަށް ޤާނޫނާއި ގަވާއިދުގެ ތެރެއިން މިހާރުގެ ސަރުކާރުން ކުރަމުންދާ މަސައްކަތަކީ އެމީހުން ރަޖިސްޓްރީކޮށް އަނބުރާ ގައުމަށް ދާން ބޭނުންވާ މީހުންނަށް އެފުރުސަތު ދިނުމެވެ. އެކަން ކުރަން އަދި ކިހާދުވަހެއް ނަގާނެކަމެއް ނޭނގެއެވެ. ނަމަވެސް މިނިސްޓަރ ވިދާޅުވަނީ މައްސަލަ ހައްލުވަންދެން މިކަންތައް ކުރިޔަށް ގެންދަވާނެ ކަަމަށެވެ.


ކޮވިޑް-19 ވެކްސިން2ވަނަ ޑޯޒު ޖަހަން ފުވައްމުލައް ސިޓީގައި މިއަދު ފަށަނީ – Mikal News\nކޮވިޑް-19 ވެކްސިން2ވަނަ ޑޯޒު ޖަހަން ފުވައްމުލައް ސިޓީގައި މިއަދު ފަށަނީ\nކޮވިޑް-19 ވެކްސިން ގެ2ވަނަ ޑޯޒް ޖެހުން ފުވައމްުލައް ސިޓީގައި މިއަދު(7 އޭޕްރީލް 2021).\nފުވައްމުލައް ސިޓީގައި ކޮވިޑް-19 ވެކްސިންގެ 2ވަނަ ޑޯޒް ޖަހަން މިއަދު ފަށާނެ ކަމަށް ފުވައްމުލަކު ހޮސްޕިޓަލުން ހާމަކުރައްވައިފިއެވެ.\nމިއަދު ދެވަނަ ޑޯޒް ޖަހަން ފަށާނީ ކޮވިޝީލްޑް ފުރަތަމަ ވެކްސިން ޖަހާނީ ފެބްރުއަރީ މަހުގެ 1-10 އަށް ފުރަތަމަ ޑޯޒް ވެކްސިން ޖަހާފައިވާ މީހުންނަށެވެ. ވެކްސިން ޖެހުމަށް ހަމަޖެހިފައިވަނީ މެންދުރުފަހު 1:00 އިން ހަވީރު 5:00 އަށް ފުވައްމުލަކު ހޮސްޕިޓަލުގެ ހުޅަނގު ފަރާތު ގަރާޖު ސަރަޙައްދުގައެވެ.\nރާއްޖެގައި ކޮވިޝިލްޑްގެ2ވަނަ ޑޯޒް ޖަހަން ފަށާފައިވަނީ3އޭޕްރީލް 2021 ގައެވެ. ރާއްޖޭގެ ސިއްޙީ އިދާރާ (އެޗްޕީއޭ) ކަނޑައަޅާފައި ވަނީ2ވަނަ ޑޯޒް ވެކްސިން ޖަހާނީ ދުރަތަމަ ޑޮޒް ޖެހުމަށް ފަހު 8 ހަފުތާއާއި 12 ހަފުތާއާއި ދެމެދުގެ މުއްދަތެއްގައި ކަމަށެވެ. ހޯދަން ތަކުން އެނގޭ ގޮތުގައި ކޮވިޝިލް ވެކްސިން އެންމެ ކާމިޔާބީ 8 ހަފުތާއާއި 12 ހަފުތާއާއި ދެމދު2ވަނަ ޑޮޒް ޖެހުމުންނެވެ. ނަމަވެސް ފުރަތމަ ޑޯޒަށްފަހު4ހަފުތާ ފަހުން2ވަނަ ޑޯޒް ޖެހުން އެންމެ ރަނގަޅު ކަމަށްވެއެވެ. އެގިތުން ޚާއްސަ ޙާލަތްތައް ދިމާވާ މީހުންނަށް4ހަފުތާ ފަހުން2ވަނަ ޑޯޒް ޖެހުމަށް އެޗްޕީއޭއިން ވަނީ ނިންމާފައެވެ.\n2 ވަނަ ޑޯޒް ވެކްސިން ޖަހަން ދާއިރު، ކުރިން ވެކްސިން ޖެހިކަން އަންގައިދޭ “ކޮވިޑް-19 ދިފާޢު ކާޑް” އާއި، އައިޑީކާޑް އަދި ދާއިމީ ބަލިތަކަށް ބޭސް ބޭނުންކުރައްވާނަމަ ބޭސްފަރުވާގެ ލިޔުންތައް ގެންނަވަން ވާނެކަމަށް ހޮސްޕިޓަލުން ހާމަކުރައްވައެވެ.\nފުވައްމުލައް ސިޓީގައި ކޮވިޑް ވެކްސިން ޖަހަން ފަށާފައިވަނީ5ފެބްރުއަރީ 2021 ގައި. ވެކްސިން2ވަނަ ޑޯޒް ޝެޑިއުލެއް\nމީގެ އިތުރުން އުމުރުން 60 އަހަރުން މަތީގެ މީހުންގެ ތެރެއިން ކޮވިޝީލްޑްގެ ފުރަތަމަ ޑޯޒް ޖަހާފައިވާ ނުވާ މީހުންނަށް ވެކްސިން ގެ ފުރަތަމަ ޑޯޒް ޖެހުންވެސް ކުރިޔަށް ގެންދިއުމަށް ހަމަޖެހިފައިވާކަމަށް ވެއެވެ. އެގޮތުން ކޮވިޝިލްޑް ގެ ފުރަތަމަ ޑޯޡް ޖަހަން ބޭނުންވާ ފަރާތްތަކުން ފުވައްމުލަކުހޮސްޕިޓަލުގެ 6860658 ނަންބަރަށް ގުޅުއްވައި ނަން ނޯޓް ކުރެއްވުމަށް އެދިފައިވެއެވެ.\nކޮވިޑް-19ގެ ވެކްސިން ޖެހުން ފުވައްމުލައް ސިޓީގައި އަލުން ފަށާފައި ވަނީ4އޭޕްރީލްގައެވެ. އަލަށް ވެކްސިން ޖަހަން ފެށިއިރު 18-65 އަހަރާއި ދެމެދުގެ މިހުނަން ޖަހަނީ ޗައިނާގެ ސިނޮފާމްގެ ވެކްސިނެވެ.\nރާއްޖެއިން ބޭރުގައި ފުރަތަމަ ޑޯޒް ވެކްސިން ޖަހާފަިވާ ފަރާތްތަކަށް2ވަނަ ޑޯޒް ރާއްޖޭގައި ޖެހޭ ގޮތަށް އެޗްޕީއޭއިން ވަނީ ހަމަޖައްސާފައެވެ. އެގޮތުން ކޮވިޝިލްޑް، ސިނޮފާމް އަދި ފައިޒާ ވެކްސިންގެ ވެސް2ވަނަ ޑޯޒް ރާއްޖެގައި ޖަހައިދޭނެއެވެ. އެގޮތުން2ވަނަ ޑޯޒް ޖަހަން އެދޭ ފަރާތްތަކުން ވެކްސިންގެ ފުރަތަމަ ޑޯޯޒް ޖެހިކަމުގެ ލިޔުން އަދި އައިޑީ ކާޑު ނުވަތަ ޕާސްޕޯޓު ކޮޕީއެއް [email protected] އަށް ފޮނުވުމަށް އެޗްޕީއޭއިން އެދިފައި ވެއެވެ.\nވެކްސިން ޖެހުން މެދުކަނޑާލި އިރު ފުވައްމުލައް ސިޓީއިން ވެކްސިންގެ ފުރަތަމަ ޑޯޒް ޖަަހާފައި ވަނީ 5176 މީހުންނަށެވެ. މިއީ ފުވައްމުލައް ސިޓީގައި އުޅޭނެ ކަމަށް ބެލެވޭ (ބިދޭސީން ހިމަނައިގެން،) 7064 މީހުންގެ %73.3 މީހުންނެވެ.\nރާއްޖޭގައި އެމެރިކާ އަދި ޖަރުމަނުގެ ވެކްސިން- ފައިޒާ އާއި ޗައިނާގެ ސިނޮފާމް ވެކްސިން ޖެހުމުގެ ވަގުތީ ހުއްދަދީފައި ވަނީ ފައިތުވި މާރިޗު 15 (2021) ގައެވެ. ސިނޯފާމް ވެކްސިން ޖަހާނީ އުމުރުން 18-60 އަހަރާ ދެމެދުގެ މީހުންނަށެވެ. ސިނޯފާމްގެ ވެކްސިންގެ 18،000 ޑޯޒްގެ ރާއްޖެއަށް ވަނީ ލިބިފައެވެ. ޗައިނާ ސަރުކާރުގެ ހިލޭ އެހީގެ ދަށުން 200،000 ޑޯޒް ވެކްސިން ލިބޭނެކަން ނެޗަނަލް އެޗްއީއޯސީން ހާމަކޮށްފައިވެއެވެ.\nމޯލްޑިވްސް ފުޑް އެންޑް ޑްރަގް އޮތޯރިޓީން ކޮވިޝީލްޑް ވެކްސިން ޖެހުމުގެ ހުއްދަ ދީފައިވަނީ މިއަހަރު ޖެނުއަރީ މަހުގެ 28 ވަނަ ދުވަހުއެވެ.\nޑަބްލިޔުއެޗްއޯގެ ކޮވެކްސް ފެސިލިޓީގެ ދަށުން ރާއްޖެއަށް ދިނުމަށް ހަމަޖެހިފައިވާ 108،000 ޑޯޒްގެ ވެކްސިންގެ ތެރެއިން މިހާތަނަށް ލިބިފައި ވަނީ 12،000 ޑޯޒެވެ.